ވަޒީފާގެ ފުރުސަތު - ޑިރެކްޓަރ J-347705 ( އެޑްމިނިސްޓްރޭޓިވް ސަޕޯޓް، ހިއުމަން ރިސޯސް އެންޑް ޕްރޮކިއުމެންޓް ސެކްޝަން)\nއެޑްމިނިސްޓްރޭޓިވް ސްޕޯޓް،ހިއުމަން ރިސޯސް އެންޑް ޕްރޮކިއުމެންޓް ސެކްޝަން، މިނިސްޓްރީ އޮފް އިކޮނޮމިކް ޑިވެލޮޕްމެންޓް\n1. ސަޕޯޓިންގ ކޯ އެލަވަންސް 2: -/1100 ރުފިޔާ\nމިނިސްޓްރީގެ ހިއުމަން ރިސޯސް ޔުނިޓްގެ އެންމެހާ ކަންތައްތައް ސުޕަވައިޒް ކުރުން.\nމިނިސްޓްރީއާއި މިނިސްޓްރީގެ ދަށުން ހިނގާ އިދާރާތަކުގެ މުވައްޒަފުންގެ ޕަރފޯމަންސް އެޕްރެއިޒަލްގެ މަސައްކަތްތައް ކުރިއަށްދަނީ ރަގަޅަށްތޯ ބަލާ އެކަންކަން ކުރެވޭނެ އިންތިޒާމް ހަމަޖެއްސުން.\nމުވައްޒަފުންގެ މަސައްކަތުގެ ފެންވަރު ބެލޭނެގޮތުގެ ތަމްރީނު މުވައްޒަފުންނަށް ދިނުމުގެ ކަންތައްތައް ކުރުވުމާއި މަސައްކަތުގެ ފެންވަރު ބެލުމުގެ ކަންތައްތައް ހިންގާ ބެލެހެއްޓުން.\nސީ.އެސް.ވިއުގައިން އީ-ޕާރފޯމަންސް މެނޭޖްމަންޓް ސިސްޓަމުން އަޕްޑޭޓްކުރަންޖެހޭ ޕާރފޯރމަންސް އެޕްރެއިސަލްއާއި ބެހޭ އެންމެހާ ކަންތައްތައް މުވައްޒަފުން ފުރިހަމަ ކުރަމުން ގެންދޭތޯ ބަލާ މޮނިޓަރ ކުރުން.\nމުވައްޒަފުންނަށް ވަޒީފާ ދިނުމަށް ކުރަންޖެހޭ އެންމެހާ ކަންތައްތަކާއި ވަޒިފާ ދޭ މުވައްޒަފުންގެ ކަންތައްތައް ސިވިލް ސަރވިސް ކޮމިޝަންގެ ޤަވާޢިދާ އެއްގޮތަށް ކުރުމާއި ލިއެކިއުންތައް ބެލެހެއްޓުން.\nމިނިސްޓްރީގެ އޮނިގަޑަށް އަންނަ ބަދަލުތަކާއި ބެހޭ މަސައްކަތްތައް ކުރުން.\nމުވައްޒަފުން ވަޒީފާއަށް ވެއްދުމަށްކުރެވޭ އިޢުލާނާއި އިންޓަރވިއުގެ ކަންތައްތައް ކުރުވުމާއި ބެލެހެއްޓުން.\nމަޤާމް އުފެއްދުމާއި އުވާލުން، މުވައްޒަފުން ވަޒީފާ އަށް ވެއްދުމާއި ވަކި ކުރުން އަދި ބަދަލު ކުރުމުގެ މަސައްކަތްތައް ސިވިލް ސަރވިސް ގެ ޤަވާޢިދާއި އެއްގޮތަށް ވިއުގައިގެ ތެރެއިން ބެލެހެއްޓުން.\nއަލަށް މިނިސްޓްރީއަށް ވައްދާ ސިވިލް ސަރވިސް މުވައްޒަފުންނާއި މިނިސްޓްރީއަށް ވައްދާ ހުރިހާ ކޮންޓްރެކްޓް މުވައްޒަފުން ވެއްދުމާއި ވަކިކުރުމުގެ މަސައްކަތްތައް ބެލެހެއްޓުން.\nމުވައްޒަފުންގެ މުސާރަ ޖެނެރޭޓް ކުރުމަށްޓަކައި ކުރަން ޖެހޭ މަސައްކަތްތައް ބެލެހެއްޓުން.\nމުވައްޒަފުންގެ ސަލާމާއި، އާއިލީ ޒިންމާ އަދި އަހަރީ ޗުއްޓީގެ އިތުރުން އެހެނިހެން ޗުއްޓީގެ މަސައްކަތްތައް ސިވިލް ސަރވިސްގެ ޤަވާއިދާ އެއްގޮތަށް ކުރިއަށް ގެންދޭތޯ ބެލުމާއި ހިއުމަން ރިސޯސް ސޮފްޓްވެއަރއާއި ބެހޭ މަސައްކަތްތައް ބެލެހެއްޓުން.\nމުވައްޒަފުންގެ ޕަރސަނަލް ފައިލްތައް ސިވިލް ސަރވިސްގެ ޤާވާއިދާއި އެއްގޮތަށް ބެލެހެއްޓުމާއި މުވައްޒަފުންނާ ބެހޭގޮތުން އަމަލުކުރަމުންދާ ލިޔެކިޔުންތައް ރައްކާކޮށް ބެލެހެއްޓުމާއި ސިއްރު ހިފެހެއްޓުމުގެ ކަންތައްތައް ބެލެހެއްޓުން.\nމުވައްޒަފުންނަށް ރާއްޖޭންނާއި ރާއްޖޭން ބޭރުން ބޭނުންވާ ޓްރެއިނިންގތައް ކަނޑައެޅުމުގެ ކަންތައްތައް ހިންގުމާއި ޓްރެއިނިންގ ދެވޭނެގޮތްތައް ހޯދުމާއި ޓްރެއިނިންގތައް ދިނުމުގެ ކަންތައްތައް ބެލެހެއްޓުން.\nހިއުމަން ރިސޯސް މެނޭޖްމަންޓް އެންޑް ޑިވެލޮޕްމަންޓް ކޮމިޓީގެ މަސައްކަތްތައް މެނޭޖްކުރުން.\nޖެނެރަލް އެޑްމިނިސްޓްރޭޓިވް ސަޕޯރޓް ސަރވިސަސްގައި ހިމެނޭ ހުރިހާކަމެއްގެ އިންތިޒާމްތައްކޮށް އެކަންތައްތައް ޤަވައިދުން ތަންފީޒު ކުރުމަށް ބޭނުންވާ އެސް.އޯ.ޕީ ތައް ހެދުމާއި ތަންފީޛު ކުރުން.\nމިނިސްޓްރީއަށް އެކި ފަރާތްތަކުން ކުރާ ޝަކުވާތައް އަޑުއަހައި އެ ޝަކުވާއެއް އަމާޒުކުރެވޭ ސެކްޝަން ނުވަތަ ޔުނިޓާއި ގުޅައި އެކަންތައްތައް ހަމަޖެއްސުމުގެ އިދާރީ އިންތިޒާމް ހަމަޖެއްސުމުގެ ކަންތައް ބެލެހެއްޓުން.\nމުވައްޒަފުންގެ މަސައްކަތުގެ މާޙައުލު އެވަގުތަކަށް ހަމަޖައްސައިދެވެން އޮތް އެންމެ ރަނގަޅަކަށް ހަމަޖައްސައިދިނުމުގެ އިންތިޒާމު ހަމަޖައްސައިދިނުމަށް ހޯދަން ޖެހޭ ތަކެތިހޯދުމުގެ ކަންތައް ބެލެހެއްޓުން.\nމިނިސްޓްރީ އިން ބާއްވާ އެކިއެކި އިވެންޓްސް އިންތިޒާމްކުރުން.\nމިނިސްޓްރީގެ ޕްރޮކިޔުމަންޓްގެ އެންމެހާ ކަންތައްތައް ބެލެހެއްޓުން\n35000 ރުފިޔާއަށްވުރެ ދަށުގެ ޕްރޮކިއޯރމަންޓްގެ މަސައްކަތްތައްގެންދިއުމުގައި ރިކުއެސްޓް ބަލައިގަތުމާއި، ރިކުއެސްޓްގައިވާ ތަކެއްޗަށް މަދުވެގެން3ކޯޓޭޝަން ހޯދުމުގެ ކަންތައްތައް ބެލެހެއްޓުމާއި ޕަރޗޭސް އޯޑަރ އަށް ހުއްދަ ދިނުން.\nމިނިސްޓްރީގެ ބަޖެޓުން 35000 ރުފިޔާއަށްވުރެ މަތީގެ ޕްރޮކިއޯރމަންޓްގެ މަސައްކަތްތައްގެންދިއުމުގައި އިއުލާނުތަކާއި މައުލޫމާތު ކަރުދާސްތަށް ޗެކުކުރުމާއި، އިއުލާނުކުރުމުގެ ހުއްދަދިނުން.\nމިނިސްޓްރީގެ އިންވެންޓްރީ ބެލެހެއްޓުމުގެ މަސައްކަތްތައް އިންތިޒާމް ކޮށް ބެލެހެއްޓުން\nމަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ޙާޞިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން.\nމަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ޙާޞިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން .\nކޯ ޑިސިޕްލިން: ނެތް\nމި މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 17 ފެބުރުއަރީ 2022 ވާ ބުރާސްފަތި ދުވަހުގެ 12:00 ގެ ކުރިން، މިނިސްޓްރީ އޮފް އިކޮނޮމިކް ޑިވެލޮޕްމެންޓް (11 ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް މެދުވެރިކޮށް ފޮނުއްވާނަމަ [email protected] އަށް އީ-މެއިލް ކުރުން އެދެމެވެ.\n- މިމަޤާމަށް މީހަކު ހޮވުމަށް ބާއްވާ އިންޓަރވިއު، ޕްރެޒެންޓޭޝަން އަދި އިމްތިޙާން އޮންނާނީ، 2022 ވަނަ އަހަރުގެ ފެބްރުއަރީ މަހުގެ ތެރޭގައި، މިނިސްޓްރީ އޮފް އިކޮނޮމިކް ޑިވެލޮޕްމަންޓްގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، އެތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n13 ފެބުރުވަރީ 2022\nޕަބްލިޝްކުރި ތާރީޚު: 13 ފެބުރުވަރީ 2022\nޕަބްލިޝްކުރި ގަޑި: 12:43\nސުންގަޑި: 17 ފެބުރުވަރީ 2022 12:00


(26 ޖެނުއަރީ 2020 އާ ގުޅޭ)\n"މިހާ ހެނދުނާ... ކާކާ އޭނާ ވާހަކަދައްކަންހުންނާނީ" ސާއިރާއަށް ދެން ވެސް ކުރެވުނީ ސުވާލެކެވެ.\nރިޒްވާނަށް ވެސް ސާއިރާ އެބުނި އެއްޗަކާ މެދު ފުންކޮށް ވިސްނާލެވުނެވެ. ހޭޒަލް މީހުންނާ ބައްދަލުކޮށެއް ނުހަދައެވެ. އޭނާގެ ހުރިހާ ވަގުތެއްހެން އުޅެނީ ގޭގައެވެ. އެކަމަކު ހޭޒަލް އިން ގޮތުން އޭނާ ވާހަކަދައްކަނީ ގާތްމީހަކާހެން ރިޒްވާނު ލަފާކުރިއެވެ. ހިތްހަމަޖެހުމާ އެއްވަރަށް އޭނާގެ ނަފްސަށް ނުތަނަވަސްކަން ވެރިކުރުވިއެވެ. ހޭޒަލް ވާހަކަދައްކަނީ ކާކާކަން އެނގެން އޭނާ ވެސް ބޭނުމެވެ. ދިރިއުޅުމައިގެން ކުރިއަށްދާން އޭނާ އެކިގޮތްގޮތުން ހޭޒަލްއަށް ނަސޭޙަތްދެއެވެ. އެކަމަކު އެ ދަރިފުޅަށް ކުރިމަތިވެދާނެ މުސީބާތަކާމެދު އެ ހިތް އަބަދުމެވަނީ ހާސްކަމެއްގެ ތެރޭގައެވެ. އެހެންވިޔަސް މުސްތަޤުބަލުގެ ކަންކަން ދެނެގަތުމަކީ ކުޅަދާނަވެގެންވާކަމެއް ނޫނެވެ. ހަމައެކަނި އޮތް ގޮތަކީ ﷲއަށް އިތުބާރުކުރުމެވެ. އެ ދަރިފުޅަށް ޓަކައި ހެޔޮ ދުޢާކުރުންމަތީ ދެމިހުރުމެވެ.\nދާރިއަން ފޯނުކޯލު ނިންމާލީ ވިސްނުންތެރިކަމާއެކުއެވެ. ހޭޒަލްއާ ހެދި ދިވާނާވެފައިވާ މީހެއްހެން އޭނާގެ ޢަމަލުތައް ނުބެހެއްޓުމަށް ދާރިއަން އިސްކަންދިނީއެވެ. އަމިއްލަ ޖަޒުބާތުތަކަށްވުރެ ހޭޒަލްގެ ހަޤީޤީ ހާލު އެނގެން ދާރިއަން ބޭނުންވެއެވެ. ހެނދުނުގެ އެވަގުތަކީ އޭނާއަށް ވަގުތުވާނޭ ގަޑިއެއްކަން ހޭޒަލް ގާތު ދާރިއަން ބުންޏެވެ. އަދި އޭނާގެ ދުވަހީ ތަވާލު ރޭވިފައި އޮތްގޮތް ހޭޒަލްއަށް ކިޔާދިނީ ވެސް އަމިއްލައަށެވެ. މީގެ ކުރީން އެ ދެމެދުގައި ދެކެވިފައިނުވާ ކުދިކުދި އާދައިގެކަންކަމުގެ ވާހަކަދެއްކުނެވެ.\nހޭޒަލް ބަދިގެއަށް ވަނެވެ. އައިލެންޑްދޮށުގައި ހުންނަ އުސްގޮނޑިތަކުން ގޮނޑިއެއްގައި ރިޒްވާނު އިނެވެ. އާދައިގެ މަތިން އޭނާގެ ޓެބްލެޓުން ނޫސްތައް ބެލުމުގައެވެ. ހެނދުނުގެ ނާސްތާ ތައްޔާރުކުރުމުގައި އުނދުން ކައިރީ ސާއިރާ ހަރަކާތްތެރިވަމުންދިޔައެވެ. ހެނދުނުގެ ސަލާމް ހޭޒަލްކޮށްލިއެވެ. ރިޒްވާނާއި ސާއިރާގެ ޖަވާބުއައީ އެކުއެކީއެވެ. ގޭތެރެއިން ހޭޒަލް ނުފެނުނުކަން ސާއިރާ ބުނެލިއެވެ. ހޭޒަލް އައިސް ރިޒްވާނު ކައިރިން އުސްގޮނޑިއެއްގައި އިށީނެވެ.\n"ޓެރެސްގަ އިނދެލާފަ މިއައީ، ކަމަކުތަ އަޅުގަނޑު ހޯދީ" ހޭޒަލްގެ ފުށުން ތަފާތުކަމެއް ފެންނަކަން އެނގިތިބެ ވެސް ރިޒްވާނާއި ސާއިރާ އެނގޭކަމަށް ނުހެދިއެވެ.\n"ކަމަކުނޫން... ދަރިފުޅު ކޮބާތޯ ބަލާލީ" ސާއިރާ ބުންޏެވެ.\n"އަޅުގަނޑު އަލުން މަސައްކަތްތައް ފަށަން ނިންމައިފިން" އިރުކޮޅަކު ރިޒްވާނާއި ސާއިރާގެ ހަރަކާތްތަކަށް ބަލަން އިނދެފައި ހޭޒަލް ބުންޏެވެ.\n"ބައްޕަ ކީއްކޮށްދޭންވީ؟" ރިޒްވާނު ބުންޏެވެ.\nހޭޒަލްއަށް ވިސްނާލެވުނެވެ. އޭނާ މިހާތަނަށް ބޭނުންކުރަމުން އައީ އަގުބޮޑެތި އެއްޗިއްސެވެ. ލިއަމް އޭނާއަށް އެއްޗެހި ހޯދާދިނުމުގައި އަގަކަށް ނުބަލައެވެ. ބާޒާރަށް އެންމެފަހުން ނިކުންނަ ކޮންމެ ވައްތަރަކުން އެއްޗެއް އޭނާގެ އަތުގައި އޮތެވެ. އެއީ ފޯނާއި، ލެޕްޓޮޕާއި، އައިޕެޑާއި ސްމާޓް ގަޑިއާއި ސެންޓުފުޅިއަކަށް ވިޔަސްއެވެ. އެއްވެސް މުނާސަބަތަކާ ނުލާ ވެސް ޗޮކުލެޓާއި މާބޮޑިތަކާއި އަގުބޮޑެތި އެކި ހަދިޔާތައް އޭނާއަށް ލިއަމް ގެނެސްދެއެވެ. އެކަންކަމަކީ ބޮޑުކަމަކަށް ހޭޒަލްއަށް ނުވެއެވެ. އޭނާއަށް ވެސް ލިއަމްގެ ފުށުން ހަދިޔާއެއް ލިބޭނަމަ ފަހުގެ އެންމެ މޮޅެތި އެއްޗިއްސަށް އުންމީދުކުރެވެއެވެ. އެކަމުން ހިތަށް އުފާވެރިކަން ލިބެއެވެ. ލޯބިއިތުރުވާހެން ހީކުރެވުނެވެ. ބޭކާރު ޚަރަދުތައް އިންތިހާކަން މިހާރު އެނގެއެވެ. އެކަންކަމާމެދު ވިސްނާލަން ފުރުޞަތު ލިބުނީ އަދިކިރިޔާއެވެ. ދުނިޔެވީ ކަންކަމަށް އޭނާގެ ލޯބިޖެހިފައި ހުރިވަރު ހޭޒަލްގެ ހިތަށް އެރިއެވެ. ކައިވެނީގެ ތެރެއިން ލިބުނު ކޮންމެ އެއްޗަކީ ފިރިމީހާ ލޯބިން ދިން ހަދިޔާއެއްކަމެއް ނޫނީ ކުށުގެ ކައްފާރާއެއްގެ ގޮތުން ދީފައި ހުރި އެއްޗެހިކަން ބުނާކަށް ހޭޒަލްއަކަށް ނޭނގެއެވެ. ދެމެދުގައި އޮތް ގުޅުމަށް ނިމުން އަތުވެއްޖެކަން އިޙްސާސްވީ ހިނދު ހުސްއަތާ އޭނާ ގެއަށް އައީ އެހެންވެއެވެ. އެތަކެތިން އޭނާއަށް މަންފާއެއްނުކުރާނެކަން ހޭޒަލްއަށް ވިސްނިއްޖެއެވެ. ކޮންމެ މީހަކު ވެސް މަރުވާނޭކަން އެނގެއެވެ. އެކަމަކު މަރާމެދު ފުންކޮށް ހޭޒަލްއަށް ފުރަތަމަ ވިސްނާލެވުނީ ވެސް ހުސްއަތާ އެނބުރި އައި ފަހުންނެވެ. އެނބުރިދާއިރު ތިމާގެ ޢަމަލުތައް ފިޔަވައި ގެންދެވޭނޭ އެކައްޗެއް ވެސް ނެތްކަމެވެ.\nހޭޒަލްއަށް ސާއިރާ ގޮވާލިއެވެ. ޚިޔާލުތަކުގެތެރޭގައި ހިމޭންވެފައި އިން ހޭޒަލްގެ ކޮނޑުގައި ރިޒްވާނު އަތްޖައްސާލިއެވެ. އޭނާ އިސްއުފުލާލުމުން ރިޒްވާނު ބޮލުން އިޝާރާތްކޮށްލީ ސުވާލެއް ކުރާ ފަދައިންނެވެ. ހޭޒަލް އެދެފި ކޮންމެ އެއްޗެއް ހޯދާދިނުމުގެ ތަނަވަސްކަން ﷲވަނީ ސާއިރާއާއި ރިޒްވާނަށް ދެއްވާފައެވެ.\n"ވަރަށް އަގުބޮޑުވީމަ..." މަސައްކަތް ފުރިހަމަ ގޮތުގައި ކުރަން ބޭނުންވާ ސާމާނުގެ އަގާމެދު ހޭޒަލް ކަންބޮޑުވުން ފާޅުކުރިއެވެ. ރިޒްވާނަށް ފަސްއެނބުރި ސާއިރާއަށް ބަލާލެވުނެވެ. އެ ދެމީހުން ވެސް ފެނުނީ ހިނިތުންވެލިތަނެވެ. ހޭޒަލް ގާތު ބޭނުންވަނީ ކޮންއެއްޗެއްކަން ބުނުމަށް ރިޒްވާނު އެދުނެވެ. އަދި އެއީ ހޭޒަލް ކަންބޮޑުވާންޖެހޭވަރު ކަމެއް ނޫންކަން ރިޒްވާނު ވިސްނައިދިނެވެ. ބޭނުންވާ އެއްޗެހި ގަތުމަކުން ބޭކާރުވެގެން ނުދާނެއެވެ. ވިޔާނުދާ ޚަރަދުތައް ގިނަވަނީ ހިތްނުފުރޭތީއެވެ.\nއޮފީހުން ގެއަށް އައުމާއެކު ދާރިއަންއާ ވާހަކައެއް ދައްކާލަން ބޭނުންވާކަން އިބާ ބުންޏެވެ. ދައްކަން އެއުޅެނީ ސާރާއާ ގުޅުން ހުރި ވާހަކައެއްތޯ ދާރިއަން ވަގުތުން ސުވާލުކުރިއެވެ. އޭނާއާއެކު އެތަނުގައި ޒުކަން ވެސް ހުއްޓެވެ. ދާރިއަން ހުއްޓުވީ ޒުކަންއެވެ. މަންމައަށް ވަގުތު ދިނުމަށް ޒުކަން ބުނެލީ ގޮތުން ދާރިއަންއަށް ވިސްނުނެވެ.\nކޮޓަރިއަށް ވަންގޮތަށް ނުނިކުންނަން ދާރިއަން އިނެވެ. އެހެން އިންއިރު އޭނާ ފޯނުން ހޭޒަލްއަށް މެސެޖުކުރިއެވެ. ދެމީހުންގެ މެދުގައި ވާހަކަކުރިއަށް ދިޔައެވެ. ކޮޓަރީގެ ދޮރު ހުޅުވާލައި އެތެރެއަށް ވަނީ އައިކުއެވެ. ކޮޓަރިން ނުކުމެވެން ހުރި ކުޑަ ބެލްކަނިކޮޅުގައި ދާރިއަން އިންތަން ފެނި އޭނާ އައީ އެތަނަށެވެ. ދާރިއަން މެސެޖު ކުރުން ހުއްޓާލިއެވެ.\n"މީޓިންއަށް ގޮވާލައިފި" ކަހާލާފައި ހުރި ބިއްލޫރި ދޮރުގައި ދެއަތް ޖައްސާލަމުން އައިކު ބުންޏެވެ.\n"މީހަކާ އިންނަންވީނު" ދާރިއަން އިސްއުފުލާލި ގޮތަށް ބުނެލިއެވެ. އައިކުގެ މޫނުން ފާޅުވީ ހައިރާންކަމެވެ.\n"ކީއްކުރަން" އައިކު ބުނެލިއެވެ.\n"ދިރިއުޅެން... މަންމައަށް ޅީދަރިއަކާއި މާމަ ދަރީން ހޯދަދޭން..." ދާރިއަންގެ އަޑުގައި ހުރީ ސިރިއަސްކަމެވެ. އެހެންވިޔަސް އައިކު ފެށީ ހޭށެވެ.\n"ހަތަރުއަނބިންވީމަ އައިކު ފޫހިވާނެ ޗާންސެއްނޯންނާނެ، ކޮންމެ ހަފްތާއަކު އަނތްބެއްގެ ކައިރީ މަޑުކުރާނީ.... އެކްސައިޓްމެންޓް ކުޑައެއްނުވާނެ" ދާރިއަން ދެން ވެސް ވާހަކަދެއްކީ މޮޅު ޚިޔާލެއް ދޭ މީހަކު ފަދައިންނެވެ. އައިކުއަށް ހިނިގަނޑު ނުހިފެއްޓި ކުރިއަށްވުރެ ބާރަށް ހެވުނެވެ. މިނޫނީ ދާރިއަން އެފަދަ ވާހަކައެއް އައިކު ގާތު ދުވަހަކުވެސް ދައްކާފައެއްނުވެއެވެ.\n"ސީރިއަސްލީ... އަދިވެސް ސެޓްލް ވާކަށް ނުވޭތަ؟" ދާރިއަން ގާތަށް ކުޑަކޮށް ވެސް ހިންޏެއް ނާދެއެވެ.\n"ބްރޯ އިންނަންވީނު، ބައި ދި ވޭ... ހަތަރެއް!... ކިހިނެއް އައި އައިޑިއާއެއް؟..." އައިކު ހުނުމުގެ ތެރެއިން ވާހަކަދެއްކިއެވެ.\n"ލާ ހެދުމަށްވުރެ އަވަހަށް ހިތް ބަދަލުވޭ... އަންހެންކުދީން ބަދަލުކުރޭ... އެކަކުކައިރިން ދުރަށްދިއުން ލަސްވާނީ، އެހެން ކުއްޖަކު ފެނި އޭނާދެކެ މާބޮޑަށް ލޯބިވެވިގެން އުޅޭނީ، ހަމަކޮންމެ ފަހަރަކުވެސް ގުޅެނީ ވަރަށް ލޯބިވެގެން، ކޮންމެ ފަހަރަކު ބުނާނެ ޝީ އިޒް މައި ގާލްއޭ... މި ނިމުނީއޭ... އެކަމަކު އެ ނިމުމެއްނައި، ހިތެކޭ އެނބުރޭ ވަހުތާނެކޭ އެއްވަރު" ދާރިއަންގެ ވާހަކަތަކުން އައިކުއަށް ސީރިއަސްކަމެއް ނައެވެ.\n"ވަޓް!.. ވަޓް!... ބްރޯ... ވަހުތާނޭ... އަހަރެން މީހަކާ ނީނަސް ދާރިއަންއަށް އިނދެވިދާނެއެއްނު، ހަތަރު އަނބިން ގެންގުޅުނަސް އޯކޭއޭ... ހޭ ބްރޯ!... އާ ޔޫ ސްޓިލްއަ ވާޖިން، އެހެންވެ ވެގެން އުޅޭ ގޮތެއްތީ" އައިކުގެ ހުރީ ސަމާސާ ކުރާ ގޮތެވެ. ކޮޅަށް ތެދުވި ދާރިއަން އަތުގައި އޮތް ފޯނު ޖީބަށް ލަމުން ކޮޓަރިއަށް ވަންނަން ހިނގައިގަތެވެ. ދޮރުމަތީ ހުރި އައިކު އެތެރެއަށް ޖެހިލައި ތަންދެއްކިއެވެ. އޭނާއަށް ބުނެވުނު އެއްޗަކުން ދާރިއަން ހިތްހަމަނުޖެހޭގޮތްވީކަން އައިކުއަށް ވިސްނުނެވެ.\n"އަހަރެން މީހަކާ އިންނަން ބޭނުން، އެކަމަކު އަދި ވަގުތުނުޖެހެނީ... އެންމެ މީހަކުދެކެ ލޯބިވާން އަހަންނަށް އެނގެނީ، ހަތަރެއް ހޯދަން ޖެހޭ ފަދަ ދުވަހެއް ނުދެއްކެވުން އަހަރެން އެދެނީ، މަންމަ އަހަންނަށް އެ ފޯސްކުރަނީ ދޮންބެގެ ފަރާތުން އެފަދަ ކަމަކަށް އުންމީދުނުކުރެވޭތީ... މަންމަ ބޭނުންވާ ހަރުދަނާކަން ދޮންބެގެ ފަރާތުން ނުފެންނާތީ، އަހަރެމެން ފިރިހެނުންނަށް ވިޔަސް އަހަރެމެންގެ އުމުރު ވެސް މިތިބަ މައްޗަށް ދަނީ، ތިހެން ވިޔާނުދާ ގުޅުންތަކުގައި އުމުރުނަގާލަންތަ ވިސްނަނީ... ރަނގަޅު އަންހެންކުއްޖަކު ހޯދައިގެން ކައިވެނިކޮށް ދަރިއަކު ހޯދުމުގެ ވިސްނުމެއް އެއްގޮތަކަށް ވެސް ދޮންބެގެ ނެތީތަ؟..." ދާރިއަން ހިތްހަމަނުޖެހިއްޖެކަން ޔަގީންވެ އައިކުގެ މޫނުން ހިނިތުންވުން ފިލާ ހިނގައްޖެއެވެ.\n"އިޓްސް ނޮޓް ދެޓް އީޒީ..." ދާރިއަންގެ އެނދުގައި އައިކު އިށީނެވެ.\n"ބޭނުންވާ ކަންކަން ފަސޭހައިންވަނީ މަދު މީހަކަށް، އެކަމަކު މަސައްކަތްކުރުމަކީ ވެސް އޮންނަކަމެއް" ދާރިއަން ހުއްޓުނީ އައިކުގެ ކުރިމަތީއެވެ.\n"ޔޫ އާ އިން ލަވް... ޝީ އިޒް ނޮޓް ސާރާ... ރައިޓް..." ދާރިއަންގެ ހިތްހަމަނުޖެހުމުގެ އަސްލު އައިކު ދެނެގަތެވެ. ބުނެވުނީ ތެދެއްކަން އިތުރަށް އައިކުއަށް ޔަގީންވީ ހިމޭންކަމާއެކު ދާރިއަން އިސްޖަހާލި ގޮތް ފެނިއެވެ. ދާރިއަންގެ ހިތްހަމަނުޖެހުން މަންމައާއި ބައްޕައާ ދިމާއަށް އޭނާ ބޭރުކޮށްނުލާނޭކަން އައިކުއަށް އެނގެއެވެ. އެހެންވެ އެ ހިތްހަމަނުޖެހުން އައިކުއަށް އަމާޒުވީކަން އޭނާއަށް ވިސްނިއްޖެއެވެ.\n"މަންމަ ގާތު ތެދަށް ބުނެބަލަ... އެންޑް ޑޭޑް... އެކަކުގެ ވާހަކަ އަޑު ނޭހިޔަސް ބްރޯ ދައްކާ ވާހަކަ އަޑުއަހާނެ، ގެރެންޓީ... ތެދަށް ބުނަންޏާ އަހަންނަށް ވެސް ތި ދެމީހުން އެހާ މެޗިންގް މެޗިންގެއްނޫން، ޝީ އިޒް ނޮޓް ޔޯ ޓައިޕް" ސަމާސާކަން ކަނޑާލައި އައިކު ސީރިއަސް ވިއެވެ. މިނޫނީ އޭނާ ތެދު ހާމަކޮށްފައެއްނުވެއެވެ. ސާރާއާ ގުޅުމަކީ މައްސަލައެއްނޫންކަމުގައި އައިކު ޚިޔާލު ވެސް ދިނެވެ. ނުވިތާކަށް ސާރާއާ އަޅުވާ ވެސް ކިޔެވެ. އެކަމަކު އޭނާއަށް ދާރިއަންގެ ހިތް އޮތްގޮތް އެނގުނީ އަދިކިރިޔާއެވެ. ސާރާއާ ކައިވެނި ކުރުމުން ދާރިއަންއަށް ވާނޭ ގޮތާމެދު އައިކުއަށް ވިސްނާލެވުނެވެ.\nދާރިއަންއަށް ގޮވަން އައިކު ދިޔަގޮތަށް މާ ލަސްވާތީ ކުދީންގެ ޚަބަރެއް ބަލަން ޒުކަން އައެވެ. ހިމޭންވެފައި ތިބި އައިކުއާއި ދާރިއަންއަށް ދޮރާ ދިމާއަށް ބަލާލެވުނީ އެކީގައެވެ. ޒުކަން ފެނި ދެބެން ވެސް ހިނގައިގަތީ ކޮޓަރިން ނުކުންނާށެވެ.\n"ހާނިމް ބައްދަލުކޮށް ސާރާއާއި ދާރިއަން ގުޅުމާމެދު ވާހަކަދައްކައިފި" ސިޓިންރޫމު ސޯފާގައި ޢާއިލާގެ ހުރިހާ މެންބަރުން ހަމަވުމުން ޒުކަން ބުންޏެވެ.\n"އެމަންޖެއަކީ ރަނގަޅުކުއްޖެއް" ތަހުމީނާ ބުންޏެވެ.\n"ދޯ މަންމާ، އަހަންނަށް ވެސް ވަރަށް ކަމުދޭ... ހާނިމް ބޭނުންވަނީ އަހަރެމެން ރުހޭނަމަ މިކަން އަވަސްކުރަން" އުފަލުން އިބާގެ ހިތް އަވަސްވެފައިވާ ކަހަލައެވެ.\nދާރިއަން ބަހެއް ވެސް ނުބުނެ އިނީއެވެ. އޭނާ ތަކުރާރުކޮށް އެތައް ފަހަރަކު ސާރާއާ ގަޔާނުވާކަން ބުނެފިއެވެ. އެއަޑު އިބާއަށް މުހިންމެއްނުވިކަން ދާރިއަންއަށް އިޙްސާސްކުރެވުނެވެ. އައިކުގެ ނަޒަރު ދާރިއަންއަށް ހުއްޓުނެވެ. އޭނާ އިސްނެގީ ދެނެވެ.\n"މާމް!... އަންހެން ދަރިއަކުތަ ހޯދަން ތިއުޅެނީ ނޫނީ ރިއާންކޮއްކޮއަށް އަނތްބެއްތަ؟" އައިކުގެ ސުވާލުން އިބާ ހައިރާންވިއެވެ.\n"މީ އައިކުއާ ބެހޭ ކަމެއްނޫނޭ... އެހެންނޫނަސް ދާރިއަންއާ ކައިވެނިކުރީމަ ސާރާ ވާނީ އަހަރެންގެ ދަރިއަކަށްނު" އިބާ ހަރުކަށިކަން ދައްކާލިއެވެ. އައިކު ދެފަރާތަށް ބޯހޫރުވާލާފަ ޒުކަންއަށް ބަލާލިއެވެ. ލޮލުން ކޮށްލި އިޝާރާތުން ޒުކަންއަށް އެއްޗެއް ބުނުމަށް ބާރުއަޅާލި ފަދައެވެ.\n"ހީ ޑޯންޓް ލައިކް ހާ..." ޒުކަން އެއްޗެއް ނުބުނާނޭ ހީވެ އައިކު އަނެއްކާ ވެސް ވާހަކަދެއްކިއެވެ.\nދާރިއަން ދަތްކުނޑިވިކާލީ ހިތަށް ވެރިވި ނުރުހުމުގެ އަސަރު ދުލުން ބޭރުވެދާނޭތީއެވެ. އޭނާއާ އެއްކޮޅަށް އައިކު ވާހަކަދައްކަމުންދިޔަ ވަރަކަށް އައިކުގެ އަޑު ވެސް އައީ ބާރުވަމުންނެވެ. ސާރާ ކަމުނުދާންވީ ސަބަބެއް އިބާއަކަށް ނުވިސްނުނެވެ. އައިކުގެ މިޒާޖުގެ ގޮތުން އޭނާ ކޮންމެ އެއްޗެއް ވެސް ބުނާކަށް ފަހަކަށް ނުޖެހޭނެކަން ދާރިއަންއަށް އެނގެއެވެ. މަޝްވަރާތައް ޒުވާބަކަށް ބަދަލުވާކަމުގެ އަލާމާތްފާޅުވާން ފެށުމުން ދާރިއަން އިންތަނުން ތެދުވިއެވެ. ޒުކަން ގޮވާލުމުން ވެސް އޭނާ މަޑެއްނުކުރިއެވެ. ހަލުވިކޮށް ގެއިން ނުކުމެގެން ދިޔައީއެވެ.\n"އައިކު މިދޭތެރެއަށް ވަންނަންޖެހޭތަ؟... ސާރާއާ އިންނަން މިކިޔަނީ އައިކު ގާތުއެއްނޫނެއްނު" ރުންކުރުކަމާއެކު އިބާ ބުނެލިއެވެ.\n"ވައި ވޯންޓް ޔޫ ލިސެން ޓު ހިމް، ލޯބިނުވާ ދެ މީހުން އިނދެގެން އުޅޭނީ ކިހިނެއްތަ؟... މާމް!... ޑޯންޓް ފޯސް ހިމް...ޕްލީޒް... ރިއާން ހެޕީއެއްނުވާނެ، އިން ސައިލެންޓް ހީ ވިލް ބީ ސަފަރިން، ޕްލީޒް ޑޯންޓް ޑޫ އިޓް..." އައިކުގެ އަޑުގައިވީ ކަންބޮޑުވުމެވެ. ދާރިއަންގެ ހިތް އޮތް ގޮތް ބުނަން ހިތައް އެރި ނަމަވެސް އެއީ އޭނާ ފާޅުކުރަން އޮތް ކަމެއްނޫނޭ ޟަމީރު ވިސްނައިދިނެވެ. އޭނާއާއި ދާރިއަންގެ މިޒާޖު އުޑާ ބިމާހާ ތަފާތެވެ. އެހެންވިޔަސް އޭނާއަށް ދާރިއަންގެ އިޙްސާސްތައް ވަރަށް މުހިންމެވެ. އެ އިޙްސާސްތަކަށް އޭނާ ޤަދަރުކުރެއެވެ. ޢާއިލާގެ ހުރިހާ މެންބަރުންގެ ތެރެއިން ވެސް ނަމޫނާއަކަށް ބަލާވަރު މީހެއްކަން އޭނާގެ ކޮއްކޮއަކީ އައިކު ޤަބޫލުކުރެއެވެ. ހަމައެއާއެކު އޭނާއަށް ލިބިފައިވާ މިނިވަންކަމަކީ ދާރިއަންގެ ސަބަބުން އޭނާއަށް ލިބިފައިވާ މިނިވަންކަމެއްކަން އެނގެއެވެ. ޢާއިލާގެ ބަސްއަހާ ދަރިއަށް އޭނާވީ އެމީހުން ނާއުންމީދުވިޔަ ނުދޭންވެގެންނެވެ. އައިކުގެ ހުންނަ އިދިކީލަ ގޮތުން މައިންބަފައިންގެ ހުވަފެންތައް ސީދާކުރެވޭވަރުގެ ޒިންމާދާރުކަމެއް އޭނާގެ ނެތުމުގެ ސަބަބުންނެވެ.\nފާއިތުވަމުންދިޔަ ކޮންމެ ދުވަހަކާއެކު ދާރިއަންއާއި ހޭޒަލްއާ ދެމެދު އޮތް ގުޅުން ފަހަރަކަށްވުރެ ފަހަރެއް ގާތްވެ ބަދަހިވަމުންދިޔައެވެ. ފުރިހަމަ އެއްއަހަރު ލިއަމްއާ ދުރުގައި ހޭޒަލް ހޭދަކޮށްފިއެވެ. އިޝްވާގެ ގާތަށް ސެޝަންތައް ނަގަން ދިއުން އޭނާ މަދުކުރީ ހޭޒަލްގެ ނަފްސާނީ ހާލަތު ހަމައަކަށް އެޅިފައިވުމުންނެވެ. އެ ދެމެދުގައި ޑަކްޓަރަކާއި ބަލިމީހަކާ އޮންނަ ގުޅުމުގެ އިތުރުން އެކުވެރިކަމުގެ ގުޅުން އުފެދިފައިވިއެވެ. މިހާރު އިޝްވާގެ ގާތަށް ހޭޒަލް އަންނަނީ މަހަކު އެއްފަހަރު ކަހަލަ ގޮތަކަށެވެ. ކަމަކާ ޚިޔާލު ބަދަލުކޮށްލަން ވެއްޖެނަމަ އިޝްވާއަށް ފޯނުން ގުޅާލަނީއެވެ.\nދާރިއަން ރުޅިގަދަވެގެން ގެއިން ނުކުމެގެން ދިއުން އާދައަކަށްވެއްޖެއެވެ. އެފަދަ ކޮންމެ ފަހަރަކު ޒުކަންގެ އެދުމަށް އިބާ ކައިވެނީގެ ވާހަކަ ހުއްޓާލައެވެ. އައިކު ހުންނަނީ އެ ކައިވެނި ވިޔަނުދޭން ފައިވިއްދާފައެވެ. ތަހުމީނާ ވެސް ދާރިއަން ނުރުހޭއިރު އެ ކައިވެނި ކުރުވުމުގެ ޚިޔާލު ދޫކޮށްލުމަށް އިބާއަށް ވިސްނައިދީފިއެވެ. އިބާ ކަންބޮޑުވާ އެހެންކަމެއް ވެސް އޮވެއެވެ. އޭނާ ޤަބޫލުކުރާ ގޮތުގައި ކައިވެންޏާ ހަމައަށް ނުދިޔަޔަސް ކުއްޖަކާ ރައްޓެހިވާންވާނެކަމެވެ. އައިކު އަންހެންކުދީންނާއެކު ފެންނައިރު ވެސް ދާރިއަން ކުއްޖަކާ ވެސް ރައްޓެހިނުވުމަކީ އޭނާގެ ނަޒަރުގައި މާބޮޑު މައްސަލައެކެވެ. ޢާއިލާއިން ދައްކާ ކުއްޖަކާ ކައިވެނިކުރާ ގޮތަށް އިބާ ބާރު އަޅާ އެއްސަބަބަކީ އެއީއެވެ. ކިޔަވައިގެން ހުރި ޒަމާނީ ގޮތްގަނޑު ހުރި އަންހެންކުއްޖަކަށް ސާރާ ވެފައި ދާރިއަންއަށް ޝައުގުވެރިވުމަކީ އިބާއަށް ލެއްވި ނިޢުމަތެކެވެ. ވަޅުކައްޓަފުޅިދާންޏަށް ނުސިހޭނެހެން އިބާ ވެސް ދާރިއަންގެ ރުޅިއާއި ގެއިން ނުކުމެގެން އެދާ ދިއުމަށް ހޭނިއްޖެއެވެ. އެއަށްވުރެ ބޮޑުވަރެއް ދާރިއަންއަށް ކުރާކަށް ނުކެރޭނެކަން އިބާއަށް ޔަގީންވަނީއެވެ. އޭނާގެ ރޭވުންތައް ފަސްކުރުމުގެ ބޭނުމެއްނެތެވެ. އަތްކުރި އޮޅާލީ ކައިވެނީގެ ކަންކަން ހަމަޖައްސާށެވެ. ހަގުދަރިފުޅުދެކެ ޒުކަންވާ ލޯބިން އޭނާ ގޮތެއް ނުނިންމަނީސް އިބާ ގަސްދުކުރީ ކަންކަން ބަދަލުނުކުރެވޭވަރު ކުރާށެވެ. އޭރުން ދާރިއަންއަށް ވެސް އޮންނާނީ ދެކޮޅު ހެދޭވަރަށްވުރެ ކަންކަން މާލަސްވެފައެވެ.\nހޭޒަލްގެ މަސައްކަތްތައް ދައްކާލުމަށް އަންހެނުންގެ މަސައްކަތުގެ މައުރަޒުގައި އޭނާގެ ފަރުމާތައް ދާރިއަން ބައިވެރި ކުރިއެވެ. އެތަނުން ހޭޒަލްއަށް ދެވަނަ ލިބުނެވެ. އެވެސް ވަރަށް ރަނގަޅު ފެށުމެއްކަމުގައި ހޭޒަލް ޤަބޫލުކުރިއެވެ. ދާރިއަންއާއި އޭނާގެ ޢާއިލާއާ ބައްދަލުކޮށްދޭން ވެއްޖެކަން ހޭޒަލް ނިންމީ އޭގެ ފަހުންނެވެ. މައުރަޒުގެ ކަންކަން ނިމި ހޭޒަލްއަށް ހަމަޖެހިލާނޭ ފުރުޞަތެއް ލިބުނީ އޭގެ ދެ ދުވަސް ފަހުންނެވެ. ހޭޒަލްގެ ފަހަތުގައި ހުރީ ދާރިއަންކަން މީހުންނަށް އެނގޭކަށް އޭނާ ބޭނުމެއްނޫނެވެ. ދާރިއަންގެ ނަމެއް ވެސް މީހަކު ނުކިޔައެވެ. ޚުދު ހޭޒަލް ގާތުން ވެސް ދާރިއަން އެދިފަ އޮތީ އޭނާ ޝާމިލުވާކަން ބުނަން ބޭނުންވާނަމަ ނަން ހާމަ ނުކުރުމަށެވެ. އެހެންވިޔަސް ހޭޒަލްއަށް ދާރިއަންގެ ނަން ޚާއްޞައެވެ. އޭނާގެ މައިންބަފައިންނަށް ވެސް އެ ނަން އާނަމަކަށްނުވެއެވެ. އެމީހުންނަށް ނޭނގި އޮތީ އެއީ ކިހިނެއް ހުންނަ ކާކުކަން އެކަންޏެވެ.\n"މެންދުރު އަންނާށޭ ނުބުނީ އޮފީހުގައި އިންނާނެތީވެ، ޝުކުރު އަދާކުރާނޭ ގޮތެއް ވެސް ނޭނގެ، އައި ނޯ... ތެންކިޔު ބުނާކަށް ނުޖެހޭނެޔޭ ބުންޏޭ، އެހެންވިޔަސް... ދެން ބުނެބަލަ... ސޮރީ... ކުއްލިއަކަށް ދޯ އާދެވޭނެހޭ އެހުނީ" ފޯނުން ވާހަކަދައްކަމުން ދިޔަ ހޭޒަލް ހުރީ ސުޕަމާކެޓު ތެރޭއެވެ. އެއްއަތުން ވަށިގަނޑެއް ހިފަހައްޓާލައިގެންނެވެ. އެތަނުގައި ރިޒްވާނާއި ސާއިރާ ވެސް އުޅެއެވެ. އެމީހުންވީ ހިސާބެއް ބެލުމަށްވުރެ މިވަގުތު އޭނާގެ ސަމާލުކަން ދެވިފައިވީ ފޯނުކޯލަށެވެ. އަނެއްކޮޅުން ގުޅިފައި ހުރީ ދާރިއަންއަށް ވީމައެވެ. ހޭޒަލްގެ ހިނިތުންވުން ފުޅާވެލިއެވެ. ފޯނުކޯލު ކަނޑާލިއިރު ހީވަނީ އޭނާ ބޭނުންވި ޖަވާބު ލިބުނީހެންނެވެ.\n"ހޭޒަލް..." ކައިރީގައި ހުރި މީހަކު ހޭޒަލްގެ އަތުގައި އަތްޖައްސާލުމުން ވަގުތުން ބަލާލިއެވެ. އެމޫނުން ދިރުންނެތި ހުދުވެގެން ދިޔައެވެ.\n"ތީ ހޭޒަލް ދޯ..." ހޭޒަލް ހުއްޓުން އަރާފައި ހުރި ގޮތުން މުހުސިނާ އަހާލިއެވެ. ހަރަކާތްތައް ހުއްޓުމަކަށް އައި ނަމަވެސް ހޭޒަލް މަޑުމަޑުން ބޯޖަހާލިއެވެ.\nހޭޒަލްގެ ގާތަށް މުހުސިނާއައީ، އެއީ ހޭޒަލްހެން ހީވެގެން އެތައް އިރަކު ބަލަން ހުރުމަށްފަހުއެވެ. ފޯނުން ވާހަކަދައްކަން ހުރިއިރު އެ އަޑު ވެސް ހޭޒަލްގެ އަޑާ ވައްތަރުވީއެވެ. އޭނާއަށް ވެސް ޤަބޫލުކުރަން ދަތިވިއެވެ. ދޫކޮށްހުރި އަބާޔާ ހެދުމާއި ދެކޮނޑު ނިވާވާވަރަށް އަޅާފައި ހުރި ޝޯލްގެ ތެރެއިން ހޭޒަލްގެ ފެންނަނީ މޫނު އެކަންޏެވެ. އެހެންވެ އެއީ ހޭޒަލްއަށް ވެދާނޭކަމާމެދު މުހުސިނާގެ ހިތުގައި ޝައްކު އުފެދުނީއެވެ. އޭނާއަށް ބޭއިޚްތިޔާރުގައި ހޭޒަލްގެ އަތްތިލައިގަ ހިފާލެވުނެވެ. ބުނަންވީ ކީކޭކަމެއް ޚުދު އޭނާއަކަށް ވެސް ނޭނގެއެވެ.\n"މަންމަ ކިހިނެއް؟" ހިތްވަރާއެކު ހޭޒަލް އަހާލިއެވެ. މުހުސިނާއާ މުޚާޠިބުކުރުމަށް މަންމަ ނޫން ނަމެއް ހޭޒަލްގެ ވިސްނުމަކަށް ނައެވެ. މިދުވަސް އަތުވެދާނޭކަން އިޝްވާ އައީ އޭނާ ގާތު ބުނަމުންނެވެ. އެދުވަހަކުން ކަންތައްކުރާނީ ކިހިނެއްތޯ އެކިފަހަރުމަތިން ވަނީ އިޝްވާއާ ދެމެދު މަޝްވަރާކުރެވި ޚިޔާލު ބަދަލުކުރެވިފައެވެ. އެހެންނަމަވެސް އެ ހާލަތާ ކުރިމަތިލާން ޖެހުމުން ކުރެވޭ އިޙްސާސް މުޅިން ތަފާތުކަން ހޭޒަލްއަށް އެނގިއްޖެއެވެ. މުހުސިނާއަށް ޖަވާބެއް ނުދެވިގެން އުޅެނިކޮށް އެމީހުންގެ ގާތުން މަންމާއޭ ގޮވާލި އަޑު އިވުނީ ވީރާއެވެ. މުހުސިނާގެ ކަނާއަތް ފަރާތުގައި ކުޑަކޮށް ފަހަތަށް ވާހެން ވީރާ މަޑުކޮށްލިއެވެ. އިހުނަށްވުރެ ބޮޑަށް ހޭޒަލް ޖެހިލުންވިއެވެ. ވީރާއާ ހަތަރުކަޅި ބައްދަލުވިއެވެ. ވީރާ ވެސް ފެންނަނީ ހައިރާންކަމެއް ލިބިފައި ހުރި މީހަކު ހެންނެވެ. ދެބައިމީހުން ވެސް އެއްބަޔަކު އަނެއްބަޔަކާ ބައްދަލުވެދާނޭ ހީނުކުރާ ފަދައެވެ.


Paul Walker ge Kuhli Maru - Visnaalun Muhinmu Kanthahtakeh! | Dhiislam\nޕޯލް ވޯކާގެ ކުއްލި މަރު - ވިސްނާލުން މުހިންމު ކަންތައްތަކެއް!\nނަޒް މުޙައްމަދު ޑިސެމްބަރ 3, 2013\nދުނިޔޭގެ މަޝްހޫރު ނޫސްތަކުގެ ފަލަސުރުޚީތަކާއި، އެންމެ މަޝްހޫރު ސޯޝަލް ނެޓްވޯކް ތަކުގައި މިދުވަސްކޮޅު އެންމެ "ހޫނުކޮށް'' ފެތުރެމުންދާ ޚަބަރަކީ ހޮލީވުޑްގެ މަޝްހޫރު ބަޠަލެއްގެ ކުއްލި މަރުގެ ޚަބަރެވެ. މިޚަބަރުގެ ސަބަބުން އެތައްބަޔަކުދަނީ ހިތާމަފާޅު ކުރަމުންނެވެ.\nއާދެ! ސައްތައިން ސައްތަ އިސްލާމީ ޤައުމެއް ކަމަށް ދަޢުވާކުރާ މި ކުޑަކުޑަ ދިވެހިރާއްޖޭގެ އެތައްބަޔަކުވެސް ދަނީ މިކަމާއި ހިތާމަފާޅުކުރަމުންނެވެ. ގިނަބަޔަކު ދަނީ ޓްވީޓްތައްކޮށް ފޭސްބްކުގައި ސްޓޭޓަސްތައް ޖަހައި އޭނާއަށް ހެޔޮދުޢާ ކުރަމުންނެވެ. ހިތާމައަކީ މިގޮތަށް ޓްވީޓްތައް ކޮށް ސްޓޭޓަސްތައް ޖަހައި އެއަށް ކޮމެންޓްކޮށް ހަދަން ތިބާގެ އަގުހުރި ވަގުތުތަކެއް ބޭކާރު ކުރަމުންދާއިރު، މިކުރެވެނީ ކިހާވަރެއްގެ ކަމެއްކަންވެސް ނޭނގޭތީއެވެ. މިކަހަލަ ޙާދިސާތަކުން ޢިބުރަތް ލިބިގަތުމުގެ ބަދަލުގައި، ކަމުގައި އޮތް އެންމެ ގޯސް ގޮތުގައި ހިފާތީއެވެ.\nކީރިތި ޤުރުއާންގައި މިކަމަކީ ފާޅުވެގެންވާ ޙަރާމް ކަމެއް ކަމުގައި އަންގަވާފައިވެއެވެ.\n"ނަބިއްޔާއަކަށްވެސް، އަދި އީމާންވި މީހުންނަކަށްވެސް މުޝްރިކުންނަށްޓަކައި ފާފަފުއްސެވުންއެދި ދުޢާ ކުރެއްވުމެއް ނެތެވެ. އެއުރެންނީ ގާތްތިމާގެ މީހުންކަމުގައި ވީނަމަވެހެވެ. ހަމަކަށަވަރުން، އެއުރެންނީ ނަރަކައިގެ އަހުލުވެރިންކަން އެއުރެންނަށް ފާޅުވެ އެނގުމަށްފަހުގައެވެ."\n(ސޫރަތުއް ތަޢުބާ 113)\nއަދިވެސް އަބޫހުރައިރާގެ އަރިހުން ރިވާވެގެން އައިސްފައިވާ ހަދީޘްއެއްގައި ވެއެވެ.\nއެކަލޭގެފާނު ވިދާޅުވިއެވެ. "رسول الله صلى الله عليه وسلم އެކަލޭގެފާނުގެ މަންމާފުޅުގެ ޤަބުރަށް ޒިޔާރަތްކުރެއްވި އެވެ. ފަހެ އެކަލޭގެފާނު ކީރިތިކުރެއްވި އެވެ. އަދި ވަށައިގެންތިބި ބޭކަލުންވެސް ކީރިތިކުރެއްވި އެވެ. ދެން ޙަދީޘްކުރެއްވި އެވެ. ތިމަންކަލޭގެފާނުގެ މަންމާފުޅުގެ ގަބުރަށް ޒިޔާރަތްކުރުމަށް ތިމަންކަލޭގެފާނުގެ ވެރި އިލާހުގެ ހަޟްރަތުގައި އެދުނީމެވެ. ފަހެ ތިމަންކަލޭގެފާނަށް އިޒުނަދެވުނެވެ. އަދި އެކަމަނާއަށް ފާފަފުއްސެވުމުގެ އިޒުނަޔަށް ތިމަންކަލޭގެފާނުގެ ވެރިއިލާހުގެ ހަޟްރަތުން އެދުނުހިނދު ތިމަންކަލޭގެފާނަށް އެކަމަކަށް އިޒުނައެއް ނުލިބުނެވެ. ފަހެ ތިޔަބައިމީހުން ގަބުރަށް ޒިޔާރަތްކުރާށެވެ. ހަމަކަށަވަރުން އެކަމަކީ މަރުމަތިން ހަނދާންކޮށްދޭނެ ކަމެކެވެ."\nއަޅުގަނޑުގެ ހިތުގައި އުފެދޭ އެންމެ ބޮޑު ސުވާލަކީ ﷲ އާއި އެކަލާނގެ ރަސޫލާ (ޞައްލަﷲ ޢަލައިހި ވަސައްލަމް) ގަބޫލު ނުކުރާ މީހަކު މަރުވެގެން އަހަރެމެން މުސްލިމުންނަށް މިހާ އަސަރެއް މިކުރަނީ އަޅެފަހެ ކީއްވެގެންތޯއެވެ؟ ސީރިއާ، ފަލަސްތީން، އިރާޤް، އަފްގާނިސްތާން، ބަރުމާ އަދި މިހެންގޮސް އެތަކެއް އިސްލާމީ ގައުމުތަކެއްގެ، އެތައް ހާސް މައުސޫމް ކުޑަކުދިންނާއި، އާންމު ރައްޔިތުން އެއްވެސް ކުލުނެއް ރަޙުމެއްނެތި، ކޮންމެ ދުވަހަކު މަރަމުންދާއިރު މިކަންކަން އާދައިގެ ކަންކަމަށް ވަނީ ކީއްވެގެންތޯއެވެ؟ މިއަދު ކާފަރަކު މަރުވުމުން އެމީހާއަށް ހެޔޮދުޢާ ކުރަން އަވަދިނެތި އުޅޭއިރު، މުސްލިމް އެތައް ދަރިންތަކަކަށް ލިބެމުންއެދާ ނޭއްގާނީ އަނިޔާތަކަށް ހުއްޓުމެއް އާދޭތޯ، އެމީހުން އެނުލަފާ ''ޖަނަވާރުން'' ގެ ކިބައިން ސަލާމަތް ކޮށްދެއްވާތޯ، ތެދުވެރި ނިޔަތަކާއެކު ދެއަތް އުފުލާ ﷲ ގެ ޙަޟުރަތަށް ދުޢާ ކުރީ ކިތައް ބޭފުޅުންތޯއެވެ؟\nމިއަދު ޕޯލް ވޯކާ ކާރު އެކްސިޑެންޓްވެ، އަނދައިގެން އެކަމާ ދެރަވެގެން ރޮމުންދާއިރު، މުސްލިމް އަޚުންނާއި އުޚްތުންގެ ލޭގެ ކޯރުތަކުން ބިންމަތިތައް ފުރިފައިވާ މަންޒަރު ފެނުމުން ލޮލުން ކަރުނައެއް ވައްޓާލީ ތީގެ ތެރެއިން ކިތައް ބޭފުޅުންތޯއެވެ؟ ކާފަރުންގެ މަރުގެ ޚަބަރުތައް ނޫސްތަކުގެ އެންމެ މަތީ ސުރުޚީތަކަށް އަރަމުންދާއިރު، މުސްލިމް ޤައުމުތަކުގެ ޙާލަތު ނޫސްތަކުން ނުފެންނަނީ، ނޫނީ އެންމެ ތިރީ ސުރުޚީން ފެންނަނީ ކީއްވެގެންތޯއެވެ؟ އާދެ! ހައްތާވެސް ސުވާލެވެ. ފުރިހަމަ ސިކުނޑިއަކުން އަހަރެމެންނަށް ކަންތައް ކުރެވެނީ އެންމެ ރަނގަޅަށްތޯ ވިސްނާލަމާ ހިންގަވާށެވެ.\nއެމީހަކު މަރުވެގެން އެންމެން ''ހޭބޯނާރާ'' ހިތާމަކުރަމުންދާ މީހަކީ ކޮބާތޯ ދެން ބަލާލަމާ ހިންގަވާށެވެ. މީނާއަކީ ބާރަށް ކާރުދުއްވުމުގެ މަންޒަރުތަކާއިއެކު މަޝްހޫރުކަންހޯދި "ފާސްޓް އެންޑް ފިއުރިއަސް" ފިލްމުތަކުގެ އެކްޓަރު ޕޯލް ވޯކާ އެވެ. ޕޯލް ވޯކާ މަރުވެފައިވަނީވެސް ''ކާރު'' އެކްސިޑެންޓެއްގައެވެ.\nކޮންމެ މީހަކުވެސް މަރުވާނީ އެމީހަކު އުޅުނުގޮތެއްގެ މަތީގައެވެ. އަދި މަޙުޝަރަށް ފޮނުވޭހުށީ އެމީހަކު އެމަރުވިކަމެއްގެ މަތީގަ އެވެ. އެހެންކަމުން ހެޔޮމަރަކުން މަރުވަން ބޭނުންނަމަ، ތިބާ އަކީ ﷲ އެންގެވި ގޮތަށް އުޅޭ މީހެއްކަމުގައި ވާށެވެ.\nއިއްޔެ އެތައް ހާސް ބައެއްގެ ލޯތްބާއި، ތާޢީދު ލިބިފައިވާ މީހެއްގެ މަރުއައިގޮތް ނިކަން ދެކިބަލާށެވެ. އޭގެން އެއްވެސް މީހަކަށް އޭނާ މަރުން ސަލާމަތްކޮށްދެވުން ހެއްޔެވެ؟ ކިތަންމެ ބާރަށް ކާރު ދުއްވަން އެނގުނަސް މަރަކަށް ނުފިލުނެވެ. މިއަންނަ އަހަރު ނެރޭ ''އައު'' ފިލުމުގެ އިންތިޒާރުގައި ހުރި އިރު މަރު ދާދިގާތުގައި ވާކަމެއް ނޭނގުނެވެ. ދުނިޔޭގައި އުފަލާއި އަރާމުގައި ހޭދަކުރަމުން ދިޔައިރު އާޚިރަތައްޓަކައި އެއްވެސް އެއްޗެއް ރައްކަލެއް ނުކުރެވުނެވެ. ހޯދި މަޝްހޫރުކަމާއި، ފައިސާތަކާއި، ލިބުނު ''ފޭންސް'' ތަކުގެ ގިނަކަމުން ވީ އެއްވެސް ފައިދާއެއް ނެތެވެ.\n'' ފޯރިލާ ދުނިޔެ އާރާސްތުކުރަމުން ދިޔަސް، ހޯދި ފައިސާތަކުން ފޮށިބަރާ ކޮށްލިޔަސް،\nފޯރިޔާ ހިތްވަރާ ޖޯރު ހުސްވާނެޔޭ، ލޯމަރާލަންޖެހޭނޭ ނެތަސް ބޭނުމެއް... ''\nކާފަރުންގެ މަރާމެދު ހިތާމަ ކުރުމުގެ ބަދަލުގައި، މިވަގުތުވެސް ތިބާ މަރުވެއްޖެއްޔާ ތިބާގެ ހާލަކީ ކޮބާތޯ ވިސްނާލާށެވެ! އިއްޔެގައި ދުނިޔޭގައި “ފާސްޓް އެންޑް ފިއުރިއަސް” ވެގެން އުޅުނު މީހާގެ މަރުން ޢިބުރަތް ޙާޞިލްކޮށް އަމިއްލަ ނަފުސްތައް އިޞްލާޙް ކުރާށެވެ. ކިތަންމެ ފާސްޓުވެފައި ފިއުރިއަސް ވީނަމަވެސް ” މަރު” ގެ ކުރިމަތީގައި އެކަމެއް ނުދެއްކުނެވެ. ލޮބުވެތި އަޚުންނާއި އުޚުތުންނޭވެ! ފުރިހަމަ ތަޢުބާއަކުން ތަޢުބާވެ އާފެށުމަކުން ފަށަމާ ހިންގަވާށެވެ!\nކޮންމެ ކަމެއްކުރިޔަސް ތިބާއާއި އެންމެ ގާތުގައި ވަނީ މަރުކަން ހަނދާން ބަހައްޓާށެވެ. ފާފަތަކަށް އަރައިގަންނަމުން ދާއިރު މަރުގެ ރަހަ އަރުތެރޭގައި އެވަގުތުވެސް ލައިފާނެކަމާމެދު ވިސްނާށެވެ. މިދުނިޔޭގައި ތިބާއަށް ލިބިފައިވާ ވަގުތުކޮޅުގެ ބޭނުން ހެޔޮގޮތުގައި ހިފާށެވެ. އިއްޔެ ބޮޑާކަމާއެކު ހިނގި ކިތައް މީހުން މިއަދު މިދުނިޔެއާއި އަލްވަދާޢު ކިޔައިފި ހެއްޔެވެ؟ މަރުއައުމުން ލަހެއްފަހެއް ނުކުރެވޭނެއެވެ. އެމީހަކު އެހުރި ހާލެއްގައި ޖެހޭނީ ފުރައިގެންދާށެވެ.\nވީމާ، ކާފަރުންގެ މަރާމެދު ހިތާމަ ކުރުމުގެ ބަދަލުގައި، މިވަގުތުވެސް ތިބާ މަރުވެއްޖެއްޔާ ތިބާގެ ހާލަކީ ކޮބާތޯ ވިސްނާލާށެވެ! އިއްޔެގައި ދުނިޔޭގައި "ފާސްޓް އެންޑް ފިއުރިއަސް" ވެގެން އުޅުނު މީހާގެ މަރުން ޢިބުރަތް ޙާޞިލްކޮށް އަމިއްލަ ނަފުސްތައް އިޞްލާޙް ކުރާށެވެ. ކިތަންމެ ފާސްޓުވެފައި ފިއުރިއަސް ވީނަމަވެސް " މަރު" ގެ ކުރިމަތީގައި އެކަމެއް ނުދެއްކުނެވެ. ލޮބުވެތި އަޚުންނާއި އުޚުތުންނޭވެ! ފުރިހަމަ ތަޢުބާއަކުން ތަޢުބާވެ އާފެށުމަކުން ފަށަމާ ހިންގަވާށެވެ! މާތްﷲ އަޅަމެން އެންމެންގެ ފާފަތައްފުއްސަވައި، ހެޔޮ ގޮތުގައި އުޅުމުގެ ހެޔޮތަޢުފީޤް މިންވަރުކުރަށްވާށިއެވެ! އާމީން!


Kenya ge Election Commission ge membarun ge massala thahugeegu kuranee | Mihaaru\nކެންޔާގެ އިލެކްޝަން ކޮމިޝަނުގެ މެންބަރުންގެ މައްސަލަ ތަހުގީގު ކުރަނީ\n24 ސެޕްޓެމްބަރ 2017 - 13:09 1 comment\nކެންޔާގެ ސުޕްރީމް ކޯޓުން އިންތިޚާބު ބާތިލް ކުރި ސަބަބެއް ކަމަށް ބުނެފައި ވަނީ އިލެކްޝަން ކޮމިޝަނުން ކަންތައް ކޮށްފައިވާ ގޮތުން ކަމަށެވެ. އަދި 60 ދުވަހުގެ ތެރޭގައި އަލުން އިންތިޚާބު ބޭއްވުމަށް ވަނީ އަންގައިފަ އެވެ. ސުޕްރީމް ކޯޓުން ބުނީ އިންތިޚާބުގައި އޮޅުވާލުންތައް އެބަހުރި ކަމަށާއި ނަތީޖާ އިއުލާންކުރީ ވެސް ބަލަންވާ ވަރަށް ނުބަލާ ކަމަށެވެ.\nޑިރެކްޓާ އޮފް ޕަބްލިކް ޕްރޮސެކިއުޝަންސް ކެރިއަކޯ ޓޮބިކޯ ވިދާޅުވީ އިންޑިޕެންޑެންޓް އިލެކްޓޯރަލް އެންޑް ބައުންޑަރީސް ކޮމިޝަން (އައިއީބީސީ) ގެ އޮފިޝަލުންގެ މައްޗަށް ކުރާ ތަހުގީގު 21 ދުވަހުގެ ތެރޭގައި ނިންމަން އަންގާފައިވާ ކަމަށެވެ.\nކެންޔާގެ އިިދިކޮޅު ލީޑަރު ރައިލާ އޮޑިންގާ (މ) ސުޕްރީމް ކޯޓަށް ވަޑައިގަންނަވަނީ. --ފޮޓޯ:އޭއެފްޕީ\nއިލެކްޝަން ކޮމިޝަނުން އިއުލާންކޮށްފައި ވަނީ އޮގަސްޓް 8 ވަނަ ދުވަހު ބޭއްވި އިންތިޚާބު ރައީސް އުހުރު ކެންޔާއްޓާ ކާމިޔާބުކޮށްފައިވާ ކަމަށެވެ. އިދިކޮޅު ކެންޑިޑޭޓް ރައިލާ އޮޑިންގާ ވަނީ އިންތިޚާބު އޮޅުވާލާފައިވާ ކަމަށް ބުނެ ސުޕްރީމް ކޯޓަށް މައްސަލަ ވައްދައިފަ އެވެ. އޮޑިންގާ ވަނީ އިލެކްޝަންގެ 11 އޮފިޝަލަކާ ދެކޮޅަށް މައްސަލަ ހުށަހަޅައިފަ އެވެ. ކޮބިކޯ ވަނީ އެ 11 މެންބަރުންގެ ތަހުގީގު ފުލުހުންނާއި އެންޓި-ކޮރަޕްޝަން އެޖެންސީން ބެލުމަށް އަންގައިފަ އެވެ.\nރައީސް ކެންޔާއްޓާ ވިދާޅުވެފައި ވަނީ ޝަރުއީ ނިޒާމުގެ ތެރޭން ބަޣާވާތެއް ގެނެސްފައިވާ ކަމަށެވެ. އަދި އޮޑިންގާ ވަނީ އިލެކްޝަންގެ މެންބަރުން ބަދަލު ނުކުރާ ނަމަ އިންތިޚާބު ކޮއިކޮޓް ކޮށްފާނެ ކަމަށް ވިދާޅުވެފަ އެވެ.


NCB ge veriyaa ah Shah Rukh dhauvaa kohffaane | Mihaaru\nދަރިފުޅަށް ޑްރަގްގެ ތުހުމަތު ކޮށްފައިވާތީ އެންސީބީގެ ވެރިޔާ އަށް ޝާހްރުކް ދައުވާކޮށްފާނެ\nސަމީރު އަދި ޝާހްރުކް.\n23 ނޮވެމްބަރ 2021 - 06:02\nދަރިފުޅު އަރިއަން ޚާނަށް މަސްތުވާތަކެތީގެ ތުހުމަތުކޮށް، ހައްޔަރުކުރި މައްސަލާގައި ނާކޮޓިކްސް ކޮންޓްރޯލް ބިއުރޯ (އެންސީބީ) ގެ ވެރިޔަކަށް ހުންނެވި ސަމީރު ވެންކެޅެ އަށް ޝާހްރުކް ޚާން ދައުވާކޮށްފާނެ ކަމަށް ރިޕޯޓްތައް ބުނެފި އެވެ.\nމިފަދަ ވާހަކަތަކެއް މީޑިއާތަކުގައި ދެކެވެން ފަށާފައި މި ވަނީ އަރިއަން ހައްޔަރުކޮށް 28 ދުވަސް ވަންދެން ޖަލުގައި ގެންގުޅުނީ މަސްތުވާގަކެއްޗާ ގުޅުން ހުރި އެއްވެސް ހެއްކެއް ނެތި ކަމަށް މުމްބާއި ހައި ކޯޓުން ހޮނިހިރު ދުވަހު ބުނުމާ ގުޅިގެންނެވެ.\nކޯޓުން ބުނެފައިވާ ގޮތުގައި މިދިޔަ މަހުގެ2ވަނަ ދުވަހުގެ ރޭ، ކްރޫޒް ލައިނާއެއްގައި މަސްތުވާތަކެއްޗާ އެކު ޕާޓީ ކުރަނިކޮށް ކަމަށް ބުނެ އަރިއަން ހައްޔަރުކުރީ އެކަށީގެންވާ އެއްވެސް ހެއްކެއް ނެތި އެވެ. އަދި ތަހުގީގުގެ ތެރެއިން ވެސް އޭނާގެ މައްޗަށް މަސްތުވާތަކެތީގެ ތުހުމަތުކުރެވޭނެ ހެއްކެއް ހޯދިފައި ނުވާ ކަމަށާއި ކްރޫޒް ލައިނާއަކުން އަރިއަން ފެނުމަކީ އޭނާގެ ބޮލިގައި މަސްތުވާތަކެތީގެ ތުހުމަތު އެޅުވޭނެ ސަބަބެއް ވެސް ނޫން ކަމަށް ކޯޓުން ބުންޏެވެ.\nއަރިއަން، 24، އާ އެކު އޭނާގެ ގާތް ހަތް އެކުވެރިޔަކު ވެސް ހައްޔަކުރި އެވެ. އަދި އެ މައްސަލާގައި އެ މީހުން 28 ދުވަސް ވަންދެން ޖަލުގައި ބޭތިއްބުމަށްފަހު ކަފާލާތުގެ ދަށުން ދޫކުރީ މިދިޔަ މަހުގެ 30 ގަ އެވެ.\nShah Rukh ge dharifulhu jalun geyah\nކުރިން އެންބީސީގެ ބައެއް އޮފިޝަލުންނާ ހަވާލާދީ ބައެއް މީޑިއާތަކުން ބުނެފައިވާ ގޮތުގައި އަރިއަންގެ ވަޓްސްއެޕް ޗެޓްތަކުން ވެސް އޭނާ މަސްތުވާތަކެތި ބޭނުންކޮށް، އެ ޓްރެފިކްކުރާ ކަމުގެ ހެކި ހޯދިފައިވެ އެވެ. އަދި ޗެޓްލޮގްތަކުގައ ކޮށްފައިވާ މުއާމަލާތްތަކާ ގުޅިގެން ކަމަށް ބުނެ ޒުވާން ބަތަލާ އަނަންޔާ ޕާންޑޭއާ ވެސް އެންސީބީ އަށް ހާޒިރުކޮށް، ތަކުރާރުކޮށް ސުވާލުކޮށްފައިިވެ އެވެ.\nއަރިއަންއާ މަސްތުވާތަކެއްޗާ އެއްވެސް ގުޅުމެއް އޮތްކަމުގެ ހެއްކެއް މިހާތަނަށް ހޯދިފައި ނުވާ ކަމަށް ކޯޓުން ބުނެފައިވާތީ، އެންސީބީގެ ޒޯނަލް ޑިރެކްޓަރަކަށް ހުންނެވި ސަމީރަށް ދައުވާ ކުރަން ޝާހްރުކްގެ ގާނޫނީ ޓީމުން ވަރަށް ބޮޑަށް ލަފާ ދެމުން އަންނަ ކަމަށް މީޑިއާތަކުން ބުންޏެވެ. ޝާހްރުކްގެ ގާނޫނީ ޓީމްގައި އިންޑިއާގެ ކުރީގެ އެޓާނީ ޖެނެރަލް މުކުލް ރޮހާތުގީ ވެސް ހިމެނެ އެވެ.\nA post shared by sameer wankhede (@sameerwankhede_official)\nގިނަ ބަޔަކު ކުރިން ވެސް ތުހުމަތުކޮށްފައިވާ ގޮތުގައި އަރިއަން ހައްޔަރުކުރީ ޒާތީ "ކުޅިގަނޑެއްގެ" ތެރެއިންނެވެ. އަދި މިއީ ވެރިކަން ޕާޓީ، ބީޖޭޕީ ވެސް އަޑީގައި އޮވެގެން ޝާހްރުކަށް ގެއްލުންދީ އޭނާގެ ނަން ހަރާބުކުރަން ކުރި ކަމެއް ކަމަށް ތުހުމަތު ކުރި އެވެ. އަރިއަން ހައްޔަކުރި ފަހުން، ސަމީރުގެ މައްޗަށް ރިޝްވަތު ނެގިކަމުގެ ތުހުތުމަތުތަކެއް ވެސް ކުރެވިފައިވެ އެވެ.\nފަހުން އޭނާ މަގާމުން ވަކިކުރިކަމުގެ އަޑުތަކެއް ވެސް އެރި އެވެ. އެކަމަކު ބައެއް މީޑިއާތަކުން ބުނީ ސަމީރު މަގާމުން ވަކިނުކުރާ ކަމަށާއި އަރިއަންގެ ތަހުގީގާ ގުޅުން ހުރި އެއްވެސް ކަމެއްގައި އޭނާ ބައިވެރި ނުކުރަން ނިންމީ ކަމަށެވެ.\nShah Rukh ge dharifulhaamedhu kanthah kuranee zaatheekoh\nސަމީރަށް ދައުވާ ކުރަން ޝާހްރުކްގެ ގާނޫނީ ޓީމުން ބާރު އަޅަމުން އަންނަ އިރު، މިކަމާ ވަރަށް އަވަހަށް އޭނާ ގޮތެއް ނިންމާނެ ކަމަށް މީޑިއާތަކުން ބުނެ އެވެ.


އޮންޓޯރިއޯ ފުރަބަންދުކުރަނީ، ކެނެޑާގެ ޙާލަތު ގޯސްވެދާނެ ކަމުގެ އިންޒާރު އޮންޓޯރިއޯ ފުރަބަންދުކުރަނީ، ކެނެޑާގެ ޙާލަތު ގޯސްވެދާނެ ކަމުގެ އިންޒާރު\nއޮންޓޯރިއޯ ފުރަބަންދުކުރަނީ، ކެނެޑާގެ ޙާލަތު ގޯސްވެދާނެ ކަމުގެ އިންޒާރު\nކެނެޑާގެ ބޮޑުވަޒީރު، ޖަސްޓިން ޓްރޫޑޯ.- ފޮޓޯ: ރޮއިޓަރސް\nމި އަހަރު ނިމުމުގެ ކުރިން ކެނެޑާގައި ދުވާލެއްގެ މައްޗަށް ކޯވިޑް ޖެހޭ މީހުންގެ ޢަދަދު 60،000އަށް އިތުރުވުން އެކަށީގެންވާކަމުގެ އިންޒާރު އެ ޤައުމުގެ ޢާންމު ޞިއްޙަތާއިބެހޭ އެންމެ އިސް ފަރާތުން ދީފިއެވެ.\nނޫސްވެރިންނާއި ވާހަކަ ދައްކަވަމުން ޑރ. ތެރޭސާ ޓޭމް ވިދާޅުވީ ކެނެޑާގައި މިހާރު އަޅާފައިވާ ފިޔަވަޅުތަކާއި އެއްގޮތަށް އެ ޤައުމުގެ ރައްޔިތުން ޢަމަލުކުރަމުންދިޔަ ނަމަވެސް މި އަހަރުގެ ޑިސެމްބަރު މަހުގެ ނިޔަލަށް ދުވާލެއްގެ މައްޗަށް ބަލިޖެހޭ މީހުންގެ ޢަދަދު 20،000އަށް އިތުރުވުން އެކަށީގެންވާކަމަށެވެ. އެއީ މިވަގުތު ދުވާލެއްގެ މައްޗަށް ބަލިޖެހެމުންދާ 5،000 މީހުންނާއި އަޅައި ބަލާއިރު ހަތަރު ގުނަ އިތުރު ޢަދަދެކެވެ. ބައެއް ސަރަޙައްދުތަކުގެ ހަސްފަތާލުތަކަށް މިހާރުވެސް ބާރުބޮޑުވެފައި ވަނިކޮށް އެ ޢަދަދަށް ބަލިޖެހޭ މީހުންގެ ޢަދަދު އިތުރުވެއްޖެނަމަ މުޅި ޤައުމުގެ ޞިއްޙީ ނިޒާމު ހުއްޓުމަކަށް އައުމަކީ ވަރަށް ގާތްކަމެއްކަމަށް އޭނާ ވިދާޅުވިއެވެ.\nކެނެޑާގައި މިހާތަނަށް 315،751 މީހުންނަށް ކޯވިޑް-19ޖެހި 11،265 މީހުންވަނީ މަރުވެފައެވެ. ރަސްމީ ފަރާތްތަކުންވަނީ ނޮވެމްބަރު މަހުގެ ނިޔަލަށް ބަލީގެ ސަބަބުން ކެނެޑާގައި މަރުވާ މީހުންގެ ޢަދަދު 12،120އަށް އަދި ބަލިޖެހޭ މީހުންގެ ޢަދަދު 378،600އަށް އިތުރުވެދާނެކަމުގެ އިންޒާރު ދީފައެވެ.\nކޯވިޑް-19ގެ ދެވަނަ ރާޅެއް ކެނެޑާގައި ފެތުރެމުންދާ މި ދަނޑިވަޅުގައި އެ ޤައުމުގެ ގިނަ ޕްރޮވިންސުތަކެއްގައި މިހާރުވަނީ ރައްކާތެރިތަކުން ފިޔަވަޅުތައް އަލުން ރުޖޫޢަކޮށްފައެވެ. އެގޮތުން އެއްތަނުން އަނެއްތަނަށް ދަތުރުކުރުމާއި ވިޔަފާރިތައް ހިންގުމުގައި އަޅާފައިވާ ފިޔަވަޅުތައްވަނީ އިތުރަށް ހަރުކަށިކޮށްފައެވެ.\nކެނެޑާގެ އެންމެ އާބާދީ ބޮޑު ޕްރޮވިންސުކަމުގައިވާ އޮންޓާރިއޯގެ ޙާލަތުދަނީ ގޯސްވަމުންނެވެ. އެގޮތުން ފާއިތުވި 24 ގަޑިއިރުގެ ތެރޭގައި އެ ޕްރޮވިންސުގައި 1،418 މީހުންނަށްވަނީ ބަލިޖެހިފައެވެ. އެއާއިއެކު އެ ޕްރޮވިންސު ނޮވެމްބަރު މަހުގެ 23ވަނަ ދުވަހުން ފެށިގެން ފުރަބަންދުކުރުމަށް ނިންމާފައިވާކަމަށް އެ ޕްރޮވިންސުގެ ޕްރެމިއާ، ޑައުގް ފޯޑްވަނީ އިޢުލާނުކުރައްވާފައެވެ.\nކެނެޑާގެ ބޮޑުވަޒީރު، ޖަސްޓިން ޓްރޫޑޯވެސްވަނީ ކެނެޑާގެ ރައްޔިތުންނާއި މުޚާތަބުކުރައްވާ ނޮވެމްބަރު މަހުގެ 20ވަނަ ދުވަހުގައި ވާހަކަދައްކަވާފައެވެ. ބޮޑުވަޒީރު ޓްރޫޑޯ ވިދާޅުވީ ބަލި ފެތުރުން ހުއްޓުވުމަށް ކޮންމެ މީހަކާވެސް ބައްދަލުވާ މީހުންގެ ޢަދަދު މަދުކުރަންޖެހޭކަމަށެވެ. އަދި ޢާންމު ޞިއްޙަތުގެ ޤަވާއިދުތަކަށް ޢަމަލުކުރުމުގައި ދެމިތިބުމުގެ މުހިންމުކަން އޭނާވަނީ ފާހަގަކުރައްވާފައެވެ. ޙާލަތު އިތުރަށް ގޯސްވިޔަ ނުދިނުމަށް ރައްކާތެރިކަމުގެ ފިޔަވަޅުތައް ހަރުކަށިކުރަންވީ ވަގުތަކީ މިއީކަމަށް ބޮޑުވަޒީރު ޓްރޫޑޯ ވިދާޅުވިއެވެ.\nޓްރޫޑޯވަނީ ކެނެޑާގެ ހަސްފަތާލުތަކަށް ބާރުބޮޑުވަމުންދާކަމަށް ފާހަގަކުރައްވާފައެވެ. މިހާރު ބަލިޖެހޭ ކޮންމެ މީހެއްގެ ސަބަބުންވެސް ޞިއްޙީ ނިޒާމަށް އޮތް ބުރަ އިތުރުވާނެކަމަށް އޭނާ ވިދާޅުވިއެވެ. ޞިއްޙީ ޚިދުމަތްތެރިން ކުރީ ސަފުގައި މަސައްކަތްކުރަމުންދާތާ ދިހަ މަހަށްވުރެ ގިނަ ދުވަސްވެފައިވާކަން ފާހަގަކުރައްވަމުން އެމީހުންނަކީ ބަޠަލުންގެ ގޮތުގައި ސިފަކުރައްވާ ބޮޑުވަޒީރު ޓްރޫޑޯ ވިދާޅުވީ އެ ފަރާތްތައް ވަރުބަލިވެފައިވާކަމަށާއި ބަލިފެތުރޭ މިންވަރު ދަށްކޮށް، އެފަރާތްތަކަށް އޮތް ބުރަ ކުޑަކޮށްދޭންޖެހޭކަމަށެވެ.


ފިކުރީ ގޮތުން ހައްދުފަހަނަ އަޅައިދަނީ ތައުލީމު ނުލިބިގެންނެއް ނޫން: އެޑިއުކޭޝަން މިނިސްޓަރު | Jazeera\tފިކުރީ ގޮތުން ހައްދުފަހަނަ އަޅައިދަނީ ތައުލީމު ނުލިބިގެންނެއް ނޫން: އެޑިއުކޭޝަން މިނިސްޓަރު - Jazeera\nފިކުރީ ގޮތުން ހައްދުފަހަނަ އަޅައިދަނީ ތައުލީމު ނުލިބިގެންނެއް ނޫން: އެޑިއުކޭޝަން މިނިސްޓަރު\nއީމާ މުހައްމަދު ވަހީދު June 26, 2019 63 views0\nމުޖުތަމައުގައި ދިރިއުޅޭ މީހުން ފިކުރީ ގޮތުން ހައްދު ފަހަނަ އަޅައިގެން ދަނީ ތައުލީމު ނުލިބޭތީ ނޫން ކަމަށް އެޑިއުކޭޝަން މިނިސްޓަރ އައިޝަތު އަލީ ވިދާޅުވެއްޖެއެވެ.\nއެޑިއުކޭޝަން މިނިސްޓަރު ޑރ.އައިޝަތު އަލީ އެމޭރެމުން ވާހަކަފުޅު ދެއްކެވީ "ފިކުރީ ގޮތުުން ހައްދުފަހަނަ އަޅާ ދިއުމުގައި ދީނީ އިލްމުވެރިންގެ ދައުރު"ގެ ނަމުގައި މިއަދު ނެޝަނަލް ކައުންޓަރ ޓެރެރިޒަމް އިން ފެށި ވޯކްޝޮޕެއް ޝަރަފުވެރިކޮށްދެއްވައި ދެއްކެވި ވާހަކަފުޅުގައެވެ.\nއެޑިއުކޭޝަން މިނިސްޓަރު ވިދާޅުވީ، ރަނގަޅަށް ކިޔަވައިގެން، ވަޒީފާތަކުގައި އުޅޭ މީހުންވެސް މަގު އޮޅުމުގެ ފުރުސަތު އެބަ އޮތް ކަމަށެވެ. އެކަމަނާ އިތުރަށް ވިދާޅުވީ، ހަރުކަށި ހިޔާލުތަކާއި އެފަދަ ކަންތައްތަކުން ޒުވާނުން ސަލާމަތް ކުރުމުގައި ދީނީ އިލްމުވެރިންގެ ދައުުރު ވަރަށް މުހިންމު ކަމަށެވެ.\n"ފިކުރީ ގޮތުުން ހައްދުފަހަނަ އަޅާ ދިއުމުގައި ދީނީ އިލްމުވެރިންގެ ދައުރު"ގެ ނަމުގައި މިއަދު ފެށި އެ ވޯކްޝޮޕް ފެށުމުގެ ރަސްމިއްޔާތުގައި ވަނީ ޑިފެންސް މިނިސްޓަރ މާރިޔާ ދީދީގެ އިތުރުން، އެޓާރނީ ޖެނެރަލް އިބްރާހީމް ރިފްއަތު، ޕްރޮސެކިއުޓާ ޖެނެރަލް އައިޝަތު ބިޝާމް، ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް، ވައިސް ޗީފް އޮފް ޑިފެންސް ފޯސް ބްރިގޭޑިއާ ޖެެނެރަލް އަބްދުއް ރަހީމް އަބްދުއް ލަތީފް، ކަމިޝަނާ އޮފް ޕޮލިސް މުހައްމަދު ހަމީދު އަދި އެންސޓީސީގެ ޑިރެކްޓާ ޖެނެރަލް ބްރިގޭޑިއާ ޖެނެރަލް ޒަކަރިއްޔާ މަންސޫރު ބައިވެރިވެވަޑައިގެންފައެވެ.


SunOnline: Air India gannan kurimathili faraaithakun shortlist vee Tata aa Spice Jet\nއެއާ އިންޑިއާ ގަންނަން ކުރިމަތިލީ ފަރާތްތަކުން ޝޯޓް ލިސްޓުވީ ޓާޓާ އާއި ސްޕައިސް ޖެޓް\nއެއާ އިންޑިއާގެ ފްލައިޓެއް ވީއައިއޭ އަށް ޖައްސަނީ --- ސަން ފޮޓޯ: ފަޔާޒު މޫސާ\nބޮޑު ގެއްލުމެއްގައި ހިންގަމުންދާ އެއާ އިންޑިއާ ވިއްކާލަން އިއުލާނުކޮށް ހުޅުވާލި ފުރުސަތުގައި އެކަމަށް ކުރިމަތިލީ ކުންފުނިތަކުގެ ތެރެއިން ދެ ކުންފުންޏެއް ޝޯޓްލިސްޓު ކޮށްފިއެވެ.\nއެއާ އިންޑިއާ ވިއްކާލަން ޝޯޓްލިސްޓު ކޮށްފައިވަނީ މަޝްހޫރު ވިޔަފާރި ގްރޫޕް ޓާޓާ އާއި ސްޕައިސް ޖެޓްގެ އެމްޑީ އަޖޭ ސިންގް އެވެ.\nމި ދެ ޕާޓީ އަށްވެސް އެއާ އިންޑިއާގެ މާލީ ހާލަތާއި، ކުންފުނި ވިއްކާލުމާ ގުޅޭ އިތުރު ތަފްސީލުތައް ހިއްސާ ކުރުމަށްފަހު ފައިނަލް ބިޑު ހުށަހެޅުމުގެ ފުރުސަތު ދޭނެ އެވެ.\nއިންޑިއާގެ މީޑިއާ އިން ރިޕޯޓުކޮށްފައިވާގޮތުން އެއާ އިންޑިއާ އަށް ފައިނަލް ބިޑު ހުށަހަޅައި އެކަމުގައި ކުރިއަށް ދިޔުމަށް އިތުރު ދެ މަސް ނުވަތަ ތިން މަސް ނަގާނެ އެވެ. އިންޑިއާ ސަރުކާރުގެ އަމާޒަކީ މި އަހަރުގެ ތިންވަނަ ކުއާޓަރު ތެރޭ އެއާ އިންޑިއާ ވިއްކާލުމުގެ ފައިނަލް މަރުހަލާ ކުރިއަށް ގެންދިޔުން ކަމަސްވެސް ރިޕޯޓުކޮށްފަައި ވެއެވެ.\nއެއާ އިންޑިއާ ވިއްކާލަން ނިންމައި ބިޑު ހުށަހަޅަން ހުޅުވާލި ފުރަތަމަ ފުރުސަތުގައި ޖުމްލަ ހަތަރު ފަރާތަކުން ކުރިމަތިލި އެވެ. އޭގެ ތެރެއިން ބިޑް އިވެލުއޭޓު ކުރުމަށްފަހު ދެ ޕާޓީ އެއް ޝޯޓްލިސްޓު ކޮށްފައިވާއިރު، ގިނަ ބަޔަކު ބުރަވަނީ އެއާ އިންޑިއާގެ ބިޑު ޓާޓާ ގްރޫޕުން ކާމިޔާބު ކުރާނެ ކަމަށެވެ.\nއިންޑިއާގައި މިހާރުވެސް އޮޕަރޭޓު ކުރާ ދެ އެއާލައިނެއްގައި ޓާޓާގެ ހިއްސާ އޮވެއެވެ. އެގޮތުން އެއާ އޭޝިއާ އިންޑިއާ އާއި އެއާ ވިސްޓާރާ އަކީ ޓާޓާ ގްރޫޕުގެ ހިއްސާ އޮވެގެން އޮޕަރޭޓު ކުރާ ދެ އެއާލައިނެވެ.\nސްޕައިސް ޖެޓްގެ އެމްޑީ އަޖޭ ސިންގް، އެއާ އިންޑިއާ އަށް ބިޑު ކޮށްފައިވަނީ މިޑްލް އީސްޓާން ސޮވެރިން ވެލްތު ފަންޑާ ގުޅިގެންނެވެ. ސްޕައިސް ޖެޓުގެ މިހާރުގެ މާލީ ހަލަތު ގޯސްވެ، އެ އެއާލައިނުގެ ދަރަނިތައްވެސް ނުދެއްކި އެބައޮތެވެ.\nއެއާ އިންޑިއާ ގަނެ، އެ އެއާލައިނު ހިންގަން ދެން ހަވާލުވާ ބަޔެއްގެ ބޮލުގައި އެޅެނެ އެންމެ ބޮޑު އެއްޗަކީ މިހާރު އެ އެއާލައިނަށް ނުދެއްކި އޮތް 12.4 ބިލިއަން ޑޮލަރުގެ ދަރަންޏެވެ. މީގެ އިތުރުން މިދިޔަ އަހަރު ވެސް އެ އެއާލައިނަށް 1.37 ބިލިއަން ޑޮލަރުގެ ގެއްލުމެއް ވިއެވެ.\nބިޑް ކާމިޔާބު ކުރާ ފަރާތުން އެއާ އިންޑިއާގެ އެންޓަޕްރައިޒް ވެލިއުގެ 15 ޕަސެންޓް ނަގުދު ފައިސާ އިން ދައްކަން ޖެހެއެވެ. އަދި ބާކީ އޮތް ދަރަންޏާއެކު ކުންފުނި ހިންގަން ފަށަން ޖެހޭއިރު ޓާޓާ އަށް އަދި އެމްޑީ އަޖޭ ސިންގް އަށް މިއީ ބޮޑު މައްސަލައަކަށް ނުވާނެ ކަމަށް ރިޕޯޓުތައް ބުނެ އެވެ. ނަމަވެސް އެއާ އިންޑިއާ ކޮޅަށް ޖަހައި ފައިދާވާ އެއާލައިނެއްގެ ގޮތުގައި ހިންގުމަކީ އެ ދެ ފަރާތަށް ވެސް އޮތް އެންމެ ބޮޑު ގޮންޖެހުމެވެ.\nއިހަށްވުރެ މިހާރު ޓްރެވަލް އިންޝުއަރެންސް މާ މުހިންމު!


MDP aa eku dhe gotheh nuve, abadhuves dhemi hunnaanan: Member Imthiyaz - vNews.mv\nއެމްޑީޕީއާއެކު ދެގޮތެއްނުވެ، އަބަދުވެސް ދެމިހުންނާނަން: މެމްބަރު އިމްތިޔާޒް\nރިފާޢަތު Male' | 15 May 2022, 18:32\nނަގަހައްޓަމުން އައި ހަމަތަކާ އަސާސްތަކުގައި އެމްޑީޕީއާއެކު ދެގޮތެއްނުވެ، އަބަދުވެސް ދެމިހުންނަވާނެ ކަމަށް އެމްޑީޕީގެ ޗެއަރޕާސަން އިންތިހާބުގައި ނާކާމިޔާބީއާ ކުރިމަތިލެއްވި މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ ވިދާޅުވެއްޖެއެވެ.\nއެމްޑީޕީގެ ޗެއަރޕާސަންކަމަށް ވާދަކުރައްވާ ނާކާމިޔާބީ ވެވަޑައިގެންނެވި އިމްތިޔާޒް ފަހުމީ ބަލިގަބޫލުކުރައްވާ، އިންތިޚާބު ކާމިޔާބުކުރެއްވި އިކޮނޮމިކް މިނިސްޓަރ ފައްޔާޒް އިސްމާޢީލަށް މަރުޙަބާ ވިދާޅުވެ ކުރެއްވި ޓްވީޓުގައި ވަނީ ނިމިދިޔަ އިންތިޚާބުގައި އެމަނިކުފާނާއެކު މަސައްކަތްކޮށް ވޯޓުދެއްވި ހުރިހާ މެމްބަރުންނަށް ހިތުގެ ފުނުން ޝުކުރު ދައްނަވާފައެވެ.\nއަދި މިވީހާ ދުވަހު ނަގަހައްޓަމުން މިއައި ހަމަތަކާ އަސާސްތަކުގައި އެ ޕާޓީއާއެކު ދެގޮތެއްނުވެ، އަބަދުވެސް ދެމިހުންނާނަން ކަމަށްވެސް ވިދާޅުވިއެވެ.\nއިއްޔެ ބޭއްވި އިންތިހާބުގައި އިންތި ވާދަކުރެއްވީ އިކޮނޮމިކް މިނިސްޓަރު ފައްޔާޒު އިސްމާއީލާއެވެ. އިންތިހާބުގެ ނަތީޖާތައް ދައްކާ ގޮތުގައި ފައްޔާޒު ވަނީ 58 ޕަސެންޓު ވޯޓުން އިންތިހާބު ކާމިޔާބު ކުރައްވާފައެވެ.\nމެމްބަރު އިމްތިޔާޒް ފަހުމީގެ ޓްވީޓަށް ރައްދުދެއްވާ މިނިސްޓަރ ފައްޔާޒް ވަނީ ޝުކުރު އަދާކުރައްވާފައެވެ.\nއަދި ވާދަވެރި ސިޔާސީ ހަރަކާތުން އެނގޭ އެކައްޗަކީ އެމްޑީޕީ ސިޔާސީ ގޮތުން ފައްކާވެފައި އޮތް މިންވަރު ކަމަށާއި އިންތިއަކީ ވާދަވެރި ކެނޑިޑޭޓު ކަމުގައި ވިޔަސް، ކުރިންވެެސް ދެންނެވި ފަދައިން އިންތިހާބަށް ފަހުގައި ތިބޭނީ އެއްކޮށް ކަމަށް ފައްޔާޒް ވިދާޅުވިއެވެ.\nއެ ޕާޓީ ދާނީ އެކީ އެކަށް ކުރިއަށް ކަމަށްވެސް މިނިސްޓަރ ފައްޔާޒް ވިދާޅުވިއެވެ.\nއެމްޑީޕީން އިއްޔެ އިންތިޚާބަކީ މިހާތަނަށް އެމްޑީޕީން ބޭއްވި އެޕާޓީގެ އެތެރޭގެ އެންމެ ވާދަވެރި އިންތިހާބެވެ. ދެ ކެންޑިޑޭޓުން ވެސް ކެމްޕެއިންގައި ރާއްޖޭގެ މީހުން ދިރިއުޅޭ ހުރިހާ ރަށަކަށް ވަޑައިގެން ކެމްޕެއިން ކުރެއްވިއިރު ތަފާތު އެކި ތުހުމަތުތައް އެއް ކެންޑިޑޭޓަކު އަނެއް ކެންޑިޑޭޓަކަށް ވަނީ ކޮށްފައެވެ.\nފައްޔާޒް އިސްމާއީލް އިމްތިޔާޒް ފަޙްމީ ރާއްޖެ އެމްޑީޕީ ސިޔާސީ


ލޯބިންއެކުގާ (3) – Esfiya\nސިއްސައިގެން ގޮސް ޒަޔާންއަށް ހޭލެވުނީ އޭނާގެ ފޯންރިންގްވާ އަޑަށެވެ. ލޯއުނގުޅަމުން ތެދުވެ ފޯނަށް ޖަވާބުދިނެވެ. “ކީކޭ؟؟” “އޭ .. ބްރޯ އަދިވެސް ނިދަނީ.. މަމިހިރީ އެއަރޕޯޓުގަ” އެކޮޅުން ވާހަކަދެއްކީ ޒަޔާންގެ ދެބެންދަރި ކޮއްކޮ ރާއިދުއެވެ. “ނޯވޭ.. ނުބުނާތި މަންމަކައިރީ ނުބުނެއޭ ތިއައީ..” ޒަޔާން ވާހަކަދައްކަމުން ކޮޓަރިއަށް ދިޔައެވެ. “ހެހެހެ.. ސީޔޫ ބްރޯ..” ރާއިދު އަވަހަށް ފޯނުކަޑާލިއެވެ. ޒަޔާން ފޯނަށް ބަލައިލީ ހިނިތުންވެފައިހުރެއެވެ. އެއީ އަބަދުވެސް ރާއިދުގެ ގޮތެވެ. އެމީހުން އުޅެނީ އޮސްޓްރޭލިއާގައެވެ. ރާއިދުއަކީ ރާއްޖޭގައި އުޅެންބޭނުންވާ ކުއްޖެއްކަމުން މަންމައަށް ނާންގާ ދޭތެރެއިން ރާއްޖެއަންނާނެއެވެ. އެކޮޅަށް ދާނީ ޒަޔާން ވަރަށް ކިޔައިގެންނެވެ. ރާއިދުގެ މަންމަ ފަރީދާ އޮސްޓްރޭލިއާއަށް ދިޔައީ ރާއިދުމެނަށް ކިޔަވައިދޭށެވެ. ރާއިދުގެ ކޮއްކޮ ކިޔަވާނިމުމުން އެމީހުން ރާއްޖެއަންނަން އޮތީފެށޭ އަހަރުގައެވެ.\nޒަޔާން ކޮޓަރިތެރެއަށް ނަޒަރުހިންގާލިއެވެ. އައިނާގެ އެއްވެސް ހިލަމެއް ނެތުމުން ގޭގައި ނެތީކަން އެނގުނެވެ. މިފަހަރު ޒަޔާން ހިތްހަމަނުޖެހުނެވެ. އައިނާއަށް ވަގުތުބޭނުންވާނެތީ އޭނާ އައިނާއަށް ވަގުތުދޭންހުރީ ތައްޔާރަށެވެ. އެހެނަސް އައިނާ އެގޮތައް ގޮސްދާނެކަމަށް އޭނާހީވެސް ނުކުރެއެވެ. ކުޑަމިނުން އައިނާއަށް ގުޅޭނެ ގޮތެއްވެސް ނެތެވެ. ފާހަނާއަށް ވަދެފެންވަރާލައިގެން ނިކުތް ޒަޔާންއަށް ބަލައިލެވުނީ އޭނާގެ ފޯނަށެވެ. އެކޮޅުން ގުޅަނީ އޭނާގެ ބައްޕަ ޒިޔާންއެވެ. “ޔޭސް ބައްޕާ..” ޒަޔާން އަވަހަށް ބުނެލިއެވެ. “ހޭލެވުނީދޯ… ބައްޕަ ވާހަކައެއް ދައްކާލަން..” ޒިޔާންގެ އަޑުއައެވެ. “އަޑުއަހަނީމި..” ޒަޔާން އެނދުގައި އިށީނެވެ. “ކުރިންވެސް ބުނީމެއްނުދޯ މިކޮޅުއޮފީހުގެ ކަންކަމާ ހަވާލުވާނީ ދަރިފުޅޭ.. ދެންމެ އަސްލަމް ގުޅާފަބުނީ އޭނަ ރަށަށްދާ ވާހަކަ.. ދަރިފުޅު ދާންވީނު އޮފީހުގެ ކަންކަން ބަލާލަން.. އޭރުންބޮޑަށް އެގޭނީވެސް… ބަލާލާފަ ދަރިފުޅުމެން ހަނީމޫންއިން އަންނަދެން ބައްޕަ މެނޭޖް ކޮށްލާނަން.. އޯކޭދޯ..” ޒިޔާން ނިމުމުން ޒަޔާންއެކަމާ އެއްބަސްވެ ފޯނު ބޭއްވިއެވެ. އަވަހަށް ރެޑީވެލައިގެން ޒަޔާން އޮފީހަށްދިޔައީ ސައިވެސް ނުބޮއެވެ.\nއައިނާއޭނާގެ މަސައްކަތުގައި އިނެވެ. “އައީ.. ސައިބޯންވެސް ނުދަންތަ؟” ފައުޒާ އައިނާއާ ކައިރިވެލަމުން އަހާލިއެވެ. “ސައިބޯހިތްނެތީމަ..” އައިނާވެސް ވާހަކަދެއްކިއެވެ. އައިނާގެ ކައިވެނީގެކަންނަން އޮފީސްކުދިންނަކަށްވެސް ނޭގެއެވެ. އައިނާއަކީ މަސައްކަތެއްކުރަން ފަށާފިއްޔާ ވަށައިގެންހިގާ ކަންކަންވެސް އެގޭމީހެއްނޫނެވެ. އެހެންކަމުން އައިނާއަށް އައިބަދަލު އެކަކަށްވެސް ނަގައެއްނުގަނެވުނެވެ. “އެކަމުވެސް ސައިބޮއެގެން އިންނަންވާނީ.. ހިނގާބަލަ ކޮފީރޫމްއަށް..” ފައުޒާ އައިނާގެ އަތުގަހިފައިގެން ކޮފީރޫމަށް ވަނެވެ. ކޮފީރޫމުގައި ފުދޭވަރަކަށް މީހުންތިއްބެވެ. އެމީހުންގޮސް އިށީނުމުން ލައިޝާ ވާހަކަދައްކަން ފެށިއެވެ. “ގާއިޒް.. އަސްލަމްގެ ޖޮބް ރަށުންހަމަޖެހިއްޖެޔޯ… އޭނަ މިވީކްގަ ފުރާނެ… އަންޑް ދެންމިކޮޅާ ހަވާލުވެގެން އަންނަނީ ބޮސްގެ ދަރިފުޅޯ..” ލައިޝާ ވާހަކަތައް ފައްޗަކަށް އަނމުނާލިއެވެ. “ވެލްވެލް… ލެޓްސް ހޯޕްފޯ ބެޓަރ” ފައުޒާ ބުންޏެވެ. މަސައްކަތުގެ މާހައުލުގައި އެއްބަޔަކު އަނެއްބަޔަކާ ޖައްސައިލައިގެން އުޅުމަކީ އާންމު ކަމެކެވެ. އެހެނަސް އެއީ ވަރަށް އުނދަގޫ ކަމެކެވެ. އެހެންކަމުން އަލަށް މީހަކުއަންނާތީ ކަންބޮޑުވުން ހާމަކޮށްލެވުނީއެވެ. “އޯ.. އައި ބެޓް ހީވިލްބީ ހޭންޑްސަމް..” ރަމްޝާ ލޯބްޑުކޮށްލަމުން ބުންޏެވެ.\nޒަޔާންއޮފީހަށް އައިއިރު އަސްލަމް އޭނާގެ އިންތިޒާރުގައި ދޮރުކައިރީގައި ހުއްޓެވެ. ދެމީހުން ކަންތައްތައް މަޝްވަރާކުރަމުން ގޮސްކުޑަ ބްރޭކެއް ނެގިއެވެ. “ހިނގާ ކޮފީއަކަށް…” އަސްލަމު ބުންޏެވެ. ޒަޔާންވެސް އެކަމާ އެއްބަސްވެ އަސްލަމާއެކު ހިނގާގަތީ ވެފައިހުރި ބަނޑުހައިކަން އިހުސާސްވުމުންނެވެ. ކޮފީރޫމަށް ވަދެގެންއައި ޒަޔާންއަށް އައިނާ ދިޔައީސިއްސައިގެނެވެ. އަވަސްއަވަހަށް ނަފްސުހަމައަކަށް އަޅުވާލިއެވެ. އަސްލަމްވަދެގެންގޮސް އައިނާމެންކައިރީ މަޑުކޮށްލަމުން ބުންޏެވެ. “މީ ޒަޔާން.. އަހަރެންގެ މަގާމާ ހަވާލުވާނީ ޒަޔާން…” އޭރު ޒަޔާން ހުރީ އައިނާއާ ވާގޮތަށް އޭނާގެ ކުރިމަތީގައެވެ. ޒަޔާންގެ މޫނަށްބަލާލުމަށްފަހު އައިނާ އަނެއް ފަރާތައް މޫނުއަނބުރާލިއެވެ. ޒަޔާންއަށް އަށްތޫނުތަދެއް އިހްސާސްވިއެވެ. އައިނާ އޭނަދެކެ ހަމަ އެހާރުޅި އާދޭބާއެވެ.. އައިނާއަށް ބަލައިގެން ހުރެވުނީ ހިތްނުތަނަވަސް ވީވަރުންނެވެ. “ހޯޕް ވީ ގެޓް އެލޯނގ ސަރ..” ލައިޝާ ބުނެލިއެވެ. އެހެންނަމަވެސް އައިނާކަންކުރިގޮތުން ޒަޔާން ނިކުމެގެންދިޔައީ ބަލާލުމަށްފަހު ބަހެއްވެސް ނުކިޔައެވެ. ޒަޔާންދިއުމުން އައިނާއަށް ފުންނޭވާއެއް ލެވުނެވެ. ދެންހަމަޖެހުމެއް ނެތޭހިތައްއެރުމުން އޭނާގެ މޫޑުމުޅިން ގޯސްވިއެވެ.\nއައިނާގެއަށް ނުދާންހުރެފަ ގެއަށްދިޔައީ އިރުވެސް އޮއްސުމުންނެވެ. މަންނަމެން ގެއަށްގޮސްސިނަމަ ސުވާލުގިނަވާނެކަން އެގޭތީ އެގެއަށް ނުދިޔައީއެވެ. ގެއަށްވަދެގެން އައިއިރު އެއްވެސް އަލިކަމެއް ގެއަކުނެތެވެ. ޒަޔާންނޫޅޭކަމަށް ނަލާހިތްހަމަ ޖައްސާލަމުން ބޮކިތައްދިއްލާލި އައިނާ ސިއްސައިގެން ދިޔައީ ސޯފާގައިން ޒަޔާންފެނުމުންނެވެ. އަމިއްލަނަފްސް ހަމައަކަށް އަޅުވާލަމުން ކޮޓަރިއަށް ވަންނަންދިޔަ އައިނާ ހުއްޓުނީ ޒަޔާން އޭނާގެ އަތުގައި ހިފުމުންނެވެ. އައިނާގެ އަތުގަހިފާ ޒަޔާން އޭނާއާދިމާއަށް އައިނާ އަނބުރާލިއެވެ. “ޑޯންޓްޔޫ ހޭވް އެނީތިންގްޓްސޭ؟؟” ހަތަރުކަޅި ހމަކޮށްލަމުން ޒަޔާން އަހާލިއެވެ. އައިނާހިތުން ކުދިކިޔާލިއެވެ. އަހަރެން ކޮންމެގޮތަކަށް އުލުނަސް ކަލެއަށް ކޮންކަމެއްހޭ ހިތައްއެރިއެވެ. “އެތްލީސްޓް ދާ ތަނެއްބުނެވޭނެ ދޯ..” އައިނާއުރިގޮތަށް ހުރުމުން ޒަޔާން އަނެއްކާވެސް ބުނެލިއެވެ. “އަހަރެން ބުނަންޖެހޭ ކަމަކަށް ނުދެކެމޭ..” އައިނާ ޒަޔާންގެ އަތްފޮޅުވާލިއެވެ. “ނޮޓްޓޫފާސްޓް..” ޒަޔާން މިފަހަރު އައިނާގެ ގެންގޮސް ފާރުގަޖެއްސިއެވެ. އައިނާ ބިރުން ފިނިވެގެން ދިޔައެވެ. އޭނާގެ ހިތްބާރުބާރަށް ތެޅެމުންދިޔައެވެ. އައިނާގެ އަތުގައިއޮތް އޭނާގެ ފޯން ޒަޔާން އަތުލިއެވެ. އެއްވެސް ކޯޑެއްނެތުމުން ވަރަށް އަވަހަށް ހުޅުވިއްޖެއެވެ. އެހުރިގޮތައްހުރެ އޭނާގެ ނަމްބރ ޖަހައި ޑައިލް ކޮށްލިއެވެ. އަނބުރާ އައިނާގެ ފޯންއޭނާ އަތަށްދިނީ ފަހުރުވެރި ހިނިތުންވުމަކާއެކުގައެވެ. ހަމައެވަގުތު ޒަޔާންގެ ފޯންރިންގްވާން ފެށިއެވެ. “ބަލަ މިހާރު އަހަރެންގެ ބޭނުން ކެނޑުނީދޯ..” އެކޮޅުން އައީ ރާއިދުގެ އަޑެވެ. “ހެހެހެ.. މިދަނީ..5މިނިޓްސް” ޒަޔާން ފޯންބޭއްވިއެވެ. “އަންނާނަން ބޭރަށްގޮސްލާފަ.. ރާދު ވަރަށް ގުޅައިފި..” އައިނާއާ ހަތަރުކަޅި ހަމަކޮށްލަމުން ޒަޔާން ބުންޏެވެ. އައިނާގެ އަތަށްބާރު ކޮށްލާފައި ޒަޔާން ނިކުމެގެންދިއުމުންވެސް އައިނާހުރި ގޮތަށް ގަނޑުވެފައި ހުރީއެވެ. މީކޮންކަހަލަ މީހެއްބާއޭ ހިތައްއެރިއެވެ. އަނެއްކާ މޮޔަމީހެކޭވެސް ހީކުރިއެވެ. “އޯމައި ގޯޑް..” ބޮލުގައި ހިފަހަށްޓާލަމުން ކޮތަރިއަށްވަނީ ފުރެޝް ވެލުމުގެ ބޭނުމުގައެވެ.\nޒަޔާންއާ ރާއިދުއާތިބީ ކޮފީއެއްގައެވެ. “ދެންބުނެބަލަ.. ކިހިނެކޯވީ؟” ރާއިދު ލޯބޮޑުކޮށްލަމުން ބުންޏެވެ. “ދެން ރާދުވެސްދޯ.. ކޮންކަމެއް އޮންނާނީ ވަކި..” ޒަޔާން ކުޑަކޮށްހީލިއެވެ. “ދެންހާސްވާނެކަމެއްނެތް.. ދޮންތަބުނީ މިކޮޅުގަ ބަހަށްޓާށޭ.. އެހެންވީމަ މާދަންވާނެ އޮފީހަށް ނިކުންނަން..” ޒަޔާންއިތުރު ކޮށްލިއެވެ. ރާއިދުމިކޮޅަށް އައިކަން އެނގުމުން ފަރީދާ ޒަޔާންއަށްގުޅާ ޢޭނާ ބެލުމަށް އެދުނެވެ. ރާދު އަކީ ކަންކަމާ ފަރުވާތެރިކުއްޖެއްނޫންކަމުން ފަރީދާބޭނުންވަނީ ޒަޔާންގެ އެހީތެރިކަމާއެކު ރާދުގެ އެގޮތްބަދަލުކުރާށެވެ. “ވަޓް.. އިޓްސް އަވެކޭޝަން ބްރޯ..” ރާދުތުން އޫކޮށްލަމުން ބުންޏެވެ. ޒަޔާން ހީގަތީ ކިތަމެބޮޑުވިއަސް ރާދުގެ އެސިފަ ނުކެޑޭނެއޭ ހިތައްއެރުމުންނެވެ. “ކިހިނެއްވަނީ ފަހަރިކަންތައް..” ރާދުކޮށްލި ސުވާލުން ޒަޔާން މަޑުޖެހިލިއެވެ. “ވަޓްޑޫޔު ތިނކް.. ޝީހޭޓްސް މީ..”ޒަޔާން ކޮފީތަށި ބެހެއްޓިއެވެ. “ވަރަށް އުނދަގޫވާނެ ދޯއަސްލު.. ނުވެސްދަންނަ މީހަކާއެކު އުޅެން.. އައިވިލް ޓްރައި މައިބެސްޓްޓް ހެލްޕްހާރ..” ޒަޔާން ހިތިގޮތަކަށް ހީލިއެވެ. އޭނަވެސް އައިނާދެކެ ލޯތްބެއް ނުވެއެވެ. އެހެނަސް ކައިވެނީގެ މަތިވެރިކަން އޭނާއަށް އެނގެއެވެ. އައިނާއާއެކު ރީތިކޮށް އުޅެންއޭނާ ބޭނުންވެއެވެ. ޒަޔާންގަބޫލުކުރާ ގޮތުގައި އައިނާއަށްވެސް އޭނާދެކެ ލޯބިވެވޭނެއެވެ.\nHey guys here is the 3rd part of the story.. hope you like it..\nI’m very new to this and how can I addacover 🤔🤔 TIA\nހޯދޭތޯ މަންޒިލެއް… 19\nހިތާމަ އެހެނިހެން ލޯބި June 13, 2018\nހިތާމަ ދީނީ ލޯބި August 10, 2017\nވީމޭ އިންތިޒާރުގައި 25 ވަނަ ބައި


Bodethi Massalathakeh Huttaa Massala Eh Neh Kamuge Liyumeh Hoadhan EC In Ulhumakee Goaheh - PPM - Vaguthu\nބޮޑެތި މައްސަލަތައް ހުއްޓާ މައްސަލައެއް ނެތްކަމުގެ ލިޔުމެއް ހޯދަން އީސީން އުޅުމަކީ ގޯހެއް – ޕީޕީއެމް\nއީސީގެ މެމްބަރުން ނޫސްވެރިންނާއި ބައްދަލުކުރައްވަނީ - ފޮޓޯ: އިލެކްޝަންސް\nނިމިދިޔަ ރިޔާސީ އިންތިޚާބާ ގުޅިގެން ތަހްޤީގު ކުރަންޖެހޭ ބޮޑެތި މައްސަލަތަކެއް އިލެކްޝަންސް ޤައުމީ ކޮމްޕްލެއިންޓްސް ބިއުރޯއަށް ހުށަހެޅިފައި ހުއްޓާ، އިންތިޚާބާ ގުޅޭ އެއްވެސް މައްސަލައެއް ނެތްކަމުގެ ލިޔުމެއް ހޯދަން އިލެކްޝަންސް ކޮމިޝަނުން ކޮމްޕްލެއިންޓްސް ބިއުރޯގައި އެދުމަކީ ބޮޑު ގޯހެއް ކަމަށް ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އިން ވިދާޅުވެއްޖެއެވެ.\nޕީޕީއެމްގެ މައި އޮފީހުގައި ބޭއްވި ނޫސްވެރިންގެ ބައްދަލުވުމުގައި ނިލަންދޫ ދާއިރާގެ މެންބަރު ޑރ. ޢަބްދުﷲ ޚަލީލް ވިދާޅުވީ، އިންތިޚާބުގެ ނަތީޖާ އިއުލާނު ކުރުމުގެ ކުރިއަށް މައްސަލައެއް ނެތްކަމުގެ ކިޔުމެއް ހޯދަން އީސީން މަސައްކަތް ކުރެއްވި ކަމަށާއި، ނަމަވެސް އެފަދަ ލިޔުމެއް ދިނުމަށް ކޮމްޕްލެއިންޓްސް ބިއުރޯއިން އިންކާރު ކޮށްފައިވާކަމަށެވެ.\n"ނަތީޖާ އިއުލާނު ކުރުމުގެ ކުރިއަށް އަޅުގަނޑުމެންނަށް މަޢުލޫމާތު ލިބުނު ކޮމްޕްލެއިންޓްސް ބިއުރޯއަށް އިލެކްޝަންސް ކޮމިޝަނުގެ ފަރާތުން އެދިވަޑައިގަންނެވިކަމަށް އެއްވެސް މައްސަލައެއް އިލެކްޝަނާ ގުޅޭގޮތުން ހުށަހެޅިފައި ނެތްކަމަށް ލިޔުމެއް ދެއްވުމަށް. އެހެންނަމަވެސް ކޮމްޕެއިންޓްސް ބިއުރޯގެ ފަރާތުން އެބޭފުޅުންނަށް ލިޔުމުން މަޢުލޫމާތު ދެއްވާފައިވާކަމަށް މަޢުލޫމާތު އެބަލިބޭ މިދިޔަ މަހުގެ 29 ވަނަ ދުވަހު އެގޮތަށް ލިޔުމެއް ދެވެން ނެތްކަމަށާއި، ވަރަށް ގިނަ މައްސަލަތައް ކޮމްޕެއިންޓްސް ބިއުރޯއަށް ފާޙަގަކުރެވިފައިވާކަމަށް. އެބޭފުޅުން ސީދާ އިލެކްޝަންސް ކޮމިޝަނަށް ދަންނަވާފައިވާކަމުގެ މަޢުލޫމާތު އަޅުގަނޑުމެނަށް ލިބޭ." ޚަލީލް ވިދާޅުވިއެވެ.\nޚަލީލް ވިދާޅުވީ، އިލެކްޝަންސް ކޮމްޕްލެއިންޓްސް ބިއުރޯގެ ފަސް މެންބަރުންގެ ތެރެއިން އެންމެ އިސްކޮށް ހުންނެވި އެއް މެންބަރު ކޮމްޕްލެއިންޓްސް ބިއުރޯގެ މެންބަރުކަމުން ވަކިކޮށްފައިވާ ކަމުގެ މަޢުލޫމާތު މިއަދު ލިބިފައިވާ ކަމަށާއި، އެއީ އެގޮތަށް ކުރެވިގެންވާނެ ކަންކަން ނޫން ކަމަށެވެ.\n"މިއަދު އަޅުގަނޑުމެންނަށް މައުލޫމާތު ލިބިގެންދިޔައީ ކޮމްޕްލެއިންޓްސް ބިއުރޯގެ ފަސް މެންބަރުންގެ ތެރެއިން އެންމެ އިސްކޮށް ހުންނެވި އެއް ބޭފުޅަކު އަޅުގަނޑު ހަނދާންވަނީ ނަޒްމާއޭ، މަޤާމުން ވަކި ކުރެވިގެންދިޔަ ކަމުގެ މައުލޫމާތު. އެހެންވީމަ މީ އަޅުގަނޑުމެންނަކަށް ޤަބޫލެއް ނުކުރެވޭ އެތަނުގައި ހުރި މައްސަލަތައް ހައްލު ނުކޮށް ކޮށްގެން ވާނެ ކަމެއް ކަމަކަށް." ޚަލީލް ވިދާޅުވިއެވެ.\nއިތުރަށް ޚަލީލް ވިދާޅުވީ، އިލެކްޝަންސް ކޮމްޕްލެއިންޓްސް ބިއުރޯ އަދި އެ ބިއުރޯގެ މުވައްޒަފުންނާއި، މެންބަރުންނާ މެދުގައި އިލެކްޝަންސް ކޮމިޝަނުން އަމަލުކުރައްވަމުން ގެންދަވާ ގޮތަށް ބަލާއިރު، އެ ކޮމިޝަނުގެ ތެރޭގައި ވަރަށް ހައްސާސީ މައްސަލަތަކެއް އުޅޭކަމަށާއި، ވޯޓު އޮޅުވާލުމުގެ ގިނަ ކަންތައްތަކެއް ކުރައްވާފައިވާކަން ސާބިތުވާ ހިސާބަށް ގޮސްފައިވާ ކަމަށެވެ.\n"އަޅުގަނޑުމެނަށް މި ފާޙަގަކުރެވިގެންދަނީ ވަކި ކަންތައްތަކެއް ފޮރުވުމުގެ ބޭނުމުގައި އިލެކްޝަންސް ކޮމިޝަނުން މަސައްކަތަތަކެއް ކުރަމުން ގެންދާ މަންޒަރު މީން ކޮންމެ ކަމަކުންވެސް ސިފަވެގެންދަނީ. އިލެކްޝަންސް ކޮމިޝަނުގެ މި އަމަލުތަކުގެ ސަބަބުން ވަރަށް ބޮޑަށް ފާޙަގަކުރެވިގެން އެބަދޭ ހަޤީގަތުގައި އިލެކްޝަން ފްރީ އެންޑް ފެއަރ ނޫންކަން." ޚަލީލް ވިދާޅުވިއެވެ.\nޕީޕީއެމް އިން މިހެން ވިދާޅުވެފައި މިވަނީ އިލެކްޝަންސް ކޮމްޕްލެއިންޓްސް ބިއުރޯގެ މެންބަރު ނަޒުމާ އަދި އިތުރު ދެ މުވައްޒަފަކު ކުއްލި ގޮތަކަށް ވަޒީފާއިން ވަކިކުރި މައްސަލަވެސް ފެންމަތިވެފައި ވަނިކޮށެވެ.\nނަމަވެސް އިލެކްޝަންސް ކޮމިޝަނުން މީގެ ކުރިން ތަކުރާރުކޮށް ވިދާޅުވެފައިވަނީ ރިޔާސީ އިންތިޚާބު އޮޅުވާލުމަށް އެއްވެސް ކަމެއް ކުރައްވާފައި ނުވާނެ ކަމަށާއި، އިންތިޚާބުގެ ނަތީޖާއަށް އަސަރު ކުރާނެފަދަ އެއްވެސް ޝަކުވާއެއްވެސް އިލެކްޝަނަށް ހުށަހެޅިފައި ނުވާ ކަމަށެވެ.\nރިޔާސީ އިންތިޚާބު ސަރުކާރާ އިދިކޮޅު ކެންޑިޑޭޓް އިބްރާހީމް މުޙައްމަދު ޞާލިޙް ކާމިޔާބު ކުރައްވާފައިވަނީ 58.4 އިންސައްތަ ވޯޓާއެކުގައެވެ. މި އިންތިޚާބުގައި އިބްރާހީމް މުޙައްމަދު ޞާލިޙް 134705 ވޯޓް ހޯއްދަވާފައިވާއިރު، ޕީޕީއެމްގެ ރިޔާސީ ކެންޑިޑޭޓް ރައީސް ޔާމީނަށް ލިބިވަޑައިގެންފައިވަނީ 96052 ވޯޓެވެ. މި އިންތިޚާބުގެ ނަތީޖާ އޮޅުވާލާފައިވާ ކަމަށާއި އިންތިޚާބުގެ ނަތީޖާ ބާތިލު ކުރަންޖެހޭ ކަމަށް އަދި އީސީގެ މެންބަރުން މަޤާމުން ދުރުކުރަންޖެހޭކަމަށްވެސް ޕީޕީއެމް އިން ގޮވާލާފައިވާކަން ފާހަގަކޮށްލެވެއެވެ.\nއޮކްޓޯބަރ 4, 2018 19:07\nއިލެކްޝަަންސް ޤައުމީ ކޮމްޕްލެއިންޓްސް ބިއުރޯ އަށް މިހާރު އިލެކްޝަންސް އިން ބިރުދައްކަނީ ހުރިހާ ކަމެއް ފަޅާއަރަމުން ދާތި. އެތަނުގެ މުވަޒިފުން ވަކިކުރަމުން ދަނީ މިސަބަބާ ހެދި. އިލެކްޝަންސް ކޮމިސަން މިހާރުން މިހާރައް އިސް ތިއުފާ.\nއޮކްޓޯބަރ 4, 2018 19:19\nޢެމްޑީޕީ އިން މިފަހަރު ކުޅުނީ ވަރަށް ވެސް ސަޅި ގޭމް އެއް. ފުރަތަމަ އީސީ ޝަރީފްއޭ ކިޔައިގެން ތުހުމަތު ތަކެއް ކޮށްފަ އަޑުއެރުވީ. ދެން ވޯޓް ފޮށިތަށް ކައިރީ ހުސް ޕީޕީއެމް މީހުން ބޭތިއްބީ. ށައްކެއް ކުރަން ފުރުސަތެއް ވެސް ނެތް.!!!?\nއޮކްޓޯބަރ 4, 2018 19:32\nއޮކްޓޯބަރ 4, 2018 19:39\nތިޔާ އިންތިޚާބަކީ އޮޅުވާލުމާއި މަަކަރާއި ހީލަތް ހަދާފައިވާ އިންތިޚާބެއް ކަން މިހާރު ވަރަށް ރަނގަޅަށް އެނގިސާފުވެގެންދޭ ނޫންތޭ ދެން ތަމެން ކޯއްޗެކޭ ކިޔަންތޭ އިލެކްޝަންސް ކަމިޝަން އިން އިލެކްޝަންސް ކަމިޝަން އިން ދެން މަހަށް ދޭބަލަ މަހަށް މަހަށް މަހަށް ދޭބަލަ..\nހަމަ އަގަށް އެރީމާ ނުކުރާނެ އެއް ކަމެއްވެސް ނެތީތާ. އެކި މީހުންގެ އަގު އެކިވަރުގަ އުޅޭނީ.\nއޮކްޓޯބަރ 4, 2018 22:11\nސުޕްރީމް ކޯޓު އަމުރު ކަޑަވީމަ ފަޑިޔާރު ޖަލަށް ލާން ... އޯކޭ\nބިއުރޯ މަންޖެ ވަޒީފާއިން ކެޑީމަ .. ނޮޓް އޯކޭ؟


SunOnline: ނިއުމާ އޮލިމްޕަހުން ނެރެ ދަރުބާރު ގެއަށް ގެންދަނީ!\nނިއުމާ އޮލިމްޕަހުން ނެރެ ދަރުބާރު ގެއަށް ގެންދަނީ!\nއާމިނަތު ނިޔާޒާ 06 Dec 2010, 04:21\nމަޝްހޫރު ވާހަކަ ލިޔުންތެރިޔާ ބިންމާ އިބްރާހިމް ވަހީދުގެ ވާހަކަ އެއްގެ މައްޗަށް ބިނާކޮށް މުހައްމަދު އަބުދުﷲ( މުހައްމާ) ޕްރޮޑިއުސްކޮށް ނިއުމާ މުހައްމަދު ޑައިރެކްޓް ކޮށްފައިވާ "ނިއުމާ"ގެ ހައުސް ފުލް ޝޯ ތަކެއް އޮލިމްޕަހުގައި ދެއްކުމަށް ފަހު ނިއުމާގެ ފަހު ޝޯ މިމަހުގެ 12 ވަނަ ދުވަހު ދަރުބާރު ގޭގައި އަޅުވުމުގެ މަސައްކަތް ފަށައިފި އެވެ.\nއެތީނާގައި އެޅުވުމުގެ ބަދަލުގައި ގިނަ ބައެއްގެ އެދުމުގެ މަތީން ނިއުމާގެ ވަދާއީ ޝޯ ދަރުބާރުގޭގައި އަޅުވާ އިރު އެ ޝޯގެ ޓިކެޓެއްގެ އަގަކީ 100 ރުފިޔާ އެވެ. އަދި އެ ރޭ އަޅުވާ ޝޯ ބަލަން ގައުމުގެ އެންމެ އިސްވެރިޔާއިން ފެށިގެން އެންމެ އާދައިގެ މީހާ ވެސް ވަދެލުމަކީ ވަރަށް ބޮޑު އެދުމެއް ކަމުގައި މުހަންމާ ބުންޏެވެ.\n"ގާނޫނީ ދާއިރާގައި މަސައްކަތް ކުރައްވާ ބޭފުޅުންނާއި ތަހުގީގީ މަރުހަލާގައި މަސައްކަތް ކުރައްވާ ބޭފުޅުނާއި އަދި ރާއްޖޭގެ އެންމެ މަތީ ވެރި މީހާއިން ފެށިގެން އެންމެ އާދައިގެ ރައްޔިތު މީހާ، އެބޭފުޅުން މި ޝޯ އަށް ވަޑައިގަތްދެއްވުމަކީ އަޅުގަނޑުމެންގެ ހަމަ ވަރަށް ބޮޑު އެދުމެއް،" މުހަންމާ ބުންޏެވެ.\nހަ ލައްކަ ރުފިޔާ ޚަރަދު ކޮށްގެން ހަދާފައިވާ މި ފިލްމް އަންނަނީ މިހާރު ރާއްޖޭގެ ރަށްރަށުގެ އިތުރުން ރިސޯޓު ތަކުގައި ވެސް ދައްކަމުންނެވެ. މިއީ ދިވެހި ފިލްމެއް މި ގޮތަށް ރިސޯޓެއްގައި ދައްކާ ފުރަތަމަ ފަހަރެވެ.\nމުހަންމާ ބުނީ އަމާޒަކީ ކިތަންމެ އާބާދީ ކުޑަ ރަށެއް ނަމަވެސް ގެއްލުމެއް ނުވާނަމަ ފިލްމް އެޅުވުން ކަމުގައެވެ. އަދި އެކަން ކުރާނެ ކަމަށް ވެސް މުހަންމާ ބުންޏެވެ. ނިއުމާގެ ހުރިހާ ޝޯ އެއް މިމަހުގެ ނިޔަލަށް ހުރިހާ ރަށެއްގައި އަޅުވާ ނިމޭނެ ކަމަށް މުހަންމާ ބުންޏެވެ.\nމިހާތަނަށް ދިވެހި ފިލަމަކަށް ލިބުނު އެންމެ ބޮޑު ކާމިޔާބީ އެއް ނިއުމާ އަށް ލިބުނު ކަމަށް ޕްރޮޑިއުސަރު ބުންޏެވެ. އެގޮތުން މިހާތަނަށް ބައިލައްކަ މީހުން އެ ފިލްމް ބަލާފައިވާ ކަމަށް ވެސް ބުންޏެވެ.\nނިއުމާ އޮލިމްޕަހުން ނެރުނުއިރު 32 ޝޯ ވަނީ އޮލިމްޕަހުގައި ދައްކާފަ އެވެ.\nމުހަންމާ ބުނީ ނިއުމާގެ ފަހު ޝޯ ދަރުބާރު ގޭގައި ބާއްވާނީ ވެސް ވަރަށް ކުލަގަދަކޮށް ކަމަށެވެ. އެގޮތުން އެއްގަޑިއިރު އިތުރު ހަރަކާތްތަކެއް ފެނިގެންދާނެ ކަމަށާއި އެ ޝޯގެ ތެރޭގައި ލައިވް މިއުޒިކްގެ އިތުރުން މަޝްހޫރު އެތަށް ފަންނާނުންގެ ހުނަރުތައް ފެނިގެންދާނެ ކަމަށެވެ.\nބ.ގޮއިދޫގައި ޝޫޓް ކޮށްފައިވާ ނިއުމާގެ ފިލްމުގެ ލީޑް ރޯލު ކުޅެފައިވަނީ ވެސް ނިއުމާ އެވެ. ބައްޕަ އެއްގެ ފަރާތުން އަންހެން ދަރިއަކަށް ލިބެމުންދާ ޖިންސީ ގޯނާ ތަކެއްގެ މައްޗަށް ތައްޔާރުކޮށްފައިވާ މި ފިލްމަކީ ކޮންމެ މީހަކު ވެސް ބަލާލުން މުހިންމު ފިލްމެއް ކަމަށް މުހަންމާ ބުންޏެވެ.\nދެކެދެކެވެސް ޕްރޮޑަކްޝަންގެ މި ފިލްމު އަޅުވާފައި ވަނީ އޮކްޓޯބަރު މަހުގެ 25 ވަނަ ދުވަހު އެވެ.


Shilpa Shetty Ge Dharifulhah Tiger Shroff Lite Ge Lagabu - Vaguthu\nބޮލީވުޑްގެ ފިލްމީތަރިންގެ ތެރެއިން ޝިލްޕާ ޝެޓީ އަކީ ކަސްރަތު ކުރުމާއި ދުޅަހެޔޮ ސިއްހަތަށް ސަމާލުކަންދޭ ތަރިއެއްކަން ގިނަބަޔަކު ފާހަގަ ކުރެއެވެ. އެކަމުގެ އެއް ހެއްކަކީ އެރައް އެތައް އަހަރެއްވި އިރުވެސް އޭނާގެ ހަށިގަނޑަށް ބަދަލު ނައިސް ކުރިން ހުރި ގޮތަށް ރީއްޗަށް ލޫޅާފަތިކޮށް ހުރުމެވެ. ޝިލްޕާގެ ފަރާތުން އޭނާގެ ފިރިހެން ދަރިފުޅުވެސް މިވަނީ ކަސްރަތުކުރުމުގެ އާދަ ދަސްކޮށްފައެވެ.\nޝިލްޕާ ޝެޓީގެ ކޮއްކޮ ފިލްމީތަރި ޝަމީތާ ޝެޓީ އޭނާގެ އިންސްޓަގްރާމަށް ލާފައިވާ ވީޑިއޯގައި ފެނިގެންދަނީ ޝިލްޕާގެ ފިރިހެން ދަރިފުޅު ވިޔާން ރާޖް ކުންދްރާގެ ޖިމް ޖައްސައި ވަރުގަދަކޮށްފައިވާ9އަހަރުގެ ހަށިގަނޑެވެ.\nނުވަ އަހަރުގެ ވިޔާން ޖިމަށްދާތާ އެތައް ދުވަހެއް ވެފައިވާއިރު ފޭނުން މިހާރު ވިޔާން ސިފަކޮށްފައި ވަނީ ޓައިގާ ޝްރޮފް ލައިޓްގެ ގޮތުގައި އެވެ. ޓައިގާ ޝްރޮގްގެ ހަށިގަނޑަކީވެސް ކަސްރަތުކޮށް ވަރުގަދަކޮށްފައިވާ ރީތި ހަށިގަނޑެއް ކަމަށް އޭނާގެ ފޭނުންވެސް ބުނެ އެވެ.\nވިޔާން ކަސްރަތުކުރާ މަންޒަރު ފެންނަ ވީޑިއޯ އަށް ސަޕޯޓަރުންގެ ސަމާލުކަން ލިބެމުންދާއިރު ވިޔާންގެ ހިތްވަރަށް ގިނަބަޔަކު ދަނީ ތައުރީފް ކުރަމުންނެވެ. ގިނަ ކޮމެންޓުތަކުގައި ފޭނުން ބުނެފައި ވަނީ މެދުކެނޑުމެއްނެތި ކަސްރަތު ކުރުމުގައި ވިޔާން ދެމިހުރުމަށެވެ.\nވިޔާން އަށް ޓައިގާ ޝްރޮފްގެ ލަގަބު ދިންއިރު ވިޔާން އަކީ ޓައިގާ ޝްރޮފްގެ ފޭނެއްކަން ފާހަގަ ކުރެވެއެވެ. 2019 ވަނަ އަހަރު ޝިލްޕާ ވަނީ ވިޔާން ފުރަތަމަ ފަހަރަށް ބެކްފްލިޕް އަޅާތަންވެސް ފޭނުންނަށް ދައްކާލާފަ އެވެ.\nޝިލްޕާގެ ރުޅިގަނޑު ފަޅައިގެން: އަހަރުމެންގެ އަތުގައި ހުރިހާ އެއްޗެއް އެބަހުރި، ދެން ކީއްވެ؟\nޖުލައި 14, 2021 10:53\nޝިލްޕާ ބަނޑުބޮޑުނުވެ ލިބުނު ދަރިއެއް !


LIVE: Covid-19: Atholhutherey Ge Haalath Adhives Nurakkaa - Vaguthu\nހއ. ދިއްދޫން ކޮވިޑް-19 ޖެހިގެން މީހަކު ނިޔާވެއްޖެ.\nBREAKING: HA.Dhidhdhoo In Covid Jehigen Meehaku Niyaa Vehjjehttps://t.co/3CYgDAy6dk\n— Vaguthu Online (@VaguthuOnline) June 25, 2021\nއަތޮޅު ތެރެއިން މިހާރު އެންމެ ގިނައިން މީހުން ކޮވިޑް-19 އަށް ފައްސިވެގެން ފަރުވާދެމުންދާ ގދ. ތިނަދޫ ބަންދުކޮށްފައި އޮންނަތާ މަސްވެއްޖެ.\nThinadhoo Bandhu Kohffai Onnathaa2Mas, Bali Meehunge Adhadhu 200 In Matheegaihttps://t.co/WWFRDwEJzb\nއިއްޔެ މޮނީޓަރިންގ ހާލަތަށް ގެނައި ހއ. ދިއްދޫގައި ކާފިއު ވަގުތު އިތުރު ކުރިކަން އެނގިފައި ނުތް ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ)އިން ވިދާޅުވެއްޖެ\nBREAKING: HA. Dhidhdhoo Gai Curfew Vaguthu Ithuru Kurikan HPA An Engifaeh Neihttps://t.co/IbPsPxc6Rh\nކޮވިޑް-19 އިން ރައްކާތެރިވުމަށް މާލޭ ސަރަހައްދުގައި ޖަމާއަތުގައި ނަމާދު ކުރުން މަނާކޮށްފައިވާ ދަނޑިވަޅެއްގައި ޖަމާއަތް ހަދައިގެން މިއަދުގެ ހުކުރު ނަމާދު ބައެއް މިސްކިތް ތަކުގައި ކޮށްފި\nManaa Koffai Vanikoh Male' Ge Baeh Miskih Thakugai Jamaa Athugai Hukuru Namaadhu Koffihttps://t.co/2coUE7q4iW\n20000 Aharu Kurin Coronavirus Ge Balimadukameh Fethurifaivey https://t.co/vSSo0eUjAh\nކޮވިޑް-19 އަށް މާލެ އިން ފައްސިވާ މީހުންގެ އަދަދު 100 އިން ދަށުގައި ހިފެހެއްޓިފައި އޮތް ނަމަވެސް އަދިވެސް އަތޮޅުތެރެއިން ކޮވިޑަށް ފައްސިވާ މީހުންގެ އަދަދު މަދެއް ނުވެއެވެ. މިއަދު ވެސް 150 އަށް ވުރެ ގިނަ މީހުން އަތޮޅުތެރެއިން ކޮވިޑަށް ފައްސިވިއެވެ. މިހާރު ވެސް 50 އަށް ވުރެ ގިނަ ރަށްތައް މޮނިޓަރިންގެ ހާލަތުގައި އެބައޮތެވެ.\nކޮވިޑް-19 އަށް ފައްސިވާ މީހުންގެ އަދަދު ބައެއް ރަށްތަކުގައި ކޮންޓްރޯލް ކުރަން ދަތިވެފައި ވާއިރު އަތޮޅުތަކުގެ ރަށްތަކުން އަދިވެސް މުޅިން އަލަށް ކޮވިޑަށް ފައްސިވާ މީހުން ވެސް ދަނީ ފާހަގަ ކުރެވެމުންނެވެ. ޒަރޫރީ ބޭނުމެއްގައި ނޫން ގޮތަކަށް މާލެ އިން ރަށްތަކަށް ނުދެވޭނެ ކަމަށް ނިންމާފައި އޮތް ނަމަވެސް އިއްޔެ ސްކޫލްތައް ބަންދުވުމާއިއެކު މިއަދު ގިނަ ބަޔަކު ވަނީ އަތޮޅުތަކަށް ފުރަން ފަށާފައެވެ. އެހެންކަމުން ރަށްތަކަށްދާ މީހުން ރަނގަޅަށް މޮނިޓަރ ނުކުރެވިއްޖެނަމަ އަނެއްކާވެސް ބައެއް ރަށްތަކުގެ ހާލަތު ގޯސްވެގެން ދިއުމުގެ ފުރުސަތު އެބައޮތެވެ.\nމިއަދު 212 މީހަކު ވަނީ ކޮވިޑަށް ފައްސިވެފައެވެ.\nމިއަދު ކޮވިޑަށް ފައްސިވި މީހުންގެ ތެރެއިން 52 މީހުން ފައްސިވީ މާލެ އިންނެވެ. 157 މީހުން އަތޮޅުތެރޭގެ މީހުން ދިރިއުޅޭ ރަށްތަކުން މިއަދު ފައްސިވިއެވެ. ހިންގަމުންދާ ރިސޯޓްތަކުން ދެމީހުން އަދި އިންޑަސްޓްރިއަލް ރަށަކުން އެކަކު މިއަދު ފައްސިވިއެވެ.\nމިއަދަކީ ފާއިތުވި ތިން ދުވަސް ތެރޭގައި އެންމެ ގިނަ މީހުން ފައްސިވި ދުވަހެވެ. ނަމަވެސް މިއަދަކީ މިމަހުގެ 18 ވަނަ ދުވަހަށް ފަހު މާލެ އިން އެންމެ މަދުއަދަދެއްގެ މީހުން ފައްސިވި ދުވަހެވެ.\nމިއަދު 4959 މީހުން ވަނީ ކޮވިޑަށް ޓެސްޓް ކޮށްފައެވެ. މިއަދު ކޮވިޑަށް ފައްސިވެފައި ވަނީ ޓެސްޓް ކުރި މީހުންގެ %4 އެވެ.\nމިހާރު ރާއްޖޭގައި ކޮވިޑް ޖެހިފައި ތިބީ 4262 މީހުންނަށެވެ. މީގެ ތެރެއިން ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން ގެންދަނީ 38 މީހުންނަށެވެ. ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު މިހާރު ވަނީ އޭޕްރީލް މަހު ވެސް ދަށަށް ނުދާ މިންވަރަކަށް ދަށަށް ގޮސްފައެވެ.\nHPA Ge Usoolaai Dhihdhoo Council In Hilaafvejje https://t.co/mo6gSiEfMb\nޖޫން 25, 2021 14:30


TAYDE Ge Aharee Dhuvahaai Gulhuvaigen Khassa Anhenunge Futsal Matcheh ޓޭޑްގެ އަހަރީ ދުވަހާއި ގުޅިގެން ޚާއްސަ އަންހެނުންގެ ފުޓްސަލް މެޗެއް – Huvadhoo News TAYDE Ge Aharee Dhuvahaai Gulhuvaigen Khassa Anhenunge Futsal Matcheh Huvadhoo News\nޓޭޑްގެ އަހަރީ ދުވަހާއި ގުޅިގެން ޚާއްސަ އަންހެނުންގެ ފުޓްސަލް މެޗެއް\nޑަބްލިއުޑީސީ ހިޔަލަ ފުޓްސަލް ޓޯނަމެންޓް ޗެމްޕިއަން ޓީމް، އޮކްސް ވުމެން- ފޮޓޯ: ތިނަދޫ ސްޓޭޑިއަމް\nޓޭޑްގެ އަހަރީ ދުވަހާއި ގުޅިގެން ތިނަދޫގެ އަންހެން2ޓީމެއްގެ މެދުގައި އެކުވެރި ކަމުގެ ފުޓްސަލް މެޗެއް ކުޅުމަށް ވަނީ ހަމަ ޖެހިފައެވެ.\nމިގޮތުން ތިނަދޫގައި އެންމެ ފަހުން ބޭއްވި އަންހެން ފުޓްސަލް މުބާރާތުގެ ފައިނަލުގައި ވާދަ ކުރި ދެޓީމް މެދުގައި މިމެޗް ކުޅެން ހަމަޖެހިފައިވާއިރު ޓީމްތަކުގެ ކޯޗުންނަކީވެސް ތިނަދޫގެ މަޝްހޫރު ފުޓް ބޯޅަ ކުޅުންތެރިން ކަމަށް ވާ އާޒިިމް ހުސެއިން އެންޑީ އަދި އިބްރާހިމް އަޒުވަރު ކައިންޑޭއެވެ.\nދެޓީމަށް ނަންދޯ ީފައިވަނީ ޓީމް އެންޑީ އަދި ޓީމް ކައިންޑޭގެ ނަމުންނެވެ. މި މެޗް ކުޅެން ހަމަޖެހިފައިވަނީ އޮކްޓޫބަރު މަހުގެ 1 ވަނަ ދުވަހުގެ ހަވީރު 16:30 ގައި އާރު އަވަށު ފުޓްސަލް ދަޑުގައެވެ.\nޓޭޑްގެ އަހަރީ ދުވަހަކީ9ސެޕްޓެމްބަރެވެ. ތަފާތު އެކި ސަބަބުތަކާހެދި އަހަރީ ދުވަހާއި ގުޅިގެން ކުރިއަށް ގެންދަން ހަމަޖެހިފައިވާ ހަރަކާތްތައް ވަނީ ލަސްކުރެވިފައެވެ. މިގޮތުން އަހަރީ ދުވަހާއި ގުޅުވާގެން ޓޭޑްގެ އޮފީސް ވަނީ ރަސްމީކޮށް ހުޅުވާފައެވެ.


Covid Jehigen Lanka in Dhivvessaku Niyaavehjje ކޮވިޑްޖެހިގެން ލަންކާއިން ދިވެއްސަކު ނިޔާވެއްޖެ – Huvadhoo News Covid Jehigen Lanka in Dhivvessaku Niyaavehjje Huvadhoo News\nކޮވިޑްޖެހިގެން ލަންކާއިން ދިވެއްސަކު ނިޔާވެއްޖެ\nކޮވިޑް-19 ޖެހިގެން ސްރީލަންކާއިން ދިވެއްސަކު ނިޔާވެއްޖެއެވެ.\nލަންކާގައި ކޮވިޑްގެ ހާލަތުގޯސްވެ، މުޅި ލަންކާ ވަނީ ލޮކްޑައުންކުރެވިފައެވެ. ލަންކާއަކީ ދިވެހިން އެންމެގިނައިން ދަތުރުފަތުރުކޮށް ހަދަމުން އަންނަ ރާއްޖޭއާއި އަވަށްޓެރި އެއް ޤައުމެވެ. އަދި ލަންކާއަކީ ގިނަ އަދަދެއްގެ ދިވެހިން އުޅެމުން އަންނަ ގައުމެކެވެ.\nއެ ގައުމުގައި ކޮވިޑްގެ ހާލަތު ވަރަށް ބޮޑަށް ވަނީ ގޯސްވެފައެވެ. އެ ގައުމުގައި ކޮވިޑްގައި މަރުވާ މީހުންގެ އަދަދުތައް ވެސް ދުވަހެއް ދުވަހަކަށް އަންނަނީ އިތުރުވަމުންނެވެ.


ރައީސްގެ ތައުޒިޔާ ލަންކާގެ ވެރިންނަށް | Jazeera\tރައީސްގެ ތައުޒިޔާ ލަންކާގެ ވެރިންނަށް - Jazeera\nރައީސްގެ ތައުޒިޔާ ލަންކާގެ ވެރިންނަށް\nއީމާ މުހައްމަދު ވަހީދު April 26, 2019 101 views0\nމިދިޔަ ހަފްތާ އާދިއްތަ ދުވަހު ލަންކާ އަށް ސިލްސިލާކޮށް ދެމުންދިޔަ ބޮމުގެ ހަމަލާތަކާއި ގުޅިގެން، ދިވެހި ރާއްޖޭގެ ރައީސުލްޖުމުހުރިއްޔާ އިބްރާހިމު މުހައްމަދު ޞާލިހު، ލަންކާގެ ރައީސް އަދި ބޮޑުވަޒީރަށް ތައުޒިޔާ ވިދާޅުވެއްޖެއެވެ.\nމިއަދު ރައީސުލްޖުމުހުރިއްޔާ އިބްރާހިމު މުހައްމަދު ޞާލިހް ވަނީ ފޯނުން އެގައުމުގެ ރައީސް މައިތްރިޕާލަ ސިރިސޭނާ އަށާއި ބޮޑުވަޒީރު ރަނިލް ވިކްރަމަސިންހައަށް ގުޅުއްވައި، ތައުޒިޔާ ވިދާޅުވެފައެވެ. ރައީސް ޞާލިހް ވަނީ، ދިވެހި ރައްޔިތުންގެ ނަމުގައާއި އެމަނިކުފާނުގެ އަމިއްލަ ނަންފުޅުގައި ތައުޒިޔާ ކިޔުއްވާފައެވެ.\nމިދިޔަ ހަފްތާ އާދިއްތަ ދުވަހު ލަންކާއަށް ސިލްސިލާކޮށް ދިން ބޮމުގެ ހަމަލާތަކުގެ ސަބަބުން، މިރޭވެސް ވަނީ ލަންކާގައި ކުއްލި ނުރައްކަލުގެ ހާލަތު އިއުލާންކޮށްފައެވެ. އެގޮތުން މިވޭތު ވެދިޔަ ފަސް ދުވަހު ވެސް ވަނީ އެގައުމުގައި ކުއްލި ނުރައްކަލުގެ ހާލަތު އިއުލާންކޮށްފައެވެ.\nލަންކާއަށް ދިން ބޮމުގެ ހަމަލާތަކުގެ ސަަބަބުން މިހާތަނަށް 70 އަށް ވުރެ މީހުން ވަނީ ހައްޔަރުކޮށްފައެވެ. ބޮމުގެ ހަމަލާތަކުގައި އެތައް ބަޔަކު މަރުވެފައިވާއިރު، އެތައްސަތޭކަ މީހުން ވަނީ ޒަހަމު ވެފައެވެ.


Aammu Inthihaabah MDP In Faisaa Ge Nufoozu Foaruvi: Muizzu\n3 މަސް,4ހަފްތާ, 1 ދުވަސް,2ގަޑި, 33 މިނެޓް, 13 ސިކުންތު ކުރިން 1720މަރިޔަމް އިސްއާދާ\nކުރީގެ ހައުސިން މިނިސްޓަރ ޑރ.މުޙައްމަދު މުއިއްޒު\nމިމަހުގެ6ވަނަ ދުވަހު ބޭއްވި 19 ވަނަ ރައްޔިތުންގެ މަޖިލިސް އިންތިޚާބުގައި މޯލްޑިވްސް ޑިމޮކްރެޓިކް ޕާޓީ އެމްޑީޕީއިން ފައިސާގެ ނުފޫޒު ފޯރުވާފައިވާ ކަމަށް ކުރީގެ ހައުސިންގ މިނިސްޓަރ ޑރ.މުހައްމަދު މުއިއްޒު ވިދާޅުވެއްޖެއެވެ.\nޗެނެލް 13 ގެ ނިއުސްޓޯކު ޕްރޮގްރާމުގައި ވާހަކަ ދައްކަވަމުން މުއިއްޒު ވިދާޅުވީ، ނިމިދިޔަ މަޖިލިސް އިންތިޚާބުގައި އެމްޑީޕީއިން ކުރިމަތިލި ދާއިރާތަކަށް އެކި ގޮތްގޮތުން ނުފޫޒު ފޯރުވާފައިވާ ކަމަށާ އޭގެ ތެރޭގައި އެންމެ ބޮޑަށް ފޯރުވާފައިވަނީ ފައިސާގެ ނުފޫޒު ކަމަށެވެ. އަދި ކެމްޕެއިން ތެރޭގައި ޤަވާއިދާ ޚިލާފަށް ކެމްޕެއިން ކޮށްފައިވާ ކަން ވެސް މުއިއްޒު ފާހަގަކުރެއްވިއެވެ. އެގޮތުން ރައީސް ޞޯލިހު ކުރެއްވި ކެމްޕެއިން ދަތުރުފުޅުތަކުގެ ޚަރަދުގެ މައްޗަށް މުއިއްޒު އަލި އަޅުވާލެއްވިއެވެ.\nމުއިއްޒު އިތުރަށް ވިދާޅުވީ އެފަދަ ކަންކަމަކީ އެބޭފުޅުން އިދިކޮޅު ބޭފުޅުންނަށް ވެވަޑައިގަންނަވާތީ ދައްކަވާ ވާހަކަތަކެއް ނޫން ކަމަށާ އެކަންކަމަކީ އިންތިޚާބުގެ ކަންކަން މޮނީޓަރ ކުރައްވަން ރާއްޖެއިން ބޭރުން ވަޑައިގެންނެވި ވަފްދުތަކުގެ ބޭފުޅުންނަށްވެސް ފާހަގަކުރެވިފައި ހުރި ކަންތައް ކަމަށެވެ.\nއެގޮތުން ދައުލަތުގެ މުދާ ނަހަމަ ގޮތުގައި އިންތިޚާބުގެ ތެރޭގައި ބޭނުންކޮށްފައިވާ ކަން އިންތިޚާބުގެ ކަންކަން މޮނިޓަރ ކުރައްވަން ވަޑައިގެންނެވި ކޮމަންވެލްތުގެ ވަފްދުންވެސް ފާހަގަކުރައްވާފައިވާ ކަން މުއިއްޒު ވިދާޅުވިއެވެ. އެހެންކަމުން ނިމިދިޔަ މަޖިލިސް އިންތިޚާބަކީ އިންސާފުވެރި އިންތިޚާބެކޭ ނުބުނެވޭނެ ކަމަށް މުއިއްޒު ވިދާޅުވިއެވެ.\nނިމިދިޔަ މަޖިލިސް އިންތިޚާބާ ދިމާކޮށް ސަރުކާރުންނާ އަދި އިލެކްޝަންސް ކޮމިޝަނުންވެސް އިދިކޮޅުގައި އޮތް ޕީޕީއެމްއަށާ އެ ޕާޓީގެ ލީޑަރޝިޕަށް އަދި ދާދި ފަހުން އުފެއްދި ޕްރޮގްރެސިވް ކޮންގްރެސް އަށްވެސް ތަފާތު ފިއްތުންތައް ކުރިމަތި ކުރުވި ކަމަށް ގިނަ ބަޔަކު ދިޔައީ އޭރުވެސް ތުހުމަތު ކުރަމުންނެވެ.


"Hathurunnaeku" eh meyzakah erumun fiyavalhu alhanan: Nihaan\n"ހަތުރުންނާއެކު" އެއް މޭޒަކަށް އެރުމުން ފިޔަވަޅު އަޅާނަން: ނިހާން\nފަސް ޕާޓީއަކުން ބޭއްވި ނޫސްވެރިންގެ ބައްދަލުވުމުގައި އަލީމް ބައިވެރިވަނީ -- އަވަސް ފޮޓޯ: އަފްޝީން ނަސީރު\nއިދިކޮޅު ސިޔާސީ ޕާޓީތަކާ އެއް މޭޒަކަށް އަރައި ޕީޕީއެމްގެ ނަމުގައި ވާހަކަ ދެއްކުމުން އެ ޕާޓީގެ ޑެޕިއުޓީ އެސްޖީ އަބްދުލް އަލީމާމެދު ފިޔަވަޅު އަޅާނެ ކަމަށް ޕީޕީއެމްގެ ޕީޖީ ގުރޫޕްގެ ލީޑަރު އަހުމަދު ނިހާން ހުސެއިން މަނިކް މިއަދު ވިދާޅުވެއްޖެ އެވެ.\nޕާޓީތަކަށް އިލެކްޝަން ކޮމިޝަނުން ފައިސާ ދިނުން ލަސްކުރާ މައްސަލާގައި ފަސް ޕާޓީއެއް ގުޅިގެން މިއަދު ބޭއްވި ނޫސްވެރިންގެ ބައްދަލުވުމުގައި އަލީމް ވަނީ ޕީޕީއެމް ތަމްސީލް ކުރުމަށް ބައިވެރިވެފަ އެވެ. އެ ބައްދަލުވުމުގައި ދެން ބައިވެރިވީ އެންމެ އިދިކޮޅު އެމްޑީޕީ، އަދާލަތު ޕާޓީ އާއި ޖޭޕީ އަދި ޑީއާރްޕީ އެވެ.\nމިއަދު ޕީޕީއެމްގެ ކައުންސިލުން ބޭއްވި ނޫސްވެރިންގެ ބައްދަލުވުމުގައި ނިހާން ވިދާޅުވީ، "ހަތުރުންނާ" އެއް މޭޒަކަށް އަރައި ޕީޕީއެމް ތަމްސީލުކޮށްފައިވަނީ ޕާޓީގެ އަސާސީ ގަވައިދާ ހިލާފަށް ކަމަށެވެ. އެކަމާ ގުޅިގެން ގަވައިދުގެ ދަށުން އަލީމްއާ މެދު ފިޔަވަޅު އަޅާނެ ކަމަށެވެ. ނިހާން ވިދާޅުވީ، އިދިކޮޅު ޕާޓީތަކާއެކު ޕީޕީއެމް ތަމްސީލްކޮށްފައިވަނީ ކައުންސިލްގެ ހުއްދަ ނެތި ކަމަށެވެ.\nމިއަދު އަލީމް ވިދާޅުވެފައިވަނީ އެހެން ޕާޓީތަކާއެކު ނޫސްވެރިންގެ ބައްދަލުވުމުގައި ޕީޕީއެމްގެ ތަމްސީލް ކުރުމަށް ބައިވެރިވީ އެގޮތަށް ޕާޓީގެ ރައީސް މައުމޫން އަބްދުލް ގައްޔޫމް އެންގެވުމުން ކަމަށެވެ. އަދި އެ މައްސަލައަކީ ހުރިހާ ޕާޓީއެއްގެ މަސްލަހަތު ހިމެނޭ ކަމަކަށްވާތީ ކަމަށެވެ.\nނިހާން ވިދާޅުވީ، ސަރުކާރަށް ޖެއްސުންކޮށް އުނދަގޫ ކުރާ ބަޔަކާ އެއް މޭޒަކަށް ޕީޕީއެމް އަރައިގެން ނުވާނެ ކަމަށެވެ. ހާއްސަކޮށް ޕީޕީއެމްގެ ސިޔާސީ ހަތުރެއް ކަމަށްވާ އެމްޑީޕީއާއެކު އެއް މޭޒަކަށް އަރައިގެން ނުވާނެ ކަމަށް ވިދާޅުވި އެވެ.\nޕީޕީއެމްގެ ނައިބު ރައީސް އަބްދުލް ރަހީމް އަބްދުﷲ ވިދާޅުވީ، އިދިކޮޅު ފަރާތްތަކާ ގުޅިގެން ރައީސް މައުމޫން މަސައްކަތް ކުރައްވާތީ ހިތާމަކުރައްވާ ކަމަށެވެ. އަދި ޕީޕީއެމްއަށް ތާއީދު ކުރައްވާ ބޭފުޅަކު އެމްޑީޕީއާ އެއް މޭޒަކަށް އަރައި ސަރުކާރަށް ފާޑުކިޔަން ބޭނުން ނުވާނެ ކަމަށް އޭނާ ވިދާޅުވި އެވެ.\nމިކަމާ ގުޅިގެން ވެސް އަލީމް ވަނީ ނޫސްވެރިންގެ ބައްދަލުވުމުގައި ވާހަކަ ދައްކާފަ އެވެ. އޭނާ ވިދާޅުވީ، އެމްޑީޕީއާއެކު އެއް މޭޒެއްގައި ނޫސްވެރިން މައުލޫމާތު ދިނުމުގެ މާނައަކީ ޕީޕީއެމް ނުވަތަ މައުމޫން އެމްޑީޕީއާ ގުޅިގެން މަސައްކަތްކުރުން ނޫން ކަމަށެވެ.


Mi Mahuge 15 Aai Hama Ah BML Ge Hidhumai Libeynee2Dhuvahu! - Vaguthu\nމާދަމާއިން ފެށިގެން މިމަހުގެ 15 ވަނަ ދުވަހާއި ހަމައަށް ބޭންކް އޮފް މޯލްޑިވްސް (ބީއެމްއެލް) ގެ ހިދުމަތް ލިބޭނީ ދެ ދުވަހު ކަމަށް ބީއެމްއެލުން ބުނެފިއެވެ.\nބީއެމްއެލުން ބުނީ، ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ކަނޑައަޅުއްވާފައިވާ އުސޫލޫތަކާއި އެމް.އެމް.އޭ ގެ އިއުލާނާއި އެއްގޮތްވާ ގޮތުގެ މަތިން ހިިދުމަތް ދިނުމަށްޓަކައި އެ މުދައްތުގައި ބަދަލުތަކެއް ގެނެސްފައިވާ ކަމަށެވެ.\nއެގޮތުން ބީއެމްއެލްގެ ގެ ބްރާންޗް ތަކާއި ސަރވިސް ސެންޓަރތައް ހުޅުވިފައި ހުންނާނީ ހޯމަ ދުވަހާއި ބުދަ ދުވަހު ހެނދުނު 09:30 އިން މެންދުރު 12:00 އަށް ކަމަށެވެ.\nއަސާސީ ހިދުމަތްތައް ފޯރުކޮށްދިނުމަށް ރާއްޖޭން ބޭރަށް ފައިސާ ޓްރާންސްފަރ ކުރުމާއި ބީއެމްއެލް ޗެކް ޕްރޮސެސް ކުރުމަށް ވަނީ ހަމަޖެހިފައިވާއިރު، ހެނދުނު 11:00 ގެ ކުރިން ލިބޭ ހުށަހެޅުންތަކާއި ޖަމާކުރެވޭ ޗެކްތައް ހަފްތާ ބަންދާއި ސަރުކާރު ބަންދު ނޫން ދުވަސްތަކުގައި ޕްރޮސެސް ކުރެވޭނެ ކަމަށް ބީއެމްއެލް އިން ބުންޏެވެ.\nމީގެ އިތުރުން މިހާލަތުގައި މާލޭ ސިޓީގައި ބޭންކިންގ ހިދުމަތް ހޯއްދެވުމަށް ކިއުބީ އެޕް މެދުވެރިކޮށް އޮންލައިން ނަންބަރު ނަންގަވައި ހިދުމަތް ހޯއްދެވުމަށް ބޭންކަށް ވަޑައިގެންނެވުމުގެ ކުރިން ކިޔުގައި މަޑުކޮށްގެން ތިއްބެވި ކަސްޓަމަރުންގެ އަދަދު ޗެކްކޮށްލުމަށް ބީއެމްއެލުން ވަނީ އިލްތިމާސް ކޮށްފައެވެ.\nބީއެމްއެލުން ބުނީ އެޕޮއިންޓްމެންޓަށް އެކައުންޓް އޯޕެނިންގ ސެންޓަރ، ލޯން ސެންޓަރ އަދި ބިޒްނަސް ސެންޓަރތަކުން ހިދުމަތް ދޭނެ ކަމަށެވެ. އަދި ބޭންކުގެ ވެބްސައިޓް މެދުވެރިކޮށް އެޕޮއިންޓްމަންޓަށް އެދި ހުށަހެޅޭނެ ކަމަށެވެ.


Germany ge roboteh control kurumuge furusathu dhivehi dharivarunnah dheefi\nޖަރުމަނުގެ ރޮބޮޓެއް ކޮންޓްރޯލް ކުރުމުގެ ފުރުސަތު ދިވެހި ދަރިވަރުންނަށް ދީފި\nއީކޯ އޯގަނައިޒޭޝަން އާއި އުރީދޫ މޯލްޑިވްސް ގުޅިގެން މިއުނިކްގެ ޓެކްނިކަލް ޔުނިވާސިޓީއިން އުފަންވެފައިވާ ސްޓާޓަޕެއް ކަމުގައިވާ ރޮބޯއީއާއެކު ޕާޓްނަޝިޕެއް ގާއިމުކޮށް، ރޮބޯޓިކް ޓެލެޕްރެސެންސް އިވެންޓެއް ބާއްވައިފި އެވެ.\nއެ އިވެންޓްގައި އުރީދޫ 5ޖީ އެއާފައިބާ މެދުވެރިކޮށް ދަރިވަރުންތަކަކަށް ޖަރުމަަނުގައިވާ ރޮބޮޓެއް ކޮންޓްރޯލް ކުރުމުގެ ތަޖުރިބާ ކުރެވޭ ފުރުސަތު ވަނީ ފަހިކޮށްދީފަ އެވެ.\nވީއާރް ކެފޭގައި މިއަދު ބޭއްވި އެ އިވެންޓުގައި ގިޔާސުއްދީން އިންޓަނޭޝަނަލް އަދި ބިލަބޮންގް ހައިސްކޫލްގެ ރޮބޯޓިކްސް ދަރިވަރުންތަކެއް ވަނީ އުރީދޫ 5ޖީ އެއާފައިބާގެ އެހީގައި ރޮބޯއީ މެދުވެރިކޮށް ޓެލެޕޯޓްވުމުގެ ތަޖުރިބާކޮށްފަ އެވެ.\nރޮބޯއީ: އާޓިފިޝަލް އިންޓެލިޖެންސްގެ އެހީގައި ރޮބޯއީ ވަނީ އިންސާނެއްގެ ގުނަވަންތައް ހަރަކާތްކުރާގޮތް ދަސްކޮށްފައި–\nރޮބޯއީއަކީ އިންސާނީ ސިފަތަކަށް ބިނާކޮށް ތައްޔާރުކޮށްފައިވާ ރޮބޮޓެކެވެ. ކުރިއަރާފައިވާ އާޓިފިޝަލް އިންޓެލިޖެންސްގެ އެހީގައި ރޮބޯއީ ވަނީ އިންސާނެއްގެ ގުނަވަންތައް ހަރަކާތްކުރާ ގޮތްވެސް ދަސްކޮށްފަ އެވެ.\nރޮބޯއީ 3.0ގެ ޓެލެޕޯޓްވުމުގެ ހިދުމަތް މެދުވެރިކޮށް، ވަގުތުން އެހެން ތަނަކު ހުރުމުގެ ތަޖުރިބާ އާއި ފައިދާތަކުގެ އިތުރުން އެއް މުޖުތަމައު އާއި އަނެއް މުޖުތަމައުއާއި އޮންނަ ގުޅުން ވަރުގަދަކޮށްދެ އެވެ. އަދި ކުރިއަށް އޮތްތަނުގައި މި ހިދުމަތަށް އަންނަ ކުރިއެރުމާއެކު ދެމެހެއްޓެނިވި ގުޅިފައިވާ މުޖުތަމައުތަކެއް ބިނާކުރުމުގެ އުންމީދުވެސް އާލާވެގެންދާނެ ކަމަށް އުރީދޫއިން ބުނެ އެވެ.\nއެ އިވެންޓްގައި ބައިވެރިވުމުގެ ފުރުސަތު ލިބުނު ދަރިވަރުންނަށް ވަނީ 5ޖީގެ ވަރުގަދަ ނެޓްވޯކާއެކު ރޮބޯޓިކްސް، އާޓިފިޝަލް އިންޓެލިޖެންސް އަދި އިންޓަނެޓް އޮފް ތިންގްސްގެ ހައިބަތާއި އެ ހިދުމަތްތަކުގެ ސަބަބުން ހުޅުވިގެންދާނެ ފުރުސަތުތަކައް ވެސް ދައްކާލާފަ އެވެ.\n“ރޮބޯޓިކްސް އިންޑަސްޓްރީގެ ސަބަބުން ސިއްހީ އިދާރާ، ލޮޖިސްޓިކްސް، އެޑިއުކޭޝަން، އެގްރިކަލްޗަރ އަދި މިނޫންވެސް އެތައް ދައިރާތަކަކަށް އިންގިލާބީ ބަދަލުތަކެއް ކުރިއަށް އޮތްތަނުގައި ފެނިގެންދާނެ.” އުރީދޫގެ މެނޭޖިންގް ޑިރެކްޓަރު އަދި ޗީފް އެގްޒެކެޓިވް އޮފިސަރ، ނަޖީބް ހާން ވިދާޅުވި އެވެ.\nވީއާރު ކެފޭގައި ބޭއްވި ހަރަކާތުގައި ގިޔާސުއްދީންގެ ދަރިވަރަކަށް ރޮބޮޓް ކޮންޓްރޯލް ކުރާނެ ގޮތް ކިޔައިދެނީ– ފޮޓޯ: އުރީދޫ\nއީކޯ އޯގަނައިޒޭޝަންގެ ފައުންޑާ އަދި ޕްރެޒިޑަންޓް، ހިލާލް އަގީލް ވިދާޅުވީ އީޖާދީ އައު ކަންކަން ކައިރި މުސްތަގުބަލެއްގައި ފެނިގެންދާނެ ކަމަށެވެ.\nއީކޯ އޯގަނައިޒޭޝަން އަކީ އީޖާދީ ޓެކްނޮލޮޖީގެ އެހީގައި ދެމެހެއްޓެނިވި ކުރިމަގެއް ގާއިމްކުރުމަށް މަސައްކަތްކުރަމުން އަންނަ ރާއްޖޭގެ ނޮން ޕްރޮފިޓް އޯގަނައިޒޭޝަންއެކެވެ.\nރޮބޯއީގެ ޖެނެރަލް މެނޭޖަރު އަދި ލީގަލް ގާޑިއަން ރަފައެލް ހޮސްޓެޓްލާ ވިދާޅުވީ ރޮބޯއީ ޖޫނިއާއެއް ރާއްޖެއަށް ގެނެސް، އެ ހިދުމަތް ތަޖުރިބާކޮށްލުމުގެ ފުރުސަތު ހުޅުވާލަން މަސައްކަތް ކުރަމުންދާ ކަމަށެވެ.\n“މި ހިދުމަތާއެކު މޫސުމަށް އަންނަ ބަދަލުތަކާއެކު ދުނިޔޭގެ ނާޒުކު ތިމާވެށިތަކަށް ކުރަމުން އަންނަ ނޭދެވޭ އަސަރުތަކުގެ މައުލޫމާތު ފޯރުކޮށްދީ ހޭލުންތެރިކަން އިތުރު ކުރުމުގެ މަސައްކަތްވެސް ކުރިއަށްދާނެ.” ރަފައެލް ވިދާޅުވި އެވެ.\nޓެލެޕްރެސެންސް ރޮބޯޓިކްސް ހިދުމަތް މެދުވެރިކޮށް މިހާރުވެސް އިޖާދީ އުފެއްދުންތަކާއެކު އިންގިލާބީ ބަދަލުތަކެއް ގެނައުމުގެ ދަތުރު ވަނީ ފަށާފަ އެވެ.


Liza anekka ves Majilis ah vaadha kuranee\nލީޒާ އަނެއްކާވެސް މަޖިލީހަށް ވާދަ ކުރަނީ\nލީޒާ: އޭނާ ވަނީ ވެލިދޫއަށް ކުރިމަތިލާން ނިންމާފަ --\nޓީވީއެމްގެ ނޫސްވެރިއެއްގެ ގޮތުން މަގުބޫލުކަން ހޯދި ކުރީގެ ނޫސްވެރިޔާ އާއިޝަތު ލީޒާ އަންނަ ރައްޔިތުންގެ މަޖިލީހުގެ އިންތިހާބުގައި ވާދަ ކުރުމަށް ނިންމައިފި އެވެ.\nލީޒާ މިއަދު އިއުލާން ކޮށްފައިވާ ގޮތުން އޭނާ އަންނަ މަޖިލިސް އިންތިހާބުގައި ވާދަ ކުރަން ނިންމާފައިވަނީ ނ. ވެލިދޫ ދާއިރާއަށެވެ. ލީޒާއަކީ ވެލިދޫއަށް އުފަން ފަރާތެކެެވެ. އޭނާގެ މަންމައަކީ ވެލިދޫ ބޭފުޅެކެވެ. ލީޒާ އުޅެ ބޮޑުވެ، ސްކޫލް ތައުލީމް ހާސިލް ކުރީ ވެސް ވެލިދޫގަ އެވެ.\nލީޒާ ވަނީ ވެލިދޫ ދާއިރާގައި ހިމެނޭ ތިން ރަށުގެ ރައްޔިތުން އޭނާއަށް ތާއިދުކޮށްދިނުމަށް އެދިފަ އެވެ. ސިޔާސީ އެއްވެސް ޕާޓީއެއްގައި ލީޒާ މިހާރު މަސައްކަތެއް ނުކުރެ އެވެ.\nއޭނާ މިއަދު އަވަސްއަށް ވިދާޅުވި ގޮތުގައި އޭނާ އިންތިހާބަށް ނުކުންނަނީ އަމިއްލަ ގޮތުންނެވެ. ނަމަވެސް ޕާޓީތަކުން އޭނާއަށް ތާއިދުކޮށް ދިނުމަކީ އޭނާގެ އެދުމެއް ކަމަށް ވިދާޅުވި އެވެ.\nވެލިދޫ ދާއިރާގެ މިހާރުގެ މެންބަރު ޔާމީން ރަޝީދަކީ ވެސް ކުރީގެ ނޫސްވެރިއެކެވެ. ވެލިދޫ ދާއިރާއަށް މިފަހަރު އެމްޑީޕީގެ ފަރާތުން ވާދަ ކުރަނީ ވެސް ކުރީގެ ނޫސްވެރިޔެކެވެ. އެއީ ކުރިން ނެރުނު ސިޔާސީ ވަރުގަދަ މަޖައްލާއެއް ކަމަށްވާ، ފިޔެސްގެ އެޑިޓަރުކަން ވެސް ކުރެއްވި މުހައްމަދު އަބްދުﷲ ޝަފީގެވެ.\nނޫސްވެރިކަން ދޫކޮށްލައި، 2013 ވަނަ އަހަރުގެ ރިޔާސީ އިންތިހާބަށްފަހު ލީޒާ ސިޔާސީ ދާއިރާއަށް ނުކުތެވެ. އަދި 2014 ވަނަ އަހަރު ބޭއްވި މަޖިލިސް އިންތިހާބުގައި ޕީޕީއެމްގެ ޓިކެޓްގައި މަޖިލީހަށް ވާދަ ކުރި އެވެ. ނަމަވެސް އޭނާ އެ ފަހަރު އިންތިހާބުން ބަލިވި އެވެ.\nއެއަށްފަހު ރައީސް އޮފީހުގައި މަސައްކަތް ކުރި އެވެ. ކުރީގެ ނައިބު ރައީސް އަހުމަދު އަދީބު ހައްޔަރުކުރުމަށްފަހު ހިނގައިދިޔަ ކަންތައްތަކާ ގުޅިގެން ލީޒާ ރާއްޖެއިން ބޭރަށް ދިރިއުޅުން ބަދަލުކުރި އެވެ. އެނބުރި ރާއްޖެ އައީ ރައީސް އަބްދުﷲ ޔާމީން އިންތިހާބުގައި ބަލިވުމަށްފަހު އެވެ.\nލީޒާގެ އިތުރުން ވެސް އަންނަ މަޖިލިސް އިންތިހާބުގައި ކުރީގެ ނޫސްވެރިން ވާދަކުރެ އެވެ. އެގޮތުން ޗެނަލް13ގެ ކުރީގެ ނޫސްވެރިޔާ ލަޔާލު މަނިކު ޕީއެންސީގެ ޓިކެޓްގައި މަތިވެރި ދާއިރާއަށް ކުރިމަތިލަ އެވެ. ރާއްޖެޓީވީގެ ކުރީގެ ނޫސްވެރިޔާ މުހައްމަދު ވިސާމް ވެސް ވަނީ ގަމު ދާއިރާގެ އެމްޑީޕީ ޓިކެޓް ކަށަވަރުކޮށްފަ އެވެ.\nދިވެހި މީޑިއާ މަޖިލިސް އިންތިހާބު 2019\nބޭރު މީޑިއާގެ ސަމާލުކަން "ނަޝީދު ވާދަކުރައްވާ" އިންތިހާބަށް\nކެންޑިޑޭޓުންނަށް ޓީވީތަކުން ވަގުތު ދިނުމުގެ އުސޫލު ފޮނުވައިފި\nއެޑިޓޯރިއަލް ޕޮލިސީ ރަޖިސްޓާ ކުރަން ޖެހޭ ގޮތް ހަދަނީ


Sancho Vidhaali Match Gai Dortmund Ah Faseyha Molheh - Vaguthu\nސާންޗޯ ވިދާލި މެޗުގައި ޑޯޓްމަންޑަށް ފަސޭހަ މޮޅެއް\nއިނގިރޭސި ޒުވާން މިޑްފީލްޑަރު ޖޭޑަން ސާންޗޯ ދެވަނަ ހާފުގައި ދެއްކި މޮޅު ކުޅުމާއެކު ބޮރޫޝިޔާ ޑޯޓްމަންޑުން ޕަޑާބޯން ބަލިކޮށް ޖަރުމަން ލީގުގެ އެއްވަނައިގައި އޮތް ބަޔާން މިއުނިކާ އެޓީމާ ދެމެދުގައިވާ ފަރަގު ހަތް ޕޮއިންޓަށް ކުޑަކޮށްފިއެވެ.\nރަށުން ބޭރުގައި ކުޅުނު މި މެޗުން ޑޯޓްމަންޑް މޮޅުވީ 6-1 ގެ ތަފާތު ބޮޑު ނަތީޖާ އަކުންނެވެ.\nމިދިޔަ އަންގާރަ ދުވަހުގެ ރޭ ވާދަވެރި ބަޔާނާ ދެކޮޅަށް ކުޅުނު މެޗުގައި ކަކުލަށް ހާނިކަވުމުގެ ސަބަބުން ރޭގެ މެޗުގައި ޑޯޓްމަންޑުގެ ޒުވާން ތަރި އާލިން ހާލަންޑް ނުކުޅެއެވެ. ހާލަންޑު ނުފެނުނު ނަމަވެސް ބަޔާން މެޗުގެ ދެވަނަ ހާފުގައި ކުޅެން ނުކުތް 20 އަހަރުގެ ސާންޗޯ އަށް ރޭގެ މެޗުގެ ފުރަތަމަ އެގާރައިން ކޯޗް ލޫޝިޔަން ފާވްރޭ ވަނީ އަލުން ފުރުސަތު ދީފައެވެ.\nރޭގެ މެޗުގައި ޑޯޓްމަންޑުން ޖެހި ހަ ގޯލް ވެސް ފެނިގެންދިޔައީ ދެވަނަ ހާފުގައެވެ. ދެވަނަ ހާފުގެ ކުރީކޮޅު ޑޯޓްމަންޑުން ވަނީ ކައިރި ކައިރީގައި ދެ ގޯލް ޖަހައި ލީޑް ނަގައިފައެވެ. ފުރަތަމަ ގޯލް މެޗުގެ 54 ވަނަ މިނެޓުގައި ޖެހީ މެޗުގައި އެޓީމުގެ ކުރިއަށް ކުޅުނު ބެލްޖިއަމްގެ ފޯވަޑް ތޯގަން ހަޒާޑެވެ. އޭގެ ތިން މިނެޓު ފަހުން ހޫލިއަން ބްރަންޓްގެ އެހީތެރިކަމާއެކު ދެވަނަ ގޯލް ޑޯޓްމަންޑަށް ޖަހައިދިނީ ސާންޗޯއެވެ.\nސާންޗޯގެ ގޯލުން ޑޯޓްމަންޑަށް ދެ ގޯލުގެ ލީޑެއް ލިބުނު ނަމަވެސް 72 ވަނަ މިނެޓުގައި ޕަޑާބޯން އިން ފަރަގު ކުޑަކުރިއެވެ. އެ ޓީމަށް ލިބުނު ޕެނަލްޓީއަކުން މި ގޯލް އެޓީމަށް ކާމިޔާބުކޮށްދިނީ ހުނެމަޔާއެވެ. މިއީ އޭރިޔާ ތެރެއިން އެމްރޭ ޗޭންގެ އަތުގައި ބޯޅަ ޖެހުނު ކަމަށް ބަލައި ރެފްރީ ޕަޑާބޯން އަށް ދިން ޕެނަލްޓީ އެކެވެ.\nޕަޑާބޯން އިން ފަރަގު ކުޑަކުރިތާ ދެ މިނެޓު ފަހުން ޑޯޓްމަންޑަށް ދެވަނަ ފަހަރަށް ދެ ގޯލްގެ ލީޑެއް ހޯދައިދިނީ ސާންޗޯއެވެ. މެޗުގެ 85 ވަނަ މިނެޓުގައި ޑިފެންޑަރު އަޝްރަފް ހަކީމީ ޑޯޓްމަންޑުގެ ހަތަރު ވަނަ ގޯލް ކާމިޔާބު ކުރިއިރު، އޭގެ ހަތަރު މިނެޓު ފަހުން ފަސްވަނަ ގޯލް ޖެހީ މާސެލް ޝްމެލްޒާއެވެ. ޑޯޓްމަންޑުން ހަ ވަނަ ގޯލް ޖަހައި ސާންޗޯ އޭނާގެ ހެޓްރިކް ފުރިހަމަކުރީ އިތުރު ވަގުތުގެ ފުރަތަމަ މިނެޓުގައެވެ.\nރޭގެ މެޗުގައި ޖެހި ތިން ގޯލާއެކު މިސީޒަންގައި ސާންޗޯ ލީގުގައި ޖަހާފައިވާ ގޯލުގެ އަދަދު ވަނީ 17 އަށް އަރައިފައެވެ. ޖަރުމަން ލީގުގެ ރަން ބޫޓަށް ވާދަކުރަމުން އަންނަ ކުޅުންތެރިންގެ ލިސްޓުގެ ތިންވަނައިގައި އޮތް ސާންޗޯ ވަނީ ލީގުގައި އިތުރު 16 ގޯލް ޖެހުމުގައި އެހީތެރިވެދީފައެވެ.\nރޭގެ މޮޅާއެކު ޑޯޓްމަންޑުން ވަނީ އެއްވަނައިގައި އޮތް ބަޔާންގެ ލީޑު ހަތް ޕޮއިންޓަށް ކުޑަކޮށްފައެވެ. ބަޔާން އެއްވަނައިގައި އޮތީ 29 މެޗުން 67 ޕޮއިންޓް ހޯދައިގެންނެވެ. ދެވަނައިގައި ޑޯޓްމަންޑް އޮތީ 29 މެޗުން 60 ޕޮއިންޓް ލިބިގެންނެވެ.\nހާލަންޑް އަތުން ރެފްރީ އޮޓޯގްރާފް ހޯދި ސަބަބު ހާމަކޮށްފި


Switzerland Aai Eku Covid Travel Certificate Nizaameh Gaaimkuran Mashvaraakohfi - Vaguthu\nރާއްޖެއާއި ސްވިޒަރލެންޑާ ދެމެދު ދަތުރުކުރާ ފަރާތްތަކަށް ލުއިފަސޭހަ ކޮށްދިނުމުގެ ގޮތުން ކޯވިޑް-19 ޓްރެވަލް ސެޓްފިކެޓްގެ ނިޒާމެއް ޤާއިމުކުރުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ސްވިޒަލެންޑްގެ ރައީސް، ހިޒް އެކްސެލެންސީ ގައި ޕާރމެލިން އާއި މަޝްވަރާ ކުރައްވައިފިއެވެ.\nމިމަޝްވަރާ ކުރިއަށް ގެންދިޔައީ އ.ދ.ގެ ޢާންމު މަޖިލީހުގެ 76 ވަނަ ބައްދަލުވުމުގައި ތަޤުރީރު ކުރެއްވުމަށް ރައީސުލްޖުމްހޫރިއްޔާ އެމެރިކާގެ ނިއުޔޯކަށް މިހާރު ކުރައްވަމުން ގެންދަވާ ދަތުރުފުޅުގައި، އެ ބައްދަލުވުމުގެ ހަވާސާގައެވެ. މި ބައްދަލުކުރެއްވުމުގައި ދެ ބޭފުޅުން ވަނީ ދެ ޤައުމުން އިސްކަންދޭ މުހިންމު ކަންކަމާ ބެހޭގޮތުން މަޝްވަރާކުރައްވައި ޚިޔާލު ބަދަލުކުރައްވާފައެވެ. އެގޮތުން ކޯވިޑް-19 ޕެންޑަމިކާއި، މޫސުމަށް އަންނަ ބަދަލުތަކާއި، ފަތުރުވެރިކަމުގެ ދާއިރާއިން ގުޅުން ބަދަހި ކުރުމާއި، ޓެރަރިޒަމާ ދެކޮޅަށް ކުރާ މަސައްކަތް ފަދަ މައުޟޫޢުތަގެ މައްޗަށް ދެ ބޭފުޅުން ބައްލަވައިލެއްވި ކަމަށް ރައީސް އޮފީހުން މައުލޫމާތު ދެއްވައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ސްވިޒަލެންޑުގެ ކޯވިޑްގެ ހާލަތާ ގުޅޭގޮތުން މަޢުލޫމާތު އޮޅުންފިލުއްވައި، ރާއްޖޭގައި ކޯވިޑް-19 ފެތުރުން ކޮންޓްރޯލްކޮށް، ރާއްޖޭގެ ބޯޑަރުތައް އަލުން ފަތުރުވެރިންނަށް ހުޅުވާލުމަށްޓަކައި ސަރުކާރުން އަޅާފައިވާ ކާމިޔާބު ފިޔަވަޅުތަކުގެ މަޢުލޫމާތު ސްވިޒަރލެންޑްގެ ރައީސްއާ ޙިއްޞާކުރައްވާފައެވެ. އަދި ކޯވިޑް-19ގެ ސަބަބުން ދިމާވެފައިވާ ގޮންޖެހުންތަކުން އަރައިގަތުމަށް ކުރަމުންދާ މަސައްކަތުގެ ތެރެއިން، ދެ ޤައުމުގެ ދެމެދުގައި ފަތުރުވެރިކަމުގެ ދާއިރާއިން ގުޅުން ބަދަހިކުރުމަށް ޚާއްޞަ އިސްކަމެއް ދެއްވުމާ ބެހޭގޮތުން ދެ ޤައުމުގެ ރައީސުން މަޝްވަރާ ކުރެއްވިއެވެ.ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ރާއްޖޭގެ ކަނޑުތައް ޕްލާސްޓިކުން ތަޣައްޔަރުވުން ހުއްޓުވުމުގެ ގޮތުން، އެއްފަހަރު ބޭނުންކޮށްފައި އުކާލާ ޒާތުގެ ޕްލާސްޓިކް ރާއްޖޭގައި ބޭނުންކުރުން މަދުކުރުމަށް ކުރެވެމުންދާ މަސައްކަތްތަކުގެ ތަފުސީލު ސްވިޒަރލެންޑްގެ ރައީސްއާ ޙިއްޞާކުރެއްވިއެވެ.\nމީގެ އިތުރުން، ކްލައިމެޓް އިމަރޖެންސީއާ ބެހޭގޮތުންވެސް މިބައްދަލުކުރެއްވުމުގައި ދެ ބޭފުޅުން ވާހަކަފުޅު ދެއްކެވިއެވެ. މިގޮތުން، ރައީސުލްޖުމްހޫރިއްޔާ ދެއްކެވި ވާހަކަފުޅުގައި ދުނިޔޭގެ އެކި ޤައުމުތަކަށް ކުރިމަތިވާ ކްލައިމެޓް ފައިނޭންސިންގގެ މައްސަލަ ޙައްލުކޮށްދިނުމަށް ޔޫރަޕުގެ ޢިއްތިހާދުގެ އިސްނެގުމުގެ މަތިން ކުރަމުންދާ މުހިންމު މަސައްކަތްތައް ފާހަގަކުރައްވައި، އެކަމަށް ތަޢުރީފު ކުރައްވާފައެވެ.\nސްވިޒަރލެންޑްގެ ރައީސް ދެއްކެވި ވާހަކަފުޅުގައި، ޖައްވަށް ދޫކުރާ ވިހަ ގޭސްތައް 2030ގެ ނިޔަލަށް 45 އިންސައްތަ ދަށްކުރުމާއި، އަދި 2050 ވަނަ އަހަރާ ހަމައަށް ނެޓް-ޒީރޯ ޙާޞިލުކުރުމުގެ އަމާޒަށް ޤައުމުތަކުން މަސައްކަތްކުރުމަކީ ކޮންމެހެން ކުރަންޖެހިފައިވާ މުހިންމުކަމެއްކަން ފާހަގަކުރެއްވިއެވެ.\nމީގެ އިތުރުން، ރާއްޖެއާ ރާއްޖެފަދަ ނާޒުކު ތިމާވެއްޓެއްގެ ވެރި ޤައުމުތަކަށް ކްލައިމެޓް ފައިނޭންސިންގގެ ފުރުސަތުތައް ހޯދައިދިނުމުގައި ބައިނަލްއަޤްވާމީ މުޖުތަމަޢުގެ އެހީތެރިކަން ލިބެމުންދާނެކަމަށް އުންމީދު ކުރައްވާކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމި ބައްދަލުކުރެއްވުމުގައި ދެ ބޭފުޅުންވެސް ވަނީ ޓެރަރިޒަމާއި، ޙައްދުފަހަނަ އަޅައިދިއުމުގެ ހުރިހާ ބާވަތެއްގެ ޢަމަލުތައް ހުއްޓުވުމުގައި ދެ ޤައުމުން ގުޅިގެން މަސައްކަތް ކުރުމުގެ އިތުރުން، ބައިނަލްއަޤްވާމީ މުޖްތަމަޢާ ގުޅިގެން މަސައްކަތް ކުރަމުން ގެންދިއުމުގެ މުހިންމުކަން ފާހަގަކުރައްވާފައެވެ.\nމި ބައްދަލުކުރެއްވުން ނިންމަވާލައްވަމުން، ދިވެހިރާއްޖެއާއި ސްވިޒަރލެންޑާ ދެމެދުގައިވާ ގާތް ރަހުމަތްތެރި ގުޅުން އިތުރަށް ބަދަހިކުރުމަށް މަސައްކަތްކުރައްވާނެ ކަމަށް ރައީސުލްޖުމްހޫރިއްޔާއާއި ސްވިޒަލެންޑްގެ ރައީސް ވިދާޅުވިއެވެ.\nރާއްޖެއިން ސްވިޒަރލެންޑާއެކު ސިޔާސީ ގުޅުން ޤާއިމުކޮށްފައިވަނީ 1981 ޖޫން 23 ގައެވެ.\nސެޕްޓެމްބަރު 22, 2021 12:07\nދިވެހިން އެންމެ ގިނައިން ދާން ޖެހެނީ ސްވިޒަލެންޑަށް ވިއްޔާ، ސަރުކާރާ ބޮޑުން ގެން އާއިލާ ތައް ދާން ޖެހޭ ތަން ތަނަށް ފަސޭހަ ގޮތް ހޯދަދެނީ! އިންޑިއާ އަކީ ބޭބެ ގައުމޭ ކިޔާ އޮޅުވާލަނީ، އެކަމު ނިކަމެތި ރައްޔިތު މީހާ ބޭސް ފަރުވާ އަށް ދާން އެންބަސީ ބުޑުގަ ސަލާމް ޖަހަން ހަފްތާ އެއް!\nސެޕްޓެމްބަރު 23, 2021 23:19\nސްވިޒަރލޭންޑްގައި އަޅުގަނޑަށް އެނގިގެންވެސް ދިވެހިންގެ 12 ވަރަކަށް މީހުން ދިރި އުޅެމުން އެބަދޭ. މިއީ ހަމައެކަނި އަޅުގަނޑުކަހަލަ އާދައިގެ މީހަކަށް އެނގޭވަރު.


January Mas Nimumuge kurin Raajje ah COVID Vaccine Geneveytho Masakkai kuramun dhaakama Health Minister Vidhaalhuvejje - AO News\nމަސައްކަތްކުރަނީ ޖެނުއަރީ މަސް ނިމުމުގެ ކުރިން ކޮވިޑް ވެކްސިން ރާއްޖެއަށް ގެނެވޭތޯ\nޖެނުއަރީމަސް ނިމުމުގެ ކުރިން ރާއްޖެއަށް ކޮވިޑް-19 ވެކްސިން ގެންނަން މަސައްކަތްކުރަމުންދާ ކަމަށް ހެލްތު މިނިސްޓަރ އަހުމަދު ނަސީމް ވިދާޅުވެއްޖެއެވެ.\nމީޑިއާ އަށް މައުލޫމާތު ދެމުން ހެލްތު މިނިސްޓަރ ވިދާޅުވީ މިމަސް ނިމުމުގެ ކުރިން ކޮވިޑްގެ ވެކްސިން ގެންނަން މަސައްކަތްކުރަމުންދާ ކަމަށެވެ. އެހެންނަމަވެސް އެއީ ކޮންބައެއް އުފައްދާފައިވާ ވެކްސިނެއް ކަމެއް ހާމަކޮށްފައެއްނުވެ އެވެ.\nމިދިޔަ ޑިސެމްބަރުމަހު ފިނޭންސް މިނިސްޓްރީން ނެރުނު ޤަރާރުގައި ބުނީ ސަރުކާރުން، ރާއްޖެއަށް ބޭނުންވާ ވެކްސިން ގެންނަން ސިންގަޕޫރުގެ ކުންފުންޏަކާއެކު ސޮއިކުރަން ނިންމާފައިވާ ކަމަށާއި ވެކްސިން ހޯދަން ސޮއިކުރަން ނިންމީ، އެސްޓްރާޒެނެކާ ސިންގަޕޯ ޕީޓީއީ، އެލްޓީޑީއީއާ ކަމަށެވެ. އެސްޓްރާޒެނެކާ ކުންފުނިން އުފައްދާފައިވާ ވެކްސިން ބޭނުންކުރަން މިހާރު އިގިރޭސި ވިލާތުންވެސް ހުއްދަދީފިއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގައި މިދިޔަ މަހު ބޭއްވި ނިއުސް ކޮންފަރެންސްގައި ޑރ.ނަޒްލާ ވިދާޅިވެފައިވަނީ ރާއްޖޭގައި ފުރަތަމަ ވެކްސިން ދޭން ހަމަޖައްސާފައި ވަނީ ހައި ރިސްކު މީހުންނަށާއި އާންމު ޚިދުމަތުގައި މަސައްކަތް ކުރާ ފްރަންޓްލައިން މުވައްޒަފުންނަށް ކަމަށާއި ރާއްޖޭގެ އާބާދީގެ 20 ޕަސެންޓަށް ހިލޭ ވެކްސިން މިހާރު ޔަގީން ވެފައިވާ ކަމަށެވެ.\nހެލްތު މިނިސްޓަރކޮވިޑް-19ފިނޭންސް މިނިސްޓަރޑރ.ނަޒްލާ ރަފީގް\nގެމަނަފުށީގައި ކޮވިޑަށް ޕޮޒިޓިވްވި މީހުންގެ އަދަދު 10އަކަށް އަރައިފި!


Alifuttaai Hulhudhuffaaru Monitoring ge haalathun nagaifi | ungoofaaru.com\nބަނޑޭރިގަނޑު/ޚަބަރު/އަލިފުއްޓާއި ހުޅުދުއްފާރު މޮނިޓަރިންގ ހާލަތުން ނަގައިފި\nއަލިފުއްޓާއި ހުޅުދުއްފާރު މޮނިޓަރިންގ ހާލަތުން ނަގައިފި\nމުނާޒު މުޙައްމަދު2ހަފުތާ ކުރިން\n0 165 މިނެޓެއް ނުވަނިސް ކިޔާލެވޭ\nރ އަލިފުއްޓާއި ހުޅުދުއްފާރުގެ މޮނިޓަރިންގ އުވާލައިފިއެވެ.\nއެ ދެ ރަށް މޮނިޓަރިންގ އަށް ލާފައި ވަނީ މާޗު 19 ވަނަ ދުވަހު އުނގޫފާރުން ފެނުނު ޕޮޒިޓިވް ކޭސްތަކާއި ގުޅިގެން އެރަށުންވެސް ބަޔަކު ޕޮޒިޓިވް ވުމާއި ގުޅިގެނެވެ.\nހުޅުދުއްފާރު މޮނިޓަރިންގ އަށް ލާފައިވަނީ 24 މާޗް ގައެވެ. އަލިފުށީ މޮނިޓަރިންގ އަށްލާފައިވަނީ 27 މާޗްގައެވެ.\nމާޗު 19 ވަނަ ދުވަހު އުނގޫފާރުން ފެނުނު ޕޮޒިޓިވް ކޭސްތަކާއި ގުޅިގެން މިހާރު ރ އަތޮޅުގައި މޮނިޓަރިންގ ހާލަތުގައި އޮތީ މާކުރަތު އެވެ.\nރ. އަލިފުށި ރ.ހުޅުދުއްފާރު ކޮވިޑް-19\nމި ސަރުކާރުން މިހާތަނަށް އުނގޫފާރުގެ ތަރައްޤީގެ 11 މަޝްރޫޢު، ޖުމްލަ ހަރަދު 34.9 މިލިއަން ރުފިޔާ!\nމާކުރަތު ވެސް މޮނީޓަރިންގެ ހާލަތުން ނަގައިފި\nއިތުރު ވެކްސިން އިއްޔެ އުނގޫފާރަށް ގެނެސްފި\nއުނގޫފާރު ވެކްސިން ޕްރޮގްރާމް – ކޮވިޝީލްޑް ވެކްސިންގެ2ވަނަ ޑޯޒް 77 މީހަކަށް ދީފި\nހުޅުދުއްފާރު މަގުހެދުމުގެ އެއްބަސްވުމުގައި އާރުޑީސީ އާއެކު ސޮއިކޮށްފި\nޗައިނާގެ “ސިނޮފާމް” ވެކްސިން އުނގޫފާރަށް ގެނެސްފި


#އިބްރާހީމް މުހައްމަދު ސޯލިހް\nޖުމްހޫރީ މައިދާނުން އިބޫ ހައްޔަރު ކުރުން\nއިދިކޮޅު ލީޑަރެއްގެ ގޮތުގައި ސިޔާސީ ކުރީ ސަފުގައި އިބްރާހިމް މުހައްމަދު ސޯލިހު މަސައްކަތް ފެއްޓެވި އިރު ވެސް އެމަނިކުފާނަކީ ވަރަށް މަޑުމައިތިރި އަދި ފުލުހުންގެ ހައްޔަރަށް ވަޑައިގެންނެވި ބޭފުޅެއް ނޫނެވެ. އެކަމަކު އިދިކޮޅު ލީޑަރުން ކަމަށްވާ ކުރީގެ ރައީސް މައުމޫން އަބްދުލްގައްޔޫމް، ފެބްރުއަރީ6ގައި ހައްޔަރުކުރުމުން ރާއްޖޭގައި ދެން ހުންނެވި އިސް ލީޑަރަކީ ހަމައެކަނި އިބޫ އެވެ. ކުރީގެ ރައީސް މުހައްމަދު ނަޝީދާއި ޖުމްހޫރީ ޕާޓީގެ ލީޑަރު ގާސިމް އިބްރާހިމް ހުންނެވީ އަރުވާލެވިގެން ބޭރުގަ އެވެ. އަދާލު ޕާޓީގެ ރައީސް އިމްރާން އަބްދުﷲ ހުންނެވީ ޖަލުގަ އެވެ.\n"ހުއްޓުވާ"ގެ ނަމުގައި ބޭއްވި އެއްވުމުގެ ތެރެއަށް ކަރުނަ ގޭސް ޖަހާފައި\nއިދިކޮޅުގެ ލީޑަޝިޕް ދައްކަވަން ދެން ހުންނެވީ އިބޫ އެވެ. މާޗު 17 ގެ ހަވީރު އެމްޑީޕީ ހަރުގެ ކުރިމަތިން ފެށި އެއްވުން، ފުލުހުން ރޫޅާލަން މަސައްކަތްކުރި ނަމަވެސް ކާމިޔާބުނުވެ، ދަންވަރާ ހަމައަށް ވެސް ދިޔައީ ކުރިއަށެވެ. އަދި އިބޫ ހައްޔަރުކުރީ އެރޭ، ބަޔަކާ އެކު، ޖުމްހޫރީ މައިދާނަށް ވަންނެވުމުންނެވެ. އެއްވެސް މުޒާހަރާއެއް، އެއްވުމެއް ބޭއްވުން މަނާ ސަރަހައްދަކަށް ވެންނެވުމުން އިބޫ ހައްޔަރުކޮށް، މާޗު 19 ގައި، ނުވަ ދުވަހު ބަންދުގައި ބަހައްޓަން ކްރިމިނަލް ކޯޓުން އަމުރުކުރި އެވެ.\n"ހުއްޓުވާ" ގެ ނަމުގައި ބޭއްވި އެ މުޒާހަރާގައި 141 މީހަކު ހައްޔަރުކުރި އެވެ. މުޒާހަރާ ރޫޅާލަން ކަރުނަ ގޭސް ވެސް ބޭނުންކުރި އެވެ. މިއީ ޔާމީންގެ ވެރިކަމާ ދެކޮޅަށް މޭ 1، 2015 ގައި ބޭއްވި މުޒާހަރާގެ ފަހުން އެންމެ ގިނަ ބަޔަކު ނުކުތް، އަދި އެންމެ ގިނަ ބަޔަކު ހައްޔަރުވެ، އެންމެ ގިނަ ބަޔަކަށް އަނިޔާ ވެސް ވި އެއްވުމެވެ.\n17 މާޗް 2018 01:07\nދިވެހިން ހީނކުރާތި ރާއްޖޭގެ ޑިމޮކްރަސީފޭލްވަމުން ދާ މަންޒަރުތަކެކޭ މިފެންނަނީ ، މިހާރުމި ފެންނަނީ ހުދުމުހުތާރު ވެރިކަމެއް ކުރިއަރާ ފައްކާ ވުމައް ކުރަމުންދާ މަސައްކަތް\nސުޕްރީމް ކޯޓުގެ ކުއްލި އަމުރު: ގައުމަށް ކުއްލި ސިހުމެއް


Contactun Inthihaa ah ginavany | Wathan.mv ކޮންޓެކްޓުން އިންތިހާއަށް ގިނަވަނީ | Wathan.mv\nކޮންޓެކްޓުން އިންތިހާއަށް ގިނަވަނީ\nފާއިތުވި ދުވަސްތަކުގައި ރާއްޖެއިން ކޮވިޑް19 ގެ ކޭސްތައް ފެންނަ މިންވަރު ވިސްނާލަން ޖެހޭ މިންވަރަށް އިތުރުވެފައިވާކަމަށް އެޗްޕީއޭގެ އެޕިޑެމިއޮލޮޖިސްޓް ޑރ. އިބްރާހިމް އަފްޒަލް ވިދާޅުވެއްޖެއެވެ.\nމިރޭ ނެޝަނަލް އިމަޖެންސީ އޮޕަރޭޝަން ސެންޓަރުގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޑރ. އަފްޒަލް ވިދާޅުވީ ކޭސްތައް އިތުރުވަމުންދާތަން ފެންނަތާ ދުވަސްކޮޅެއް ވެއްޖެކަމަށެވެ.\n“މިހާރު ދުވަސްތަކެއް ވެއްޖެ އަޅުގަނޑުމެންނަށް މި ގޮތަށް ކޭސްތައް ތަންކޮޅެއް މަތީލެވެލްއެއްގައި ފެންނަތާ. މިއީ އަޅުގަނޑުމެން މިކަމާމެދު ހާސްވާންޖެހި، މިކަމާމެދު ފިކުރުބޮޑުވެ، އެކަމާމެދު ވިސްނަންޖެހޭފަދަ ކަންކަން،” ޑރ. ވިދާޅުވިއެވެ.\nޑރ. ވިދާޅުވީ މިހާރު ފެންނަ ކޭސްތަކުގެ ތެރޭގައި ނިސްބަތުން ގިނައީ ދިވެހިން ކަމަށެވެ. ރާއްޖެއިން 3،302 މީހުން ކޮވިޑް19 އަށް ޕޮޒިޓިވް ވެފައިވާއިރު މީގެ ތެރޭގައި 1،488 ދިވެހިން ހިމެނެއެވެ.\nޑރ. އަފްޒަލް ވިދާޅުވީީ މިހާރު އިތުރުވެފައިވާ ކޭސްތަކުގެ ތެރޭ ގިނައީ ދިވެހިން ކަމަށާއި، މިހާތަނަށް ފެނިފައިވާ ކޭސްތަކުގެ ޖުމްލައަށް ބަލާއިރު ގިނައީ އަލާމާތްތައް ހުންނަ މީހުން ކަމަށެވެ. އަދި ބަލިޖެހޭ މީހުންގެ ނިސްބަތުން އެންމެ ގިނައީ ފިރިހެނުން ކަމަށްވެސް އަފްޒަލް ވިދާޅުވިއެވެ..\nމީގެ އިތުރުން މިހާރު ފެންނަ ޕޮޒިޓިވް ކޭސްތަކަށް ބަލާއިރު، ޕޮޒިޓިވްވާ ދިވެހިންގެ ކޮންޓެކްޓްސް، ބިދޭސިންނަށްވުރެ ގިނަވެފައިވާކަން ވެސް އޭނާ ފާހަގަ ކުރެއްވިއެވެ.\n“ދިވެހި ކޭސްތަކުގެ ކޮންޓެކްޓްސް މާ ގިނަކަމަށް އަޅުގަނޑުމެންނަށް ފާހަގަކުރެވޭ. އެހެންވީމަ އޭގެން އަޅުގަނޑުމެންނަށް އެނގެން ޖެހޭ އެއް ކަމަކީ، މިހާރުގެ ހާލަތަށް ބަލާލައިފިނަމަ ގައިމުވެސް ބުނެވޭނެ ދިވެހިން އެބަޖެހޭ ތަންކޮޅެއް ބޮޑަށް ސަމާލުވެ، އަޅުގަނޑުމެން ދޭ އިރުޝާދުތަކާ، ބަލިން ރައްކާތެރިވުމަށް އަޅަންޖެހޭ ފިޔަވަޅުތަކަށް އިތުރަށް ސަމާލުކަން ދޭން،” ޑރ. އަފްޒަލް ވިދާޅުވިއެވެ.\nޑޮކްޓަރު ވިދާޅުވީ އުމުރުފުރާތަކަށް ބަލާނަމަ، ބަލި ޖެހޭ މީހުން އެންމެ ގިނައީ 18 އަހަރާ 45 އަހަރާ ދެމެދުގެ މީހުން ކަމަށާއި ކޮންޓެކްޓުންވެސް ގިނައީ މި އުމުރު ފުރާގައި ކަމަށެވެ. އަދި މި ފަހަކަށް އައިސް އެއްވެސް ކްލަސްޓާއަކާ ގުޅުން ނެތް ކްލަސްޓަތައް ފެންނަ މިންވަރުވެސް އިތުރުވަމުންދާކަން ފާހަގަ ކުރައްވައިފައެވެ.\nދުވަހުން ދުވަހަށް ބަލާއިރު، ބަލިޖެހިފައިވާ މީހުންގެ ނިސްބަތް، އިތުރުވެފައިވާއިރު، ކޮވިޑް19 ގެ ފުރަބަންދުގައި އޮތް އިރު ޕޮޒިޓިވްވާ މީހުން މަދުވި ނަމަވެސް ދިން ލުއިތަކާއެކު ޕޮޒިޓިވް ކޭސްތައް ނިސްބަތުން ވަރަށް ބޮޑަށް ވަނީ އިތުރު ވެފައެވެ.\nއެކްޓިވް ކޭސްތަކަށް ބަލާއިރުވެސް، ދިވެހިންގެ ނިސްބަތް، ކުރިއާ އަޅާބަލާއިރު ވަރަށް ބޮޑަށް އިތުރުވެފައިވާކަން ޑޮކްޓަރު ފާހަގަކުރެއްވިއެވެ.\n“ކުރިއަށް އޮތްތަނުގައި ހާލަތު މިއަށްވުރެވެސް ގޯސްވުމަކީވެސް އެކަށީގެންވާކަމެއް. އެހެންނަމަވެސް އަބަދުވެސް، ދަންނަވާ ވަހަކައެއް މިއީ، ކުރިއަށް އޮތްދުވަސްތަކުގެ ހާލަތު އޮތީ އާންމުންގެ އަތްމަތީއޭ. ރައްކާތެރިކަމުގެ ފިޔަވަޅުތަކަސް ސަމާލުކަންދީގެން އެކަން ކުރާނަމަ، އަދި ބޭރު ތެރޭ އުޅުންވެސް، ކޮންމެހެން ބޭރަށް ދާންޖެހިގެން ބޭރަށް ނުނިކުތުން، އެއީ އާންމުންނަށް ދޭން އޮތް އިރުޝަދަކީ،” ޑރ. އަފްޒަލް ވިދާޅުވިއެވެ.


މިހިރީ އުފާތައް ގެއްލިފާ (3ވަނަ ބައި) – Esfiya – Dhivehi Vaahaka Site\n- by Maseeh - 27- December 2, 2019\nއެލީނާގެ ބައްޕަގެ ވިޔަފާރި ބަނގުރޫޓުވީ އަހަރެންގެ ބައްޕަގެ ސަބަބުންނެވެ. އެކަމަށްޓަކައި އެލީނާ އަހަރެންނަށް ކިތަންމެ ނަފުރަތެއް ކުރިޔަސް އަހަރެންނަކަށް އެކަމެއް ބަދަލެއް ނުކުރެވޭނެއެވެ. ނަމަވެސް ދަރިފުޅުގެ އޮތީ ކޮން ކުށެއްހެއްޔެވެ؟ “އެހެންވީރު ކީއްވެތަ ލިވިއާއަށް ތިހާ އިހާނެތިކޮށް ތި ކަންތަށް ކުރަނީ.. އެއީ އެލީނާގެވެސް ދަރިއެއް ނުންތަ؟” އަހަރެންގެ ހިތަށް ކޮށްފައި ހުރި އަސަރުން އަހަރެން އެލީނާ ގާތު އަހާލީމެވެ. “ބުނަންތަ ރަގަޅު ވާހަކައެއް؟ މަށަށް ލެކްޗަރުއަޅަން ކަލޭ ނޫޅޭ.. މަގޭ ދަރިއަކަށް ކަންތަށް ކުރަންވީގޮތް އިނގޭނީ މަށަށް..” ލިވިއާއާއި ދޭތެރޭ އިހާނެތިކޮށް ކަންތަށް ކުރުމަށް އެލީނާ އަކަށް އެއްވެސް ހައްގެއް ނެތެވެ. ދެއްކޭނެ އެއްވެސް ސަބަބެއްވެސް ނެތެވެ. އެލީނާ އެގޮތަށް ކަންތަށް އެކުރަނީ ހަމަ އޭނާގެ އަގަލު ކުޑަކަމުންނެވެ.\nއެލީނާ ކީ އެއްޗެހިތަކަށް ކެތް ނުވެގެން އެރޭ އަހަރެން ލީޒާ އަށް ގުޅީމެވެ. އަހަރެންގެ އިހުސާސްތަށް ބުނެދޭނެ ހިތްވަރުވެސް އެރޭ އަހަންނަކަށް ނުލިބުނެވެ. އަހަންނަށް ގިސްލަގިސްލާފައި ރޮވުނެވެ. ލަދުވެތިކަމުގެ ފަރުދާ ކަހާލަން ޖެހުނީ އޯގާވެރިކަމުގެ އަތެއްގެ އެހީއަށް ބޭނުން ވެފައި ހުރިލެއް ބޮޑުކަމުންނެވެ.\nލީޒާ ބޭނުންވީ އެރެއިން އެރެޔަށް އަހަރެންނާއި ބައްދަލު ކުރާށެވެ. އަހަރެން ދެކޮޅެއް ނަހަދަމެވެ. މާލޭގެ ހަލަބޮލި މާހައުލުން ހަމަޖެހިގެން ވާހަކަ ދައްކާލެވޭނެ މަންޒިލަކަށް އަހަރެމެންނަށް ފެނުނީ ހަމަހިމޭން ރެސްޓޯރެންޓެކެވެ.\nއެރޭ އެތަށްއިރަކު އަހަރެން ލީޒާއާ ވާހަކަ ދައްކަން އެ ރެސްޓޯރެންޓްގައި އިނީމެވެ. އެވަގުތުކޮޅުތެރޭގައި އަހަރެންގެ ހުރިހާ ހިތާމަތަކެއް މަތިން އަހަރެން ހަދާން ނެތުނެވެ. އަހަރެންނަކީ ދުނިޔޭގައި ހުރި އެންމެ އުފާވެރި މީހާހެން އަހަރެންނަށް ލީޒާ އިހުސާސް ކޮށްދިނީ އޭނާގެ އެ ކުޅަދާނަ ހުނަރު ބޭނުން ކޮށްގެންނެވެ. އޭނާގެ އެ ފަށުއި ބަސްތަކުންނެވެ. އެރޭ ލީޒާގެ ކުރިމަތީގައި އަހަރެންގެ ހިތް އަހަރެން އެއްކޮށް ހުޅުވާލީމެވެ.\nމަޑުމަޑުން ލީޒާ އާއި އަހަރެންނާ ދެމެދު ގާތް ކަމެއް އުފެދެން ފެށީ އެރެޔަށް ފަހުއެވެ. އަހަންނާއި ލީޒާއަށް އެކުގައި ވަގުތު ހޭދަކުރެވެން ފެށީ އަހަރެންނަކީ ކާކުކަން ލީޒާ އަށް ވަރަށް ރަނގަޅަށް އެނގުނު ފަހުންނެވެ. ލީޒާގެ ހުސް ވަގުތުތަކާއި ދިމާކޮށް އަހަރެންނަށް ވަގުތެއް ވެއްޖެނަމަ ލީޒާ އާއި އެކު އަހަރެން ކޮފީއަށް ދާން ފެށީމެވެ. އަހަރެންނާއި ދޭތެރޭ ލިޒާ ފަހުން ކަންތަށް ކުރަން ފެށީ އަމިއްލަ ގާތް ރަށްޓެއްސެއްގެ ގޮތުގައެވެ. ހަމަ ހަޤީގަތުގައިވެސް އަހަރެން ލީޒާގެ ރަހުމަތްތެރިއަކަށް ވީއެވެ.\nލީޒާގެ އިރުޝާދުގެ ދަށުން އަހަރެން ކެތްކޮށްގެން އެލީނާގެ އުޅުމް ބަދަލު ކުރެވޭތޯ ވަރަށް މަސައްކަތް ކުރީމެވެ. ފަސް މަސްދުވަސް ފާއިތުވެގެން ދިޔައިރުވެސް އެލީނާގެ ކަންތަށް އިސްލާހު ނުވުމުން އަހަރެންގެ ދިރިއުޅުމުން އެލީނާ ބޭރު ކޮށްލަން ލީޒާ އެއްދުވަހު ހިޔާލު ދިނެވެ.\n“ދެން ހިނގާ ބައްޕަގެ ލޯނު އޭނަ އާއިލާއަށް ދައްކާދީފަ އެލީނާ ވަރިކުރަން..” ލީޒާ މިހެން ބުނެލީ އަހަރެން އޭނާ އާއި އެކު ކޮފީއެއް ބޮއިލަން ދިޔަ ރެއެއްގައެވެ. އެއަޑު އަހާފައި އަހަރެން އެހާބޮޑަށް ހައިރާނެއް ނުވިއެވެ. ސަބަބަކީ އެލީނާ ރަނގަޅު ވާނެ ކަމުގެ އެއްވެސް އުންމީދެއް އަދިވެސް ނެތެވެ. އެއަށްވުރެން އެލީނާގެ ހިތުގައި އަނދަމުންދާ އަލިފާންގަނޑުގެ ހުޅުގަނޑު ބޮޑެވެ. އެ ހުޅުގަނޑު ނިވާލަން މިކުރާ މަސައްކަތުގައި އަހަރެންނާއި އަހަރެންގެ ދަރިފުޅު އަނދައިގެން ދިޔުން ނޫން އިތުރު ކަމެއް ނުވާނެކަން މިހާރު ލީޒާއަށް ވެސް ވިސްނެއެވެ. “ކިހިނެއް އެހާ ބޮޑު އަދަދެއް ދައްކާނީ؟2މިލިއަން ރުފިޔާއޭ.. އަހަރެން މުސާރަޔަކު ނޯވެ ގޭގެ ހަރަދު ބަލަހައްޓާފަ މާބޮޑު އެއްޗެއް.. ދެން2މިލިއަން އެއްވާއިރު ހުންނާނީ އަހަރެން މުސްކުޅިވެފަ..” އަހަރެން ޖަވާބުގައި ބުނެލީމެވެ. އަހަރެންނަށް އެލީނާ އާއި ކައިވެނި ކުރިއިރުވެސް އެލީނާ އަކީ ހިލޭ ފިރިހެނުންނާއިއެކު އުޅޭ މީހެއްކަން އެނގި ހުރެވެސް އަހަރެން އޭނާއާއި ކައިވެނި ކުރީ އިތުރު އެއްވެސް ގޮތެއް ނެތް ހިސާބަށް ކަންތަށްތަށް ދިޔުމުންނެވެ. ރަށުން އޭނަ އާއި ކައިވެނި ކުރާނެ މީހަކު ނުވެފައި ހުރީވެސް ހަމައެހެންވެއެވެ. ނަމަވެސް އޭނާ މިހާ އަނިޔާވެރި ވާނެ ކަމަކަށް އަހަރެން ހިޔެއް ނުކުރަމެވެ.\n“ފައިސާ އަކީ ހޯދަން ދަތި އެއްޗެއް. އެކަމަކު އެ ލިބޭ މީހާ އޭތި ގެންގުޅެނީ އެއީ ފައިސާކަން ދަނެގެން ކަމަށް ވަންޔާމު ދެން އޭތި މަދެއް ނުވާނެ. އެ ވާނީ ގިނަ. އަހަރެން ތި އަޑިގަނޑުން ޝިއާޒް ސަލާމަތް ކޮށްދީފާނަން.” ލީޒާ ދެއްކި ވާހަކަ އަހަރެންނަށް ދެނެގަންނާކަށް ނޭނގުނެވެ. ބަދަލުގައި އަހަރެން ސުވާލު ކޮށްލީމެވެ. ލީޒާ ތި ކިޔަނީ ކީކޭ ހެއްޔެވެ؟ “އަހަރެންނަށް ތި ފައިސާ އެއްކޮށް އެއްފަހަރު މަތިން ދައްކާ ދެވިދާނެ. އެކަމަކު ޝިއާޒް ތި ބުނިހެން ޝިއާޒްއަށް އެ އާމްދަނީ ނުލިބޭ ކަމަށް ވަންޔާ ޝިއާޒް މުސްކުޅި ވާއިރުވެސް އެފައިސާ އަހަރެންނަށް އަނބުރާ ދައްކާ ނުނިމޭނެ. އެހެންވީމަ އަހަރެންގެ އެބޮތް ވަރަށް މޮޅު ޙިޔާލެއް.” އަހަރެން އިނީ ލީޒާ ވާހަކަ ދައްކަމުން ދިޔައިރު ވަރަށް ޝައުގުވެރި ކަމާއިއެކު އަޑު އަހާށެވެ. އަހަރެން އެވަގުތު އެއީ ކޮން ޙިޔާލެއްތޯ ލީޒާގާތު އަހާލީމެވެ. “އަހަރެން ދީފާނަން ޝިއާޒް އަށް ތި2މިލިއަންގެ އިތުރުން އަދި އެއްމިލިއަން.” އަހަރެން ހައިރާންވީ ލީޒާ އަހަރެންގެ ބައްޕަގެ ލޯނުގެ އިތުރުންވެސް އެތަށް ބައިވަރު ފައިސާއެއް ދޭން އުޅުނީމައެވެ. ލީޒާ އަކީ ކިތަންމެ ބައިވަރު ފައިސާއެއްވެސް މީހަކަށް ދެވޭނެހާ މުއްސަނދި މީހެއްކަން އަހަންނަށް އެނގެއެވެ. އަހަރެން ލަސްނުވެ ލީޒާ އިތުރަށް 1 މިލިއަން ރުފިޔާ ދެނީ ކީއްވެގެންތޯ ސުވާލު ކޮށްލީމެވެ. “2 މިލިއަން އެއީ ލޯނު ދައްކަން. ބާކީ މިދޭ އެއްލަށްކަ ލައިގެން މުޅިއެކު3ލައްކަ. އެއްވެސް މީހަކު ބޭނުމެއް ނުވާނެ އަނބުރާ ނުލިބޭ ގޮތަށް މިހާ ބައިވަރު ފައިސާ އަތުން ދާކަށް. ނޫންތަ؟” ލީޒާ ކުރި ސުވާލުގެ ޖަވާބެއްގެ ގޮތުން އަހަރެން ބޯޖަހާލީމެވެ. “އެހެންވީމަ ބާކީ މިދޭ 1 މިލިއަން އަކީ ޝިއާޒް އަހަރެން މިދޭ ލޯނު އަނބުރާ އަދާކުރަން ދޭ އެއްޗެއް. ޝިއާޒްގެ އަމިއްލަ ވިސްނުމުން ޖެހޭނީ 1 މިލިއަން3މިލިއަނަށް ހަދަން. އަހަރެން ފަށަމުންވެސް ބުނީމެއްނު ފައިސާ ގެންގުޅެނީ ފައިސާކަން ދަނެގެންކަމަށް ވަންޔާ އެވާނީ ގިނައޭ.” އަހަރެންނަށް މި ހަވާލު ވެވެނީ ބޮޑު މަސައްކަތަކާއެވެ. ނަމަވެސް ލީޒާ އެބުނިގޮތްވެސް އަހަރެންނަށް މައްސަލައެއް ނެތެވެ. އަހަރެން ބޭނުމީ ވީ ކޮންމެ ގޮތަކުންވެސް މި އަނިޔާވެރިކަމުން ސަލާމަތް ވާށެވެ. އަހަރެން ލީޒާގެ ހުށަހެޅުން ގަބޫލު ކުރީ އުފަލާއި އެކުގައެވެ.\nއެރޭ އަހަރެން ގެޔަށް އައީ އަހަރެން ހިތުގައިވާ ވަރަށް ބޮޑު ކެކުޅުމެއް އެ ރެސްޓޯރެންޓްގެ ތެރެޔަށް ދޫކޮށްލާފައެވެ. އެއީ އެލީނާގެ ލޮތްބަށް އެދި އަހަރެން މި ކުރާ އާދޭހުން އަހަރެންގެ ހިތުގައި އަޅަމުންދާ ވޭންތަކެވެ. އަހަރެން ދެން އެލީނާގެ ފައިބުޑަކަށް ނުވެއްޓޭނަމެވެ. އާދޭހެއްވެސް ނުކުރާނަމެވެ.\nމިލްކު ކޮށްލީ ހިތޭ……07\nvrh salhi… improvement feney eba 😊 next part kiyaalaan libeyne irehge inthizaaruga mihaaruhsure miinii… 😂😘 avahah up kohlahchey… maa gina iru miihun inthizaaruga bai thibbaa kah nuvaane 🤣🤐😜 vaguthu gunan feshy ingey ❤\nheheheheheheheheeheheheheh. ur every comment bringsasmile on my face dear Rainstorm.\nތެދުވެރި ލޯބި- 9


Raalhaa alhaigen Norway ge jazeeraa eh gai huri jalakun gaidhee aku filaifi\nރާޅާއަޅައިގެން ނޯވޭގެ ޖަޒީރާއެއްގައި ހުރި ޖަލަކުން ގައިދީއަކު ފިލައިފި\nބެސްޓޯއި ނަމަކަށް ކިޔާ ސެކިއުރިޓީ ދަށް ޖަލުން ޖިންސީ ގޯނާ ކުރި ކަމުގެ ކުށުގައި ހުކުމް ތަންފީޒު ކުރަމުން އައި ގައިދީ ފިލީ ރާޅައަޅާ "ސާފް ބޯޑެއް"ގެ މަތީގައި ކަމަށާއި ނޯވޭގެ މައި ބިމާ ހަމައަށް ފޯރީ ޕްލާސްޓިކް އުދައްޔަކުން ފަލި ޖަހައިގެން ކަމަށް ވެސް ވެއެވެ.\nނޯވޭއަކީ ކުށްވެރިންނާމެދު އެންމެ ހިތްހެޔޮ ގައުމު ކަމަށް ވުމުގެ ނަމޫނާއަކަށް ވުމަށް މަސައްކަތް ކުރާ ގައުމަކަށް ވާތީ މި ޖަލުގައި ގައިދީންނަށް ވަރަށް ބޮޑު ދޫތައް ދެވިފައި ހުރެއެވެ. އެ ގޮތުން ދަނޑުވެރިކަން ކުރުމާއި ފިލްމް ބަލަން ދިއުމާއި ބައިސްކަލް ދުއްވަން ދިއުމާއި އަދި ގޮނޑުދޮށަށް ގޮސް މޫދަށް އެރުން ހިމެނެއެވެ.\nއުމުރުން ވިހީގެ ދުވަސްތައް ގުނަމުން އަންނަ މި ކުށްެވެރިއަކީ އާއްމުންނަށް ނުރައްކާތެރި ކުށްވެރިންގެ ލިސްޓްގައި ހިމެނޭ ގައިދީއެއް ނޫން ކަމަށާއި އޭނާ ގެއްލުނީ ރޭގަނޑު ކަމަށް އޮފިޝަލުން ވިދާޅުވިއެވެ. އަދި އޭނާ ފިލިކަން އެނގުނީ އެ ޖަޒީރާއާ ތިން ކިލޯމީޓަރު ކައިރީގައި އޮންނަ ނޯވޭގެ މައި ބިމުގެ ގޮނޑުދޮށުން، ޖަލުގެ އެ މުދާ ކަމަށްވާ ރާޅާއަޅާ ބޯޑާއި އުދަލި ފެނުމުން ކަމަށްވެއެވެ.\n"މި ކަހަލަ ކަމެއް ދިމާވުމުން ވަރަށް ހައިރާންކުރަނިވި ކަމެއްހެން ވެސް ހީވެދާނެ. ނަމަވެސް ހަގީގަތަކީ ސާފް ބޯޑެއް ނުލިބުނު ނަމަ އޭނާ ކޮންމެވެސް އެހެން ވަސީލަތެއްގެ ބޭނުން ހިފާނެ. ފެންމަތީގައި އޮންނާނެ ކަހަލަ ކިތައްމެ އެއްޗެއް މި ރަށުގެ ތެރެއިން ހޯދުމަކީ އެހާ އުނދަގޫ ކަމެއް ނޫން،" ޖަލުގެ އިސް ވޯޑަން ކަމަށްވާ ޓޮމް އެބަރހާރޑްޓް ރޮއިޓާސް ނޫސް އެޖެންސީއަށް ވިދާޅުވިއެވެ.\nމި ޖަލުގައި އާއްމު ގޮތެއްގައި ތިބެނީ މީހުން މެރުމުގައި ހައްދުފަހަނަޅާފައިވާ "ސީރިއަލް ކިލާ" ނުވަތަ ސިލްސިލާ ގާތިލުންނާއި ރޭޕް ކުރާ މީހުންނާއި މަސްތުވާތަކެތީގެ ވިޔަފާރި ކުރާ މީހުން ކަމަށް ވާތީ، އަމިއްލައަށް ކެއްކުން ފަދަ މިނިވަންކަން ދެވިފައިވަނީ އަލުން މުޖުތަމައަށް އެނބުރި ރަނގަޅު އާދައިގެ ދިރިއުޅުމަކަށް މި ކުށްވެރިން ތައްޔާރު ކުރުމަށް ކަމަށް އޮފިޝަލުން ވިދާޅުވިއެވެ.\nއެ ގޮތުން އެންމެ ފުރަތަމަ ސެކިއުރިޓީ މަތި ޖަލެއްގައި ހުކުމްގެ ބައެއް ތަންފީޒުކޮށްފައި، އޭގެ ތެރެއިން 115 ގައިދީން ވަނީ މި ޖަލަށް ބަދަލުވެފައެވެ. އަދި މި ގޮތަށް މި ސެކިއުރިޓީ ދަށް ޖަލަށް ބަދަލު ކުރަނީ ވަރަށް ބޮޑަށް ސްކްރީން ކޮށްފައި މި ކަހަލަ މާހައުލަކަށް އެކަށީގެންވާ ގައިދީން ކަމަށް އޮފިޝަލުން ވިދާޅުވިއެވެ.\nމި ޖަޒީރާއާ ނޯވޭގެ މައި ބިމާ ދެމެދު ކޮންމެ ދުވަހަކު ބާރަ ވަރަކަށް ފެރީ ދަތުރު އޮވެއެވެ. އެއީ އާއްމު ގޮތެއްގައި އެ ޖަލުގެ މުވައްޒަފުންނާއި ޖަލަށް ޒިޔާރަތް ކުރާ އޮފިޝަލުންނާއި އާއިލާތަކަށެވެ.\nމި ޖަލުން ފިލާ މީހުން ވަރަށް މަދު ކަމަށް ވެއެވެ. އަދި އެއް ފަހަރު ވެސް ފިލައިފި ނަމަ ދެވަނަ ފަހަރަށް އަނބުރާ ނުގެންނަ ކަމަށް އޮފިޝަލުން ވިދާޅުވިއެވެ.\n"ފިލައިފިއްޔާ ދެވަނަ ފަހަރަށް އައުމަށް ޓިކެޓެއް ނުދެވޭނެ،" ޓޮމް ވިދާޅުވިއެވެ.


ބައެއް ނުވަތަ މީހެއްގެ މޮޅުކަމަކީ އެފަރާތެއް ގޮސް ހުރި ހިސާބަށްވުރެން، ވެއްޓުމުން އެފަރާތެއް ތެދުވާ އަވަސް މިންވަރުކަމަށް ރައީސް މުޙައްމަދު ނަޝީދު ވިދާޅުވެއްޖެ. – Maldivian Democratic Party\nބައެއް ނުވަތަ މީހެއްގެ މޮޅުކަމަކީ އެފަރާތެއް ގޮސް ހުރި ހިސާބަށްވުރެން، ވެއްޓުމުން އެފަރާތެއް ތެދުވާ އަވަސް މިންވަރުކަމަށް ރައީސް މުޙައްމަދު ނަޝީދު ވިދާޅުވެއްޖެ.\nބައެއް ނުވަތަ މީހެއްގެ މޮޅުކަމަކީ އެފަރާތެއް ގޮސް ހުރި ހިސާބަށްވުރެން، ވެއްޓުމުން އެފަރާތެއް ތެދުވާ އަވަސް މިންވަރުކަމަށް ދިވެހި ރައްޔިތުންގެ ޑެމޮކްރެޓިކް ޕާޓީ (އެމްޑީޕީ)ގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު ވިދާޅުވެއްޖެއެވެ.